Target akee furathama half gai Lanka teamun kulhuntherieh madhukurun: Al Muthairi | Mihaaru\nޓާގެޓަކީ ފުރަތަމަ ހާފުގައި ލަންކާ ޓީމުން ކުޅުންތެރިއެއް މަދުކުރުން: އަލް މުތައިރީ\nނޭޕާލްގެ ކޯޗް އަބްދުﷲ އަލް މުތައިރީ، ރާއްޖެއާ ދެކޮޅަށް ފުރަތަމަ ކުޅުނު މެޗަށް ފަހު ޕްރެސްގައި ވާހަކަ ދައްކަނީ --- ފޮޓޯ: ފަޔާޒު މޫސާ | މިހާރު\n04 އޮކްޓޯބަރ 2021 - 09:15\nއުރީދޫ ސާފް ޗެމްޕިއަންޝިޕް ފުޓުބޯޅަ މުބާރާތުގައި މިރޭ ސްރީ ލަންކާއާ ދެކޮޅަށް ކުޅޭއިރު ޓާގެޓަކީ ފުރަތަމަ ހާފް ނިމެންވާއިރަށް ދަނޑުމަތީގައި އެޓީމުގެ ކުޅުންތެރިންގެ އަދަދު 11 އިން ދިހަޔަކަށް މަދުކުރުން ކަމަށް ނޭޕާލް ގައުމީ ޓީމުގެ ކޯޗު އަބްދުﷲ އަލް މުތައިރީ ބުނެފި އެވެ.\nލަންކާއަކީ މި އަހަރުގެ މުބާރާތުގައި ކުޅުނު ޓީމުތަކުގެ ތެރެއިން އެންމެ ފިޒިކަލް ގޭމެއް ކުޅޭ ޓީމުކަން ފާހަގަ ކުރަމުން މުތައިރީ ބުނީ ލަންކާއިން ވަރަށް ގިނައިން ޓެކްލް ކުރާ ކަމަށާއި ފުރަތަމަ ހާފުގައި ލަންކާގެ އެއްކުޅުންތެރިޔަކު މަދުކުރެވިއްޖެނަމަ ނޭޕާލަށް މެޗުގެ ބާކީބައި ކުޅެން ފަސޭހަ ވާނެ ކަމަށެވެ.\n"ސްރީ ލަންކާ ކުޅުންތެރިން ވަނީ ކުރީ މެޗުގައި (ބަންގްލަދޭޝްއާ ދެކޮޅަށް) 67 ޓެކްލް ކޮށްފައި. އޭގެތެރެއިން ގާތްގަނޑަކަށް 23 ފައުލް ދިޔަ. ކީއްވެގެން އަހަރެމެން އެހެން އެކަން [ފުރަތަމަ ހާފުގައި ލަންކާ ކުޅުންތެރިއެއް މަދުކުރަން މަސައްކަތް] ނުކުރަންވީ؟ ހުރިހާ އުކުޅެއް އެބަ ޖެހޭ ބޭނުން ކުރަން. އެމީހުން ޓެކްލް ކުރާނެ. އެކަމު ޓެކްލްއެއް ގޯސް ވެއްޖެއްޔާ [ލަންކާގެ] ކުޅުންތެރިޔަކު ފައިބަން ޖެހިދާނެ. އެމީހުންގެ ޓެކްލްތައް ވަރަށް ނުރައްކާ. ރަތްކާޑު ދެއްކި ކުޅުންތެރިޔާއަށް ފުރަތަމަ ރީނދޫ ކާޑު ދެއްކީ އޭނާގެ ޓެކްލް އެރީ އިދިކޮޅު ކުޅުންތެރިޔާގެ ބޮލަށް،" ބަންގާޅާ ދެކޮޅަށް ލަންކާ ކުޅުނު ކުޅުމާ ބެހޭގޮތުން މުތައިރީ ބުންޏެވެ.\nމިރޭ ލަންކާއާ ދެކޮޅަށް ކުޅޭ މެޗަކީ އެޓީމުން މުބާރާތުގައި ކުޅޭ ދެވަނަ މެޗެވެ. ފުރަތަމަ މެޗުގައި ނޭޕާލުން ވަނީ ފަހު ވަގުތު ރާއްޖެ ކޮޅަށް ލަނޑުޖަހައި، މެޗުން މޮޅުވެފަ އެވެ. އެހެން ނަމަވެސް ފުރަތަމަ މެޗުގެ ނަތީޖާ ހަނދާނުން ފޮހެލާ، ހުރިހާ ފޯކަސްއެއް އޮތީ މިރޭ ލަންކާއާ ދެކޮޅަށް ކުޅޭ މެޗަށް ކަމަށް ވެސް އިއްޔެ ބޭއްވުނު ނޫސްވެރިންގެ ބައްދަލުވުމުގައި މުތައިރީ ވަނީ ބުނެފަ އެވެ.\nނޭޕާލުން ރާއްޖެއާ ދެކޮޅަށް ނުކުތް ފުރަތަމަ 11 މެޗުގެ ކުރިން ގައުމީ ސަލާމަށް ހުއްޓިގެން. -- ފޮޓޯ: ނިޝާން އަލީ | މިހާރު\n"ލަންކާއާ ދެކޮޅަށް ކުޅޭ މެޗަކީ މިހާރު އަހަރެމެން މުބާރާތުގައި ކުޅޭ ފުރަތަމަ މެޗް. ރާއްޖެއާ ދެކޮޅަށް ކުޅުނު މެޗު މަތިން ހަނދާން ނައްތާލައިފިން. މިހާރު މިތިބީ ލަންކާއާ ދެކޮޅަށް ކުޅެން ތައްޔާރަށް. އަދި މިއީ ފައިނަލް މެޗަކަށް ވާނީ. އަހަރެމެން މޮޅުވާން ޖެހޭ. ރާއްޖެއާ ދެކޮޅަށް ހޯދި ކާމިޔާބީއާމެދު ވިސްނަން ވެއްޖެ ނަމަ. މާދަމާ (ލަންކާއާ ދެކޮޅަށް ކުޅޭ މެޗަށް ފަހު) ހިތާމަކޮށް ރޯން ވެސް ޖެހިދާނެ."\nނޭޕާލުން ރާއްޖެއާ ކުޅެ ހޯދި މޮޅަކީ މުބާރާތުގެ ތާރީހުގައި ވެސް އެ ގައުމުން ރާއްޖެއާ ދެކޮޅަށް ހޯދި ފުރަތަމަ މޮޅެވެ.\nމީގެ އިތުރުން ނޭޕާލްގެ ކޯޗު މުތައިރީ ބުނީ، ފީފާ ރޭންކިންއަށް ބަލައިގެން ޓީމުތަކުގެ ފެންވަރު ވަޒަން ނުކުރެވޭނެ ކަމަށެވެ. ފީފާ ރޭންކިންގައި ސްރީ ލަންކާ ކިތަންމެ ދަށުގައި އޮތް ނަމަވެސް، އެޓީމު ކޮޅަށް ގިނަ ގޯލުތަކެއް ޖަހައިގެން މޮޅުވުމަކީ ފަސޭހަ ކަމަކަށް ނުވާނެކަން މުތައިރީ ވަނީ ފާހަގަ ކޮށްފަ އެވެ.\n"ފީފާ ރޭންކިން އަކީ ދޮގެއް. ސަބަބަކަށް ވަނީ، ޕާކިސްތާން ފުޓުބޯޅަ ޓީމް ސަސްޕެންޑް ކުރިއިރު އެމީހުން އޮތީ ރޭންކިންގެ 202 ވަނައިގައި. އެއަށް ފަހު 198 އަށް އަރައިފި. އެމީހުން އެއްވެސް މެޗެއް ނުކުޅޭ. އެހެން ޓީމުތައް މެޗުތަކުން ޕޮއިންޓް އުނިވިޔަސް ނުވިޔަސް ޕާކިސްތާން އެބަ އޮވޭ (ރޭންކިން ދަށަށް ނުގޮސް)." މުތައިރީ ބުންޏެވެ.\nފީފާއިން ޕާކިސްތާން ސަސްޕެންޑް ކުރީ މި އަހަރުގެ އޭޕްރީލް މަހު އެވެ.\n"ސަޕޯޓަރުން ހީކޮށްފާނެ ލަންކާ ރޭންކިންގެ 205 ވަނައިގައި އޮތީމަ އަހަރެމެންނަށް ފަސޭހަ ވާނެކަމަށް. ގިނަ ސަޕޯޓަރުން މެސެޖް ވެސް ކުރޭ، 5-0 ނުވަތަ 6-0 އިން އަހަރެމެން މޮޅުވާން ޖެހެއޭ. ނޫން! އެއީ ފަސޭހަ ކަމެއް ނޫން. މާދަމާ [ލަންކާއާ ދެކޮޅަށް] 1-0 އިން މޮޅިވިޔަސް ވަރަށް އުފާވާނެ. އަހަރެން ބޭނުމީ ހަމައެކަނި ތިން ޕޮއިންޓް. ފުރަތަމަ ކޮޅު ގޯލެއް ޖެހިއްޖެ ނަމަ އަހަރެން އިރުޝާދު ދޭނަން ކުޅުންތެރިންނަށް ލީޑު ދިފާއުކުރަން ވީހާވެސް ބޮޑަށް ފަހަތަށް ފައިބަން ވެސް. އިދިކޮޅު ޓީމަށް ގޭމް އޯޕަންއެއް ނުކޮށްލެވޭނެ،" އިއްޔެގެ ނޫސްވެރިންގެ ބައްދަލުވުމުގައި މުތައިރީ ބުންޏެވެ.\nއެންމެ ފަހުން ސެޕްޓެމްބަރު 16 ވަނަ ދުވަހު ނެރުނު ފީފާ ރޭންކިންގައި ނޭޕާލް އޮތީ ދުނިޔޭގެ 168 ވަނައިގަ އެވެ.\nމިރޭގެ މެޗާ ބެހޭގޮތުން ނޭޕާލް ޓީމުގެ ކެޕްޓަން އަދި ގޯލްކީޕަރު ކިރަން ބުނީ، ކޯޗު ބުނި ފަދައިން ފުރަތަމަ މެޗުގެ ނަތީޖާ ހަނދާން ނައްތާލައި، ލަންކާއާ ދެކޮޅަށް ވެސް ނުކުންނާނީ ސީދާ ތިން ޕޮއިންޓު ހޯދާށެވެ. އަދި ނޭޕާލް ޓީމުން 90 މިނިޓު ނިމެންދެން މަސައްކަތް ކުރާނީ މެޗުން މޮޅުވެގެން ފައިބަންކަމާއި، ކޯޗުންނާއި ކުޅުންތެރިންނަށް ވެސް ފުރިހަމަ އިތުބާރު އެބަ އޮތްކަމަށް ކިރަން ބުންޏެވެ.\nސާފް ޗެމްޕިއަންޝިޕް ނޭޕާލްގެ ގައުމީ ޓީމް\nނޭޕާލް މިކޯޗަކީ ވަރަށް ބޮޑޭހެދޭ ކޯޗެއް. ރަނގަޅުގޮތަކަށް ނިމިގެން ދާނެ ތީނަ.\nޓާގެޓަކީ ފުރަތަމަ ހާފުގައި ލަންކާ ޓީމުން ކުޅުންތެރިއެއް މަދުކުރުން މީގެ މާނަ އަކީ މާރާމާރީ ހިންގަން ދޯ އޭ ތިއުޅެނީ ލޮލް\nރާއްޖެއަށް އެޑްވާންޓޭޖް އޮތީ މިއަދުގެ މެޗުން ލަންކާ މޮޅުވެގެން!\nމިރޭގެ މެޗުން ނޭޕާލް ބަލިވުމަކީ އެދޭ އެދުން.\nމީ ހާދަ އަންޕްރޮފެޝަނަލް ކޯޗެކޭ. މޮޅަށް ކުޅެ ގޯލް ޖަހަންދޯ ވާނީ.\nބޭނުމަކަށް ވާނީ ކޮންމެ ގޮތަކަށް ކުޅެގެން ވެސް މޮޅުވުން.


SunOnline: Boeing kunfunin 737 MAX boatuthah udhuhun manaakoffi\nބޯއިން ކުންފުނިން 737 މެކްސް ބޯޓުތައް އުދުހުން މަނާކޮށްފި\nރުގިއްޔާ މުހައްމަދު މޫސާ 14 Mar 2019, 09:39\nވެއްޓުނު އިތިއޯޕިއަން އެއާލައިންސްގެ ބޯއިން 737 މެކްސް 8 މަރުކާގެ ބޯޓު -- ފޮޓޯ: ޖޮނަތަން ޑްރޫއަޔަން\nވޮޝިންޓަން (މާޗް 14): އިތިއޯޕިއަން އެއާލައިންސްގެ ބޯއިން 737 މެކްސް 8 މަރުކާރުގެ މަތިންދާބޯޓެއް ވެއްޓުމާ ގުޅިގެން، ބޯއިން ކުންފުނިން 737 މެކްސް ބޯޓުތައް އުދުހުން މަނާކޮށްފި އެވެ.\nބޯއިން ކުންފުނިން ވަނީ 737 މެކްސް ބޯޓުތަކަކީ ރައްކާތެރި ބޯޓުތައް ކަން އެކުންފުންޏަށް ޔަގީންވާ ކަމަށް ބުނެފަ އެވެ. ނަމަވެސް އެބޯޓުތައް އުދުހުން މަނާ ކުރީ އެމެރިކާގެ ފެޑެރަލް އޭވިއޭޝަން އެޑްމިނިސްޓްރޭޝަން (އެފްއޭއޭ) އާއި ނެޝަނަލް ޓްރާންސްޕޮޓޭޝަން ސޭފްޓީއާ ވާހަކަ ދެއްކުމަށް ފަހު ކަމަށް ބުނެފަ އެވެ. އަދި އެއީ 737 މެކްސްގެ ރައްކާތެރިކަން އާއްމުންނަށް ޔަގީންކޮށް ދިނުމުގެ ގޮތުން އެޅި ފިޔަވަޅެއް ކަމަށް ބުނެފަ އެވެ.\n"އެކްސިޑެންޓުތައް ދިމާވި ސަބަބު ހޯދައި، ރައްކާތެރިކަމުގެ ފިޔަވަޅުތައް ވަރުގަދަކޮށް، އެފަދަ ހާދިސާއެއް ދެން ނުހިނގާނެކަން ކަށަވަރު ކުރުމަށް އަޅުގަނޑުމެން ދަނީ އިންވެސްޓިގޭޓަރުންނާ ގުޅިގެން މަސައްކަތް ކުރަމުން،" ބޯއިންގެ ޗެއާމަން ޑެނިސް މުއިލެންބާގް ވިދާޅުވި އެވެ.\nބޯއިން އިން އެފަދައިން ނިންމާފައި ވަނީ، މިމަހުގެ 10އެއްގައި އިތިއޯޕިއަން އެއާލައިންސްގެ ބޯޓު ވެއްޓުނު ހާދިސާ އާއި މިދިޔަ އޮކްޓޯބަރު މަހު އިންޑޮނޭޝިއާގެ ލަޔަން އެޔާގެ ބޯޓެއް ވެއްޓުނު ހާދިސާއާ އެއްގޮތް ކަންތައްތަކެއް ހުރި ކަމަށް އެފްއޭއޭ އިން ބުނި ފަހުންނެވެ. އޭގެ ސަބަބުން އެމެރިކާ އިން ވަނީ އެގައުމުގެ ވައިގެ ސަރަހައްދުގައި ބޯއިން 737 މެކްސް އުދުހުން މަނާކޮށްފަ އެވެ.\nއަދި އެމެރިކާއާ އެކު 50 ގައުމަކުން ވަނީ ބޯއިން 737 މެކްސް މަނާކޮށްފަ އެވެ. އޭގެ ތެރޭގައި ޗައިނާ، އިންޑިއާ، އިންޑޮނޭޝިއާ، އިނގިރޭސިވިލާތް އަދި ވިލާތު އިއްތިހާދުގެ ގައުމުތައް ހިމެނެ އެވެ.\nއިތިއޯޕިއަން އެއާލައިންސްގެ މަތިންދާބޯޓު ވެއްޓުނު ހާދިސާގައި 157 މީހުން މަރުވި އެވެ. އެބޯޓު ވެއްޓުނީ ނައްޓާލިތާ ހަ މިނިޓު ފަހުންނެވެ. އަދި ލަޔަން އެޔާއިން ބޭނުން ކުރަމުން ދިޔަ ބޯއިން 737 މެކްސް 8 މަރުކާގެ ބޯޓު ވެއްޓުނު ހާދިސާގައި 189 މީހުން މަރުވި އެވެ. އެބޯޓު ޖަކާޓާއިން ނައްޓާލި ފަހުން އެއާ ޓްރެފިކް ކޮންޓްރޯލާ ގުޅުން ކެނޑުނީ ދަތުރު ފެށިތާ 13 މިނިޓު ފަހުންނެވެ.\nއެމެރިކާގެ އައު ޚާރިޖީ ވަޒީރަކަށް އެންޓަނީ ބްލިންކެން\nބައިޑެންއާ ވެރިކަން ހަވާލުކުރަން މަސައްކަތް ފަށައިފި\nޕޮމްޕޭއޯ، ސަލްމާން، ނަތަންޔާހޫގެ ސިއްރު ބައްދަލުުވުމެއް


އަސްކަރިއްޔާގެ މިއަހަރުގެ ޝިއާރުން ރަމްޒުކޮށްދެނީ ރައީސް ސާލިހުގެ...\nއަސްކަރިއްޔާގެ މިއަހަރުގެ ޝިއާރުން ރަމްޒުކޮށްދެނީ ރައީސް ސާލިހުގެ ހަރުދަނާ ތަސައްވުރު: މިނިސްޓަރ\nސިޔާސީ ނުފޫޒުން ދިވެހި އަސްކަރިއްޔާ އެއްކިބާކޮށްފައިވާކަން ފާހަގަ ކުރެއްވި\nޒަމާނީ ވަސީލަތްތަކާއި އާލަތްތައް ހޯދުމަށް ގިނަ މަސައްކަތްތަކެއް ކުރަމުންދާކަމަށް ވިދާޅުވި\nކަޅުތުއްކަލާ ކޮށީގައި ދިދަ ނެގުމުގެ ރަސްމިއްޔާތެއްވެސް ވަނީ ބާއްވާފައި\n21 އޭޕްރިލް 2021 | ބުދަ 09:24\nއަސްކަރީ ތަމްރީނު ޕްރޮގްރާމެއް ނިންމުމުގެ ރަސްމިއްޔާތެއްގެ ތެރެއިން\nއަސްކަރިއްޔާގެ މިއަހަރުގެ ޝިއާރު ރަމްޒުކޮށްދެނީ ރައީސުލްޖުމްހޫރިއްޔާ އިބްރާހިމް މުހައްމަދު ސާލިހުގެ ހަރުދަނާ ތަސައްވަރުކަމަށް ޑިފެންސް މިނިސްޓަރ މާރިޔާ އަހުމަދު ދީީދީ ވިދާޅުވެއްޖެއެވެ.\n129 ވަނަ ސިފައިންގެ ދުވަހުގެ މުނާސަބަތުގައި ބުދަ ދުވަހުގެ ހެނދުނު ކަޅުތުއްކަލާ ކޮށީގައި ވަނީ ދިދަ ނެގުމުގެ ރަސްމިއްޔާތެއްވެސް ބާއްވާފައެވެ. މި ދުވަހާއި ގުޅިގެން މިނިސްޓަރު ދެއްވި ޚިތާބެއްގައި ވިދާޅުވީ ދިވެހިރާއްޖޭގެ ސިޔާދަތާއި މިނިވަންކަން ރައްކާތެރިކޮށް ދިވެހިންނަށް ސުލްޙަވެރިކަމާއެކު ދިރިއުޅެވޭނެ އަމާން މާހައުލެއް ހޯދައިދިނުމަކީ ސިފައިންގެ އެންމެ ބޮޑު އެއް އަމާޒުކަމަށް ސިފައިންގެ އެންމެ އިސް ވެރިޔާ އަދި ރާއްޖޭގެ ރައީސުލްޖުމްހޫރިއްޔާ އިބްރާހިމް މުހައްމަދު ސާލިހުވެސް ވިދާޅުވެފައިވާ ކަމަށެވެ. އެކަން ކަށަވަރުކޮށްދިނުމަށް ގައުމީ ދިފާއީ ބާރުގައި ހިމެނޭ ހުރިހާ ސިފައިން މުހިއްމު ދައުރެއް އަދާ ކުރަމުންދާކަން މިނިސްޓަރ ފާހަގަ ކުރެއްވިއެވެ.\nމިނިސްޓަރ ވިދާޅުވީ ސިފައިން މި އަހަރަށް ކަނޑައަޅާފައިވާ ޝިއާރަކީ "ސިފައިންގެ ގާބިލުކަން، ގައުމުގެ އަމާންކަން" ކަމަށެވެ. މި ޝިއާރު ރަމްޒުކޮށްދެނީ ރައީސް ސާލިހުގެ ހަރުދަނާ ތަސައްވުރާއި ވިސްނުންފުޅުކަމަށް މިނިސްޓަރ ވިދާޅުވިއެވެ. އެގޮތުން އެމްއެންޑީއެފް ހަރުދަނާކޮށް ގާނޫނުތައް އިސްލާހުކޮށް ޒަމާނީ ވަސީލަތްތަކާއި އާލަތްތައް ހޯދުމަށް ގިނަ މަސައްކަތްތަކެއް ކުރަމުންދާކަން މިނިސްޓަރ ފާހަގަ ކުރެއްވިއެވެ.\nބޭރުގެ ގައުމުތަކާއެކު އެކިއެކި ފްރޭމްވާރކް އެގްރީމަންޓުތަކާއި އެއްބަސްވުންތައް ހަދައި، ސިފައިންގެ ތަމްރީނުތަކަށް ބޭނުންވާ ވަސީލަތްތައް މިދަނީ ހޯދަމުން. ދިވެހި އަސްކަރިއްޔާގެ ގާބިލުކަމާއި ހުނަރުވެރިކަން އަދި ޚިދުމަތުގެ ފެންވަރު ރަނގަޅުކޮށް ރާއްޖެއާއި ރާއްޖެއިން ބޭރުން ތަމްރީނާއި ތައުލީމުގެ ފުރުސަތުތައް ފަހިކޮށްދީ، ދިވެހި އަސްކަރިއްޔާގެ ތެރޭގައި މިންތީގެ ހަމަހަމަކަން ގާއިމު ކުރުމަށް ކާމިޔާބު ގިނަ މަސައްކަތްތަކެއް ދަނީ ކުރެވެމުން\nދިވެހި އަސްކަރިއްޔާގެ ތެރޭގައި މިންތީގެ ހަމަހަމަކަން ގާއިމު ކުރުމަށް ކުރަމުންދާ މަސައްކަތްތައް ފާހަގަ ކުރައްވައި މިނިސްޓަރ ވިދާޅުވީ އެކަންކަމުގެ ނަތީޖާއެއްގެ ގޮތުން ރާއްޖެއާއި ރާއްޖެއިން ބޭރުން އެކި ރޮނގުރޮނގުން ހޯދި ފުރުސަތުތަކުގައި ގައުމު ފަޚުރުވެރިވާފަދަ ރަން ވަނަތަކާއި މެޑަލްތައް ސިފައިން ހާސިލްކޮށްފައިވާ ކަމަށެވެ. އެކަމާމެދު ފަޚުރުވެރިވެވަޑައިގަންނަވާކަން ފާހަގަ ކުރެއްވިއެވެ.\nއޭގެ އިތުުރުން ސިޔާސީ ނުފޫޒުން ދިވެހި އަސްކަރިއްޔާ އެއްކިބާކޮށް ދިވެހި ހުރިހާ ރައްޔިތުންނަށްވެސް ހަމަހަމަކަމާއެކު ސިފައިންގެ ޚިދުމަތްތައް ފޯރުކޮށްދޭނެ މަގު މިއަދު ފަހިކޮށްދީފައިވާކަން ގިނަ ރައްޔިތުން ގަބޫލުކުރާ ކަމަށްވެސް މިނިސްޓަރ މާރިއާ ވިދާޅުވިއެވެ. އަދި މިއަހަރުގެ ޝިއާރުވެސް އޭގެ ހަގީގީ މާނައިގައި ތަމްސީލު ކުރުމަށް ސިފައިންގެ ޚިދުމަތްތައް މިހާރަށްވުރެވެސް ރަނގަޅު ކުރުމަށް އަޒުމު ކަނޑައެޅުމަށް މިނިސްޓަރ ވަނީ އެދިވަޑައިގެންފައެވެ.\nއެމްއެންޑީއެފް މިނިސްޓަރ އޮފް ޑިފެންސް މާރިޔާ ދީދީ\n21 އޭޕްރިލް 2021 | ބުދަ 16:07\nމާރިޔާ ދައްކާ ވާހަކަ ދެއުޅިއެއްނުވާނެ. ކައުންސިލް އިންތިޚާބު މާލެ ގޮނޑިތައް ގެއްލިގެން ދިޔައީ ރައީސް ސޯލިހުގެ ހިކުމަތްތެރި ކަމުންނޭބުނީ. ވަޒީފާއަށްޓަކައި ކޮންމެ އެއްޗަކަށްވެސް އާދެ، އާދެ


Dhiraagu Prepaid 75 Mini data bundle activate kohgen 200% data | MBS NEWS\nދިރާގުން ވަނީ ޕްރީޕެއިޑް ކަސްޓަމަރުންނަށް 200 ޕަސެންޓް އިތުރު ޑޭޓާ ލިބޭ ޕްރޮމޯޝަނެއް ފަށާފައި.\nދިރާގު ޕްރީޕެއިޑް 75 މިނީ ޑޭޓާ ބަންޑްލެއް އެކްޓިވޭޓްކޮށްގެން 200 ޕަސެންޓް ޑޭޓާ\n19 February 2021, 01:42\nދިރާގުގެ ޕްރީޕެއިޑް ކަސްޓަމަރުން 75 ރުފިޔާގެ މިނީ ޑޭޓާ ބަންޑްލްއެއް އެކްޓިވޭޓް ކޮށްގެން 200 ޕަސެންޓް އިތުރު ޑޭޓާ ލިބޭ ޕްރޮމޯޝަނެއް ފަށައިފި އެވެ.\nމި ޕްރޮމޯޝަންގެ ދަށުން ކަސްޓަމަރުންނަށް 75 ރުފިޔާ އަށް 1.5 ޖީބީގެ ބަދަލުގައި 4.5 ޖީބީގެ ޑޭޓާ ލިބޭނެ އެވެ.\nދިރާގުން ބުނިގޮތުގައި ޕްރީޕެއިޑް ކަސްޓަމަރުންނަށް ޚާއްސަކޮށްގެން މި ތައާރަފުކުރި އޮފާ ދިރާގު މޮބައިލް އެޕްލިކޭޝަން މެދުވެރިކޮށް ނުވަތަ 343 އަށް އެސްއެމްއެސްއެއް ފޮނުވައިގެން އެކްޓިވޭޓް ކުރެވޭނެ އެވެ. މިނީ ޑޭޓާ ޕެކޭޖުގެ މުއްދަތަކީ ހަތް ދުވަހެވެ. މިއަދު އިއުލާންކުރި މި ޕްރޮމޯޝަން ކުރިއަށްގެންދިއުމަށް ހަމަޖެހިފައިވަނީ އަންނަ މަހުގެ ތިނެއްގެ ނިޔަލަށެވެ.\nމީގެ އިތުރުން ދިރާގުން ވަނީ ދާދި ފަހުން މޮބައިލް ޕްރީޕެއިޑް ޕެކޭޖްތަކަށް ބޮޑު ބަދަލުތަކެއް ގެނެސް، "ޕްރީޕެއިޑް ކޮމްބޯ ޕްލޭންސް" ތައާރަފުކޮށްފައެވެ. މި ބަދަލުތަކާއެކު މިހާރު ކަސްޓަމަރުންނަށް ފަސޭހަކަމާއެކު ވޮއިސް އާއި އެސްއެމްއެސް އަދި ޑޭޓާ، އެއް ކޮމްބޯ ޕްލޭނަކުން އެކްޓިވޭޓް ކޮށްލެވޭނެއެވެ. އަދި ހިލޭ "ޕަރކްސް" ވެސް މިހާރު ދިރާގު ޕްރީޕެއިޑުން ލިބޭނެ ކަމަށް ވެސް އެ ކުންފުނިން ބުންޏެވެ.\nއެ ކުންފުނިން ބުނީ އަބަދުވެސް މަސައްކަތް ކުރަނީ ކަސްޓަމަރުންނަށް ހެޔޮ އަގެއްގައި ގިނަ ފައިދާތަކެއް ހޯދައިދީ ކަސްޓަމަރުންގެ ޑިޖިޓަލް ތަޖުރިބާ އިތުރަށް ފުރިހަމަ ކުރުމަށް ކަމަށެވެ.\nވިޔަފާރި މުއާސަލާތު ދިރާގު ޕްރޮމޯޝަންސް


Majlis ge raees ge magaamah MDP inn membaraku kandaelhun hoama dhuvahu\nރައްޔިތުންގެ މަޖިލީހުގެ ރައީސް ރޭ ދެއްވި ހާއްސަ ތަރާވީހުގެ ތެރެއިން: މަޖިލީހުގެ ރައީސް ކަނޑައެޅުމުގެ ފުރިހަމަ ބާރު އެމްޑީޕީއަށް ވަނީ ލިބިފައި--\nމަޖިލިހުގެ ރައީސްގެ މަގާމަށް އެމްޑީޕީން މެންބަރަކު ކަނޑައެޅުން ހޯމަ ދުވަހު\nރައްޔިތުންގެ މަޖިލީހުގެ ރައީސްކަމުގެ މަގާމަށް ޝައުގުވެރިކަން ފާޅުކުރައްވާފައިވާ އެމްޑީޕީގެ މެމްބަރުންގެ ތެރެއިން، މަޖިލީހުގެ ރައީސް ކަމަށް އެމްޑީޕީގެ ޕާލަމެންޓްރީ ގްރޫޕުން ބޭފުޅަކު ކަނޑައެޅުމަށް ނަގާ ވޯޓު ނެގުން އަންނަ ހޯމަ ދުވަހު ބޭއްވުމަށް ނިންމައިފި އެވެ.\nމިހާރު އިންތިހާބު ކުރެވިފައިވާ 19 ވަނަ ރައްޔިތުންގެ މަޖިލީހުގެ ސުޕަ މެޖޯރިޓީ އޮތީ ސަރުކާރު ހިންގާ މައި ޕާޓީ އެމްޑީޕީ އަށެވެ. އެޕާޓީގެ ޓިކެޓްގައި ވާދަކޮށް، 87 މެމްބަރުން ހިމެނޭ 19 ވަނަ މަޖިލީހަށް 65 މެމްބަރުން ވަނީ އިންތިހާބު ކުރެވިފަ އެވެ. އެ 65 މެމްބަރުންނަށް އެމްޑީޕީން ފޮނުވާފައިވާ މެސެޖެއްގައި ވަނީ، މަޖިލީހުގެ ރައީސާއި ނާއިބު ރައީސް ކަނޑައެޅުމުގެ ވޯޓުގައި އެޕާޓީގެ ވިޕްލައިން ނިންމުމަށް ވޯޓަކަށް އަހަންޖެހޭ ކަމަށެވެ. އަދި އެކަމަށް ގޮތް ނިންމުމުގެ ބައްދަލުވުން ބާއްވާނެ ތަނަކާއި ގަޑި ފަހުން އަންގާނެ ކަމަށްވެސް އެމްޑީޕީން ފޮނުވާފައިވާ އެ މެސެޖްގައި ވެއެވެ.\nއިންތިހާބު ކުރެވިފައިވާ 19 ވަނަ ރައްޔިތުންގެ މަޖިލީހުގެ މެމްބަރުން ހުވާކުރުން އޮތީ މިމަހުގެ 28 ވާ އަންގާރަ ދުވަހު ގެ ރޭ، ރައްޔިތުންގެ މަޖިލީހުގެ އިދާރާގަ އެވެ. މެމްބަރުން ހުވާކުރުމަށްފަހު، 19 ވަނަ މަޖިލީހުގެ ފުރަތަމަ ޖަލްސާ ބޭއްވޭނެ އެވެ. އެޖަލްސާގެ ރިޔާސަތު ބަލަހައްޓަވާނީ، އެންމެ ގިނަ ދުވަހު މަޖިލީހުގެ މެމްބަރެއްގެ ގޮތުގައި ހިދުމަތް ކުރެއްވި، އެންމެ ދޮށީ މެމްބަރުގެ ހައިސިއްޔަތުން، 19 ވަނަ މަޖިލީހަށް އިންތިހާބުވެފައިވާ މީދޫ ދާއިރާގެ މެމްބަރު އަދި އެމްޑީއޭގެ ލީޑަރު އަހުމަދު ސިޔާމު މުހައްމަދު އެވެ.\nސިޔާމުގެ ރިޔާސަތުގެ ދަށުން މަޖިލީހުގެ ފުރަތަމަ ޖަލްސާ ބާއްވައި، މަޖިލީހުގެ ރައީސާއި ނާއިބު ރައީސް ކަނޑައެޅުމަށް މެމްބަރުންގެ މެދުގައި ނަގަންޖެހޭ ވޯޓު ނެގުމަށްފަހު، މަޖިލީހުގެ ރައީސް ކަމުގެ މަގާމަށް ކަނޑައެޅުނު މެމްބަރާ މަޖިލީހުގެ ފުރަތަމަ ޖަލްސާގެ ރިޔާސަތު ހަވާލު ކުރައްވާނެ އެވެ. އަދި ދެން މަޖިލީހުގެ ޖަލްސާއެއް ބޭއްވޭނެ ދުވަސް ކަނޑައަޅާނީ މަޖިލީހުގެ ރައީސެވެ.\nމަޖިލިހުގެ ރައީސް ކަމަށް އެމްޑީޕީގެ ފަރާތުން މިހާތަނަށް ޝައުގުވެރިކަން ފާޅުކުރައްވާފައި ވަނީ އެ ޕާޓީގެ ޕާލަމެންޓްރީ ގްރޫޕްގެ ލީޑަރު އަދި ހިތަދޫ އުތުރު ދާއިރާގެ މެމްބަރު މުހައްމަދު އަސްލަމާއި ކުރީގެ ހޯމް މިނިސްޓަރު އަދި ވިލުފުށީ ދާއިރާގެ އިންތިހާބީ މެމްބަރު ހަސަން އަފީފާއި މެދު ހެންވޭރު ދާއިރާގެ މެމްބަރު އަލީ އާޒިމާއި މަރަދޫ ދާއިރާގެ މެމްބަރު އިބްރާހިމް ޝަރީފް (މަވޯޓާ)ގެ އިތުރުން މީދޫ ދާއިރާގެ މެމްބަރު ރޮޒައިނާ އާދަމެވެ. އޭގެ ތެރެއިން އެމްޑީޕީގެ ތެރޭގައި އެންމެ ބޮޑު ވާދަވެރިކަމެއް އުފެދިފައި އޮތީ އަސްލަމާއި އަފީފްގެ މެދުގަ އެވެ.\nކުރީގެ ރައީސް އަދި އެމްޑީޕީގެ ރައީސް، މައްޗަންގޮޅި މެދުދާއިރާގެ އިންތިހާބީ މެމްބަރު، މުހައްމަދު ނަޝީދު ތާއީދު ކުރައްވަނީ އަސްލަމް އަށެވެ. ރައީސުލްޖުމްހޫރިއްޔާ އަދި އެމްޑީޕީގެ އެންމެ އިސް ލީޑަރު އިބްރާހީމް މުހައްމަދު ސޯލިހު ތާއީދު ކުރައްވަނީ އަފީފް އަށެވެ.\nމަޖިލިސް މަޖިލިސް 2019 އެމްޑީޕީ ސިޔާސީ މަޝްރަހު ސިޔާސީ ޕާޓީ


SunOnline: COVID-19: Miadhu 24 meehun positive vee iru, balin rangalhu vee 17 meehun\nކޮވިޑް-19: މިއަދު 24 މީހުން ޕޮޒިޓިވްވިއިރު، އިތުރު 17 މީހަކު ބަލިން ރަނގަޅުވެއްޖެ\nއަހްމަދުﷲ އަބްދުލްހާދީ 30 Jun 2020, 22:06\nރާއްޖެއިން މިއަދު އިތުރު 24 މީހަކު ކޮވިޑް-19 އަށް ޕޮޒިޓިވް ވެފައިވާކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނެފިއެވެ.\nއެޗްޕީއޭއިން ކުރި ޓުވީޓެއްގައި ބުނެފައި ވަނީ އިއްޔެ 18:00 ން މިރޭގެ 18:00 އާއި ހަމަޔަށް އިތުރު 24 މީހަކު ޕޮޒިޓިވްވެފައިވާކަމަށެވެ. މިއާއެކު ރާއްޖެއިން ޖުމްލަ ޕޮޒިޓިވްވި މީހުންގެ އަދަދު ހުރީ 2،361 ގަ އެވެ.\nމިއަދު ޕޮޒިޓިވްވި މީހުންގެ ތެރޭގައި ހިމެނެނީ 11 ދިވެހީންނާއި، ހަތް ބަންގްލަދޭޝް މީހުންގެ އިތުރުން ހަ އިންޑިޔާ މީހެކެވެ.\nމިއަދު ބައްޔަށް ޕޮޒިޓިވް 24 މީހަކު ފެނިފައި ވާއިރު، އިތުރު 17 މީހަކު ވަނީ ބަލިން ރަނގަޅުވެފައިކަމަށްވެސް އެޗްޕީއޭއިން ވަނީ ހާމަކޮށްފަ އެވެ.\nމިހާތަނަށް ބަލި ޖެހުނު މީހުންގެ ތެރެއިން 1،944 މީހުން ބަލިން ރަނގަޅުވެފައި ވާއިރު، ބަލީގައި މިހާރު ފަރުވާދެވެމުންް އަންނަނީ 403 މީހަކަށެވެ.\nކަރަންޓިނު ފެސިލިޓިތަކުގައި މިވަގުތު 134 މީހަކު ތިބި އިރު 275 މީހަކު މިވަގުތު އައިސޮލޭޝަންގައި އެބަ ތިއްބެވެ.\nކަމާ ބެހޭ ފަރާތްތަކުން ވަނީ މިހާތަނަށް މި ބައްޔަށް ޓެސްޓުކުރުމުގެ ގޮތުން 50،336 ސާމްޕަލް ނަގައިފައެވެ. މީގެ ތެރޭގައި ތަކުރާރުކޮށް ނެގިފައިވާ ސާމްޕަލްވެސް ހިމެނެއެވެ.\nނުވަ މީހަކު ވަނީ މި ބަލީގައި މިހާތަނަށް ރާއްޖެއިން ނިޔާވެފައެވެ. މީގެ ތެރޭގައި އުމުރުން ދުވަސްވީ ހަތަރު ދިވެހިން، ބަންގްލަދޭޝްގެ ހަތަރު ރައްޔިތުންގެ އިތުރުން ފިލިޕީންސްގެ ރައްޔިތަކުވެސް ހިމެނެއެވެ.\nމިތަނުން އެންމެ ފަހުން ނިޔާވީ ފިލިޕީންސްގެ ރައްޔިތެވެ. އުމުރުން 43 އަހަރުގެ ފިލިޕީންސް މީހާ ނިޔާވީ ދަރުމަވަންތަ ހޮސްޕިޓަލިގެ ޑީއެޗް11 ފެސިލިޓީގައި ކޮވިޑަށް ފަރުވާ ދެވެމުން ދަނިކޮށް މިއަދު 1:50 ހާ އިރުއެވެ. އެ މީހާއަކީ ރާއްޖެއިން ކޮވިޑް ޖެހުނު ހަމަ އެކަނި ފިލިޕީންސްގެ ރައްޔިތެވެ.\nފާއިތުވެދިޔަ ހަފްތާއަށް ބަލާލާއިރު އެންމެ މަދުން ކޭސް ފެނިފައިވަނީ މިދިޔަ ހުކުރު ދުވަހު އެވެ. އެ ދުވަހު ފެނިފައިވަނީ ޕޮޒިޓިވް ހަ ކޭސް އެވެ.\nޖޫން 30، 2020: 24 ޕޮޒިޓިވް ކޭސް\nޖޫން 29، 2020: 13 ޕޮޒިޓިވް ކޭސް\nޖޫން 28، 2020: 19 ޕޮޒިޓިވް ކޭސް\nޖޫން 27، 2020: 22 ޕޮޒިޓިވް ކޭސް\nޖޫން 26، 2020: 06 ޕޮޒިޓިވް ކޭސް\nޖޫން 25، 2020: 17 ޕޮޒިޓިވް ކޭސް\nޖޫން 24، 2020: 22 ޕޮޒިޓިވް ކޭސް\nޖޫން 23، 2020: 21 ޕޮޒިޓިވް ކޭސް\nކޮވިޑް19 އާއި ގުޅިގެން އަޅާފައިވާ ފިޔަވަޅުތަކަށް މިމަހުގެ 15 ވަނަ ދުވަހުން ފެށިގެން ސަރުކާރުން ވަނީ ބޮޑެތި ލުއިތަކެއް ދީފައެވެ.\nއެގޮތުން މިހާރު މާލޭގެ އާންމުންނަށް ވަކި ގަޑިތަކެއްގައި ފާހަކާއި ނުލައި ބޭރަށް ދެވޭއިރު މާދަމާއިން ފެށިގެން މިސްކިްތަކުގައި ޖަމާއަތުގައި ނަމާދު އަދާކުރުން ފެށުމަށްވެސް ވަނީ ނިންމިފަ އެވެ. އަދި ރެސްޓޯރެންޓްތަކާއި ކެފޭތައް ހުޅުވުމުގެ ހުއްދަވެސް ސަރުކާރުން ވަނީ ދީފަ އެވެ.\nއަންނަ މަހުގެ 15 ވަނަ ދުވަހު ރާއްޖޭގެ ބޯޑަރުތައް ހުޅުވާލައި ފަތުރުވެރިކަން ފެށުމަށްވެސް ސަރުކާރުން ވަނީ ނިންމައިފަ އެވެ.\nކާފިއު ވަގުތު ކުރުކޮށް، އެކަނި ކަސްރަތަށް ނުކުމެވޭނެ


Mushaf Maldeef bahan fashaifi\nމުސްހަފް މާލްދީފު ބަހަން ފަށައިފި\nމުސްހަފް މާލްދީފު ބަހަން ފެށުމުގެ ގޮތުން ރައީސް މިއަދު ކުއްޖަކަށް މުސްހަފު ހަދިޔާ ކުރަނީ --\nކޮންމެ ދިވެއްސަކަށް މުސްހަފެއް ދޭން އިސްލާމިކް މިނިސްޓްރީން ހިންގާ ޕްރޮގްރާމް "މުސްހަފް މާލްދީފް" ގެ ދަށުން މުސްހަފް ބަހަން މިއަދު ފަށައިފި އެވެ.\nމުސްހަފު ބަހަން ފަށާފައިވަނީ މިއަދު ހެނދުނު ރައީސް އޮފީހުގައި ދީނީ ޓީވީ ޗެނަލް "މުންނާރު" އިފުތިތާހު ކުރުމަށް ބޭއްވި ރަސްމިއްޔާތުގަ އެވެ. މިކަން ފެށުމުގެ ގޮތުން މިއަދު ރައީސް އަބްދުﷲ ޔާމީން ވަނީ ގުރުއާން ހިތުދަސް ކުރަމުންދާ ފަސް ކުއްޖަކަށް މުސްހަފް މާލްދީފް ހަވާލު ކޮށްދެއްވާފަ އެވެ.\nމި ރަސްމިއްޔާތުގައި ވާހަކަފުޅު ދައްކަވަމުން އިސްލާމިކް މިނިސްޓަރު ޑރ. އަހުމަދު ޒިޔާދު ބާގިރު ވިދާޅުވީ، ޤުރުއާން އިލްމް ފުޅާކުރަން މި ސަރުކާރުން ގިނަ މަސައްކަތްތަކެއް ކުރަމުން އަންނަ ކަމަށާއި ދައުލަތުން ފުރަތަމަ ފަހަރަށް ޗާޕްކޮށްގެން ރައްޔިތުންނަށް މުސްހަފު ބަހަން ނިންމީ އެގޮތުގެ މަތިން ކަމަށެވެ.\nއޭނާ ވިދާޅުވީ މިހާރު ވެސް ސައުދީ އަރަބިއްޔާއިން 1000 އަށްވުރެ ގިނަ ހަތިމު ލިބިފައިވާ ކަމަށާއި ތުރުކީގެ ސަރުކާރުން ވެސް 2000 ހަތިމު ރާއްޖެއަށް ހަތިޔާކޮށްފައިވާއިރު އެމިރޭޓްސް ސަރުކާރުން ވެސް 60،000 ވުރެ ގިނަ ހަތިމް ލިބޭނެ ކަމުގެ އުއްމީދު އެބަ އޮތް ކަމަށެވެ.\nއިސްލާމިކް މިނިސްޓްރީން ބުނެފައިވާ ގޮތުގައި މުސްހަފް މާލްދީބުގެ ދަށުން ފުރަތަމަ ބުރު ޗާޕްކޮށްގެން ރާއްޖެ ގެނެސްފައިވާ އެއް ލައްކަ މުސްހަފްތައް ބަހަން ހަމަޖެހިފައިވަނީ އުމުރުން 15 އަހަރާއި 40 އަހަރާއި ދެމެދުގެ ކޮންމެ މީހަކަށް މުސްހަފެއްގެ މަގުންނެވެ.\nއިސްލާމިކް މިނިސްޓްރީން ކުރިން ނިންމާފައިވަނީ ފުރަތަމަ ބުރު ޗާޕުކޮށްގެން ގެނަ މުސްހަފްތައް ކޮންމެ ގެއަކަށް މުސްހަފެއްގެ ގޮތުގައި ބަހާށެވެ.\nއިސްލާމިކް މިނިސްޓަރަކަށް ޑރ. މުހައްމަދު ޝަހީމް އަލީ ސައީދު ހުންނެވި ދުވަސްވަރު މީގެ ދެ އަހަރު ކުރިން ފެށި މި ޕްރޮގްރާމްގެ ދަށުން ޗާޕް ކުރާ މުސްހަފުތަކުގެ ބޭރުގަނޑާއި، އެތެރޭގެ ކުރެހުންތަކާއި ލޭއައުޓްތަކުގައި، ހުކުރު މިސްކިތުގައި ހިމެނޭ އަތްތެރި މަސައްކަތުގެ ފަންނުވެރި ކުރެހުންތައް ވަނީ ހިމަނައިފަ އެވެ. އެ ފަރުމާކޮށްފައިވަނީ އަބްދުﷲ ޝަފީއު އެވެ.\nމި މުސްހަފްތައް ޗާޕްކޮށްފައިވަނީ ދުބާއީންނެވެ. މި މުސްހަފްގެ ކޮޕީއެއް މިހާރުވަނީ ރައީސް އަބްދުﷲ ޔާމީނަށް އަރުވާފަ އެވެ.\nއެގާރަ ހާފިޒަކަަށް މެޑަލް


Confere kolhah 16 goal jahai Green Streets semi ah | Mihaaru\nކޮންފެރޭގެ ކީޕަރު ޒުހަލް (ވ) ކައިރިން ގްރީން ސްޓްރީޓްސްގެ ޓޫކިލޯ ބޯޅަ ހިފައިގެންދަނީ.-- ފޮޓޯ: ނިޝާން އަލީ/ މިހާރު\n30 ނޮވެމްބަރ 2017 - 18:545comments\nސެމީގައި އަންނަ އާދިއްތަ ދުވަހުގެ ރޭ ގްރީން ސްޓްރީޓްސް ނުކުންނާނީ މި ވަގުތު ރަނގަޅު ފޯމެއްގައި އޮތް ނިއު ރޭޑިއަންޓާ ދެކޮޅަށެވެ. މިއަދުގެ މެޗުން ގްރީން ސްޓްރީޓްސް މި ހޯދި މޮޅަކީ މި އަހަރު މިހާތަނަށް މުބާރާތެއްގައި ފެނިގެންދިޔަ އެންމެ ތަފާތު ބޮޑު ނަތީޖާ އެވެ.\nއުރީދޫ ދިވެހި ޕްރިމިއާ ލީގުގެ ގަދަ ހަތަރަކުން ކެޓުމުން ގްރީން ސްޓްރީޓްސް އަށް މި ސީޒަނުގައި ދެން އޮތް ހަމަައެކަނި މުބާރާތަކީ އެފްއޭ ކަޕެވެ. ލީގުގެ ފަހު މެޗަށް ފަހު ގްރީން ސްޓްރީޓްސްގެ ކޯޗުކަމުން ސޮބާހު މުހައްމަދު (ސޮބާ) ވަނީ ވަކިވެފަ އެވެ. މިއަދުގެ މެޗުގައި ގްރީން ސްޓްރީޓްސް އަށް އިރުޝާދުދިނީ އަލީ ހަސަން އެވެ.\nގްރީން ސްޓްރީޓްސް އިން މިއަދުގެ މެޗުގެ ފުރަތަމަ ހާފުގައި ވަނީ ކޮންފެރޭ ކޮޅަށް ނުވަ ގޯލު ޖަހައިފަ އެވެ. އަނެއް ހަތް ލަނޑު އެ ޓީމުން ޖެހީ ދެ ވަނަ ހާފުގަ އެވެ. ކޮންފެރޭގެ ހަމައެކަނި ލަނޑު އެ ޓީމުން ކާމިޔާބުކުރީ ދެ ވަނަ ހާފުގަ އެވެ.\nމިއަދުގެ މެޗުގެ ތެރެއިން ގްރީން ސްޓްރީޓްސްގެ ނިޒާމްބެ ބޯޅަ ކޮންޓްރޯލް ކުރަނީ.-- ފޮޓޯ: ނިޝާން އަލީ/ މިހާރު\nކޮންފެރޭ ކޮޅަށް މިއަދު ގްރީން ސްޓްރީޓްސް އިން އެންމެ ގިނަ ލަނޑު ޖެހީ ޖޫން މަހުގެ ޓްރާންސްފާގައި ނިއު ދޫކޮށް އެ ޓީމާ ގުޅުނު އާދަމް އިޝާމް (ސަން) އެވެ. އޭނާ ވަނީ ހަތަރު ގޯލު ޖަހައިފަ އެެވެ. މުހުތާރް ނަސީރު (ޓޫކިލޯ) އާއި އަހުމަދު ހަސަން ހެޓްރިކެއް ހެދިއިރު، އަހުމަދު ނިޒާމް (ނިޒާމްބެ) އާއި އަބްދުﷲ ޔާމީން ކޮންމެ ކުޅުންތެރިއަކު ދެ ލަނޑު ޖެހި އެވެ. އަނެއް ދެ ގޯލު ޖެހީ ޓީމުގެ ކެޕްޓަން މުހައްމަދު ޝައްފާޒް (ސައްޕޭ) އާއި މުހައްމަދު ނައްޒާމެވެ.\nކޮންފެރޭ އިން ސުން ކަނޑުވާލީ ލަނޑު ޖެހީ މެޗުގެ ފަހު ވަގުތު ނާޖިހު އިބްރާހިމް އެވެ.\nމިއީ މި އަހަރު އަލަށް ފުރަތަމަ ޑިވިޝަނުގައި ވާދަކުރަން ފެށި ގްރީން ސްޓްރީޓްސް މުބާރާތުގެ ސެމީ ފައިނަލުގައި ކުޅޭ ފުރަތަމަ ފަހަރެވެ. އެސްޓީއޯ މާލޭ ލީގުގެ ދެ ވަނަ ހޯދި ގްރީން ސްޓްރީޓްސް އަށް އެންމެ ފަހުން ނިމުނު ދިވެހި ޕްރިމިއާ ލީގުގައި ލިބުނީ ފަސް ވަނަ އެވެ.\nގްރީން ސްޓްރީޓްސްގެ ހުރިހާ ބިދޭސީ ކުޅުންތެރިން ފޮނުވާލުމަށް ފަހު އެ ޓީމަށް މިހާރު ކުޅެނީ ހުސް ދިވެހި ކުޅުންތެރިންނެވެ.


UK gai December mahugai aamu inthihaabeh baahvanee\nޔޫކޭގައި ޑިސެމްބަރު މަހުގައި އާންމު އިންތިޚާބެއް ބާއްވަނީ\nމިއަހަރުގެ ޑިސެމްބަރ މަހުގެ 12ވަނަ ދުވަހުގައި އިނގިރޭސިވިލާތުގެ އާންމު އިންތިިޚާބެއް ބޭއްވުމަށް އެގައުމުގެ ގާނޫނު ހަދާ މަޖިލީހުން ފާސްކޮށްފިއެވެ.\nއިނގިރޭސިވިލާތުގެ ގާނޫނު ހަދާ މަޖިލީހުގެ ތިރިގެ ނުވަތަ ހައުސް އޮފް ކޮމަންސްއިން މިގޮތަށް ނިންމާފައިވަނީ މައި އިދިކޮޅު ޕާޓީ ކަމުގައިވާ ލޭބަރ ޕާޓީގެ ތާއިދާއިވެސް އެކުގައެވެ. އަވަސް އިންތިޚާބެއް ބޭއްވުމަށް ފެންނަކަމަށް މަޖިލީހުގެ 438މެންބަރުން ވޯޓުދެއްވިއެވެ. ނުފެންނަކަމަށް ވޯޓުދެއްވީ އެންމެ 20މެންބަރުންނެވެ.\nއިނގިރޭސިވިލާތުގައި އަވަސް އާންމު އިންތިޚާބެއް ބާއްވައި، އާ ގާނޫނު ހަދާ މަޖިލީހަކާއި ބޮޑުވަޒީރަކު ހޮވަން ޖެހުނީ އެގައުމު ޔޫރަޕްގެ އިއްތިހާދުން ވަކިވުން ނުވަތަ ބްރެކްސިޓްގެ މައްސަލަ ހޫނުވެފައިވާ ދަނޑިވަޅެއްގައެވެ. އެގޮތުން ބްރެކްސިޓްގެ މަސައްކަތް އޮކްޓޯބަރ މަހުގެ 31 ވަނަ ދުވަހުގެ ކުރިން ނިންމުމަށް އެގައުމުގެ ބޮޑުވަޒީރު ބޮރިސް ޖޯންސަން މަސައްކަތްކުރެއްވިއެވެ.\nނަމަވެސް އެކަމަށް ބޭނުންވާ ވަރަށް ގާނޫނު ހަދާ މަޖިލީހުގެ ތާާއިދު އޭނާއަށް ނެތުމުން، ޔޫރަޕްގެ އިއްތިހާދުން ވަނީ ބްރެކްސިޓްގެ މަސައްކަތްތައް ނިންމުމުގެ މުހުލަތު 31ޖެނުއަރީއަށް ހެދުމަށް ނިންމާފައެވެ.\nހައުސް އޮފް ކޮމަންސްގެ ނިންމުން ކުރިއަށް އޮތް މަދު ދުވަސްތަކެއްގެ ތެރޭގައި ހައުސް އޮފް ލޯޑްސް ނުވަތަ ގާނޫނު ހަދާ މަޖިލީހުގެ މަތިގެއިން ފާސްކުރުމާއި އެކު ރަސްމީ ވެގެންދާނެއެވެ. މިއީ 1923ވަނަ އަހަރުގެ ފަހުން އިނގިރޭސިވިލާާތުގެ އާންމު އިންތިޚާބު ޑިސެމްބަރމަހުގައި ބޭއްވޭ ފުރަތަަމަ ފަހަރެވެ.


Furathama4mas thereygai dhaulathah7billion ah'vure gina...\nވިޔަފާރި - ދައުލަތަށް ލިބުނު އާމްދަނީ\nފުރަތަމަ ހަތަރު މަސް ތެރޭގައި ދައުލަތަށް7ބިލިއަނަށްވުރެ ގިނަ ރުފިޔާ ލިބިއްޖެ\nއެ މުއްދަތުގެ ތެރޭގައި ކުރެވުނު ހަރަދަކީ 7.5 ބިލިއަން ރުފިޔާ\nކ. މާލެ 12 މެއި 2019 | އާދީއްތަ 08:38 3,593\nމޯލްޑިވްސް އިންލެންޑް ރެވެނިއު އޮތޯރިޓީ (މީޜާ) - މުހައްމަދު ޝަރުހާން\nމިއަހަރުގެ ފުރަތަމަ ހަތަރު މަސް ތެރޭގައި ޓެކްސްގެ ގޮތުގައި ދައުލަތަށް7ބިލިއަނަށްވުރެ ގިނަ ރުފިޔާ ލިބިފައިވާ ކަމަށް ފިނޭންސް މިނިސްޓްރީން ބުނެފިއެވެ.\nފުރަތަމަ4މަސް ދުވަހުގެ ތެރޭގައި ދައުލަތަށް ލިބުނު އާމްދަނީ 7.9 ބިލިއަން ރުފިޔާއަށް އަރާއިރު އެ މުއްދަތުގެ ތެރޭގައި ކުރެވުނު ހަރަދަކީ 7.5 ބިލިއަން ރުފިޔާއެވެ. އޭގެ ތެރެއިން 5.9 ބިލިއަން ރުފިޔާ ހަރަދުކޮށްފައި ވަނީ ސަރުކާރު ހިންގުމުގެ ހަރަދަށެވެ. އަދި ތަރައްޤީއަށް ހަރަދުކުރެވިފައި ވަނީ 1.5 ބިލިއަން ރުފިޔާއެވެ.\nފިނޭންސް މިނިސްޓްރީގެ ތަފާސް ހިސާބުތައް ދައްކާ ގޮތުން ޓެކްސް އާމްދަނީގެ ގޮތުގައި ލިބުނު6ބިލިއަން ރުފިޔާގެ ތެރޭގައި އެންމެ ބޮޑު ބައެއް ހިއްސާ ކުރަނީ ޖީއެސްޓީގެ ގޮތުގައި ދައުލަތަށް ލިބުނު އާމްދަނީއެވެ. އެގޮތުން ޖީއެސްޓީގެ ގޮތުގައި 3.1 ބިލިއަން ރުފިޔާ ދައުލަތަށް ލިބިފައިވާއިރު ބީޕީޓީގެ ގޮތުގައި 1.1 ބިލިއަން ރުފިޔާ ދައުލަތަށް ލިބިފައިވެއެވެ. އަދި އިމްޕޯޓް ޑިއުޓީގެ ގޮތުގައި 1.05 ބިލިއަން ރުފިޔާ ފުރަތަމަ4މަސް ދުވަހުގެ ތެރޭގައި ލިބިފައިވާއިރު ގްރީން ޓެކްސްގެ ގޮތުގައި 320 މިލިއަން ރުފިޔާ ވެސް ލިބިފައިވެއެވެ. އެއަރޕޯޓް ސަރވިސް ޗާޖުގެ ގޮތުގައި 257 މިލިއަން ރުފިޔާ ލިބުނުއިރު ރެމިޓަންސް ޓެކްސްގެ ގޮތުގައި 34.9 މިލިއަން ރުފިޔާ ދައުލަތަށް ލިބުނެވެ.\nޓެކްސް ނުހިމަނާ އާމްދަނީގެ ގޮތުގައި 1.5 ބިލިއަން ރުފިޔާ ދައުލަތަށް ލިބިފައިވެއެވެ. އެގޮތުން ރިސޯޓް ކުލީގެ ގޮތުގައި 459.7 މިލިއަން ރުފިޔާ އާއި އެއަރޕޯޓް ޑިވެލޮޕްމަންޓް ފީގެ ގޮތުގައި 259 މިލިއަން ރުފިޔާ ދައުލަތަށް ވަނީ ލިބިފައެވެ.\nމިދިޔަ އަހަރުގެ ނިޔަލަށް 7،089 ކުންފުންޏަކުން އަހަރީ ފީ އާއި ޖޫރިމަނާގެ ގޮތުގައި 197.9 މިލިއަން ރުފިޔާ ނުލިބިވާ ކަމަށް މޯލްޑިވްސް އިންލަންޑް ރެވެނިއު އޮތޯރިޓީ (މީރާ) އިން ވަނީ ބުނެފައެވެ. އޭގެ ތެރޭގައި 2017 ވަނަ އަހަރު ރަޖިސްޓްރާރ އޮފް ކޮމްޕެނީޒް އިން އުވާލުމަށް ނިންމާފައިވާ 5،772 ކުންފުންޏަކުން ދައްކަންޖެހޭ 189.6 މިލިއަން ރުފިޔާ އާއި އޭގެ ތެރޭގައި ނުހިމެނޭ 1317 ކުންފުންޏަކުން ދައްކަންޖެހޭ 8.2 މިލިއަން ރުފިޔާ ހިމެނޭކަމަށް ވެސް މީރާ އިން ބުންޏެވެ.


ރާއްޖޭގެ އިޤްތިޞާދީ ނިޒާމަށް ގެންނަމުން މިދާ ފަދަ އިޤްތިޞާދީ ބަދަލުތައް ގެނެސްގެން ކުދި ކިތަންމެ ގައުމަކަށް ފައިދާވެފައި އެބަހުރި – ރައީސް – Maldivian Democratic Party\n22 ޖުލައި 2011\nރާއްޖޭގެ އިޤްތިޞާދީ ނިޒާމަށް ގެންނަމުން މިދާ ފަދަ އިޤްތިޞާދީ ބަދަލުތައް ގެނެސްގެން ކުދި ކިތަންމެ ގައުމަކަށް ފައިދާވެފައި އެބަހުރި – ރައީސް\nރާއްޖޭގެ އިޤްތިޞާދީ ނިޒާމަށް ގެންނަމުން މިދާ ފަދަ އިޤްތިޞާދީ ބަދަލުތައް ގެނެސްގެން ބޮޑެތި ގައުމުތަކަށް ވެސް އަދި ކުދި ކިތަންމެ ގައުމަކަށް ވެސް ފައިދާވެފައި އެބަހުރި ކަމަށް ރައީސުލްޖުމްހޫރިއްޔާ މުޙަންމަދު ނަޝީދު ވިދާޅުވެއްޖެއެވެ.\nއެމަނިކުފާނު ދިވެހިރައްޔިތުންނާ މުޚާޠަބުކުރައްވައި ދެއްވި 107 ވަނަ ރޭޑިއޯ ޚިޠާބުގައި މިއަދު ވިދާޅުވީ ސަރުކާރުގެ އިޤްތިޞާދީ ނިޒާމަށް މިގެނެވޭ ބަދަލުތަކަކީ، ދުނިޔޭގެ އެހެން ޤައުމުތަކުގައިވެސް ނުހަނު ތަޖްރިބާ ކޮށްފައި ހުރި ބަދަލުތަކެއް ކަމަށާއި، “ބޮޑެތި ޤައުމުތަކުގައިވެސް އަދި ދިވެހިރާއްޖެފަދަ ކުދި ކިތަންމެ ޤައުމެއްގައިވެސް މިބަދަލުތަކުގެ ސަބަބުން އެޤައުމުތަކުގެ ރައްޔިތުންނަށްވަނީ ނުހަނު ފައިދާކޮށްފައި” ކަމުގައި ވިދާޅުވިއެވެ.\nސަރުކާރުން ހުށަހަޅުއްވާފައިވާ ޓެކްސްގެ ބިލްތަކަށް ބައްލަވައިލައްވަމުން، ޓެކްސް ނެގުނީމާ، މާލިއްޔަތު ހަމަޖެއްސުމުގައި، ސަރުކާރަށް އެތައް ތަނެއް ފަސޭހަވެގެންދާނެކަން ރައީސުލްޖުމްހޫރިއްޔާ ހާމަކުރެއްވިއެވެ. އަދި ޓެކްސްގެ ސަބަބުން ސަރުކާރުގެ އާމްދަނީ އިތުރުވެ، ސަރުކާރުން ކުރަންހުރި ކިތަންމެ ޚަރަދުތަކެއް، ވަރަށްފަހިކަމާ އެކީގައި ކުރެވި، ފަސޭހައިން ހިންގެންހުރި މަސައްކަތްތައް ހިނގައިގެންދާނެ ކަމުގައިވެސް ރައީސުލްޖުމްހޫރިއްޔާ ވިދާޅުވިއެވެ.\nރާއްޖޭގެ މާލީ އަދި އިޤްތިޞާދީ ނިޒާމަށް މިބަދަލުތައް ގެންނަންޖެހޭ ކިތަންމެ ސަބަބެއް އެބަހުރިކަން ހާމަކުރައްވަމުން، ރައީސުލްޖުމްހޫރިއްޔާ ވިދާޅުވީ، ރާއްޖެއަކީ މިހާރު މެދު އާމްދަނީގެ ޤައުމަކަށްވާއިރު، މިފަދަ ޤައުމެއްގައި ކަންކަން ހުންނަން ޖެހެނީ، ތަރައްޤީއަށް ފަހިވާގޮތަށް އަދި ދެމެހެއްޓެނިވި ގޮތުގައި ލޮޅުންތަކުން އިޤްތިޞާދު ސަލާމަތްވެ، ކޮންމެ އަހަރަކުން އަހަރަކުން ކުރިއަރަމުން ދެވޭނެ ބައްޓަމަކަށް ކަމަށެވެ.\nރައީސުލްޖުމްހޫރިއްޔާގެ މިއަދުގެ ރޭޑިޔޯ ޚިޠާބުގައި، މިބިލްތަކާމެދު ރައްޔިތުންގެ މަޖިލީހުން ފުން ވިސްނުމަކާ އެކީގައި ޢަމަލު ކުރައްވާނެ ކަމަށް ދެކެވަޑައިގަންނަވާ ކަމަށް ވިދާޅުވިއެވެ. އަދި ދައުލަތަށާއި، ރައްޔިތުންނަށާއި ސަރުކާރަށް ލިބެންހުރި ފައިދާތަކަށް ވިސްނާވަޑައިގެން، ރާއްޖޭގެ ކުރިއެރުމާއި، ރާއްޖޭގެ ތަނަވަސްކަމަށް ފަހިވާގޮތަށް މަޖިލީހުގެ މެންބަރުން ޢަމަލު ކުރައްވާނެ ކަމަށް ދެކެވަޑައިގަންނަވާ ކަމުގައިވެސް ރައީސުލްޖުމްހޫރިއްޔާ ވިދާޅުވިއެވެ.\nއަދި ސަރުކާރުން ހުށަހަޅުއްވާފައިވާ އިޤްތިޞާދީ ބަދަލުތައް ގެނައުމުން، މިއިޤްތިޞާދަކީ ދެމެހެއްޓެނިވި ގޮތުގައި ރާއްޖޭގެ ރައްޔިތުންގެ ތަރައްޤީއަށާއި، ޢާންމު ޙާލަތު ރަނގަޅު ކުރުމަށް ފަހިކޮށްދޭނެ އިޤްތިޞާދަކަށް ވެގެންދާނެ ކަމުގައި ވެސް ރައީސުލްޖުމްހޫރިއްޔާ ވިދާޅުވިއެވެ.


MDP Inthihaabah Varah Bodah Nufoozu Foaruvi: Musthafa - Vaguthu\nކޮވިޑްގެ މަރުތަކުގެ އަދަދު މައްޗަށް - 10 ގަޑިއިރު ކުރިން\n3 ހަފްތާ ކުރިން ( ސެޕްޓެމްބަރު 26, 2021 )\nކުރީގެ މެންބަރު މުސްތަފާ - ފޮޓޯ: މިހާރު\nއެމްޑީޕީގެ އެތެރޭގެ އިންތިޚާބަށް ވަރަށް ބޮޑަށް ނުފޫޒު ފޯރުވާފައިވާ ކަމަށް ރައްޔިތުންގެ މަޖިލީހުގެ ތިމަރަފުށި ދާއިރާގެ ކުރީގެ މެންބަރު މުހައްމަދު މުސްތަފާ ވިދާޅުވެއްޖެއެވެ.\nމި ސަރުކާރުގެ އިސް ބޭފުޅުންނާއި ވަޒީރުންނާއި އެމްޑީޕީގެ އެތެރޭގެ ހިނގާ ކަންކަމަށް މުސްތަފާ ފާޑުވިދާޅުވަމުން ގެންދަވާތާ ދުވަސްތަކެއް ވެއްޖެއެވެ. އެމްޑީޕީގެ އެތެރޭގެ އިންތިޚާބު ނިމިފައިވަނިކޮށް ކުރެއްވި ޓްވީޓެއްގައި ވިދާޅުވީ އެ އިންތިޚާބު އިންސާފުވެރި ނޫން ކަމަށެވެ.\nމުސްތަފާ ވިދާޅުވި ގޮތުގައި އެ އިންތިޚާބަށް ސަރުކާރުގެ ވަޒީރުންގެ ނުފޫޒު އިންތިހާއަށް ފޯރާފައިވެއެވެ. ޚާއްސަކޮށް ފިނޭންސް މިނިސްޓަރު އިބްރާހީމް އަމީރުގެ ނުފޫޒު ފޯރާވަފައިވާ ކަމަށް މުސްތަފާ ވިދާޅުވިއެވެ.\nInthihaabeh varah bodah Nufoozu foaruvi Eh gothakah ves insaafu veri inthibeh noon. Haasa koh Falamadi Vazeer kahala meehun.!\n— Mohamed Musthafa (@Thimarafushi) September 26, 2021\nއެމްޑީޕީގެ އެތެރޭގެ އިންތިޚާބުގައި އޮތީ އެމްޑީޕީގެ އިސް ލީޑަރު އަދި ރައީސް އިބްރާހީމް މުހައްމަދު ސޯލިހް އާއި އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ ވާދަވެރިކަމެވެ. މި ދެ ފެކްޝަނުން ވެސް ގޮނޑިތަކަށް ކެންޑިޑޭޓުން ނެރުނެވެ.\nގައުމީ މަޖިލީހުގެ އިންތިހާބުގައި 97 ގޮނޑީގެ ތެރެއިން 66 ގޮނޑި ރައީސް ސޯލިހްގެ ފެކްޝަނުން ކާމިޔާބުކޮށްފައިވެއެވެ. ނަޝީދުގެ ފެކްޝަނަށް ލިބުނީ 33 ގޮނޑިއެވެ. މީގެ އިތުރުން ވަޒީރުންގެ ގޮނޑިއާއި ރައްޔިތުންގެ މަޖިލީހުގެ ގިނަ މެންބަރުން ހިމެނޭ ގޮތަށް ރައީސްއަށް ގައުމީ މަޖިލީހުގައި 100 އަށް ވުރެ ގިނަ ބޭފުޅުން ތިއްބަވާނެއެވެ.\nއިންތިހާބުގައި ވޯޓުލުމުގެ ހައްގު ލިބިފައިވާ 93،000 އަށް ވުރެ ގިނަ މެންބަރުން ތިބި ކަމަށް އެމްޑީޕީން ބުނެފައިވެއެވެ.\nދެދުވަސް ފަހުން މަހުމޫދުގެ އާއިލާއަށް ރައީސް ތައުޒިޔާ ވިދާޅުވެއްޖެ\nސެޕްޓެމްބަރު 26, 2021 11:13\nމުސްތޮފާ ބޭޔަށް ވަރަށްރަނގަޅަށް އެނގޭނެ ރީނދޫ ޕާޓީޔަކީ މަކަރާ ހީލަތުން އިންތިހާބުތަށް ކާމިޔާބުކުރާ ޕާޓީއެއްކަން ، ތިމަރަފުށީ އެއަރޕޯޓު ހަދަން ސޮއިކުރުވި ގޮތްވެސް އެއްމެ ރަނގަޅަށް އެނގޭނީ މުސްތޮފާ ބޭ ޔަށް ރީނދޫ ޕާޓީ ދިވެހިންގެ ހަލާކު\nސެޕްޓެމްބަރު 26, 2021 11:18\nކިތަންމެ ބޮޑު ބާރެއް އެމްޑީޕީ ތެރޭން ރައީސް އިބޫ އަށް ލިބުނު ނަމަވެސް ސަރުކާރުގެ ބޮޑުންނަށް ތިޔާ ނެގެނީ ހިޔަންޏަށް މުޑިއޭ ރާއްޖޭގެ ސިޔާސީ ލޭންޑްސްކޭޕް އޮތް ގޮތުން ވޯޓްލާ މީހުންގެ %50 އަށް ވުރެން ބޮޑު އަގްލަބިއްޔަތަކުން ރިޔާސީ އިންތިޚާބު ކާމިޔާބު ކުރަން ޖެހޭއިރު އެއީކްއޭޝަންގައި ރައީސް އިބޫ އަށް ރައީސް ނަޝީދާއި ނުލައި ކުޅަދާނަ އެއް ނޫނޭ ރައީސް ވަހީދަށް ލިބުނު އަދަދަށް ވެސް ވޯޓް ހޯދަން އެއީ ވާނޭ ކަމެއް ނޫނޭ ރައީސް އިބޫ ހޮވުނީ އެއީ ވަންސް އިން އަ ބްލޫ މޫން އެކޭ އެއީ ދެން ވާނެ ކަމެއް ނޫނޭ ހަނދާން ނައްތާލަން ޖެހޭނީ ހަނދާން ނައްތާލާ ރައީސް އިބޫ ދެން ރާއްޖޭގެ ރައީސް ކަމުން ހަނދާން ނައްތާލާ ރަށުތެރޭން އެހެން ކަމަކާއި ގެން އުޅޭ ދެން...\nސެޕްޓެމްބަރު 26, 2021 11:21\nއެމްޑީޕީގެ ކުރިމަގު ރައީސް ނަޝީދާއި ނުލައި އެމްޑީޕީ ތެރޭގަިއ ތިބެގެން ރައީސް އިބޫ އަށް ސިޔާސީ ގޮތުން ކުރިނުލިބޭނެއޭ ސަބަބަކީ އެމްޑީޕީގެ ގްރާސް ރޫޓް އޮރިޖިނަލް އެމްޑީޕީ ކޮންޓްރޯލް ކުރާނީ ރައިސް ނަޝީދޭ ސަރުކާރުން ދޭ ފައިސާ ކޮޅަކަށް ވަގުތީ ގޮތުން އެމެން ކަމެއް ކޮށްފާނެއޭ އެކަމަކު ރައީސް ނަޝީދު މައިދާނުގައި ހުރެގެން ރިޔާސީ އިންތިޚާބެއް ބާއްވައިފިނަމަ ޗޮކުން ދާނީ ރައީސް އިބޫ އާއި ރައީސް އިބޫގެ ފެކްޝަން ޕްރައިމަރީގައި ވެސް އެއީ ހަމަ ޔަގީން ކަމެކޭ ޔަގީނޭ ޔަގީނޭ...\nސެޕްޓެމްބަރު 26, 2021 11:26\nރާއްޖޭގެ ޕޮލިޓިކަލް ހިސްޓްރީ އެއީ މަމެން ނުދަންނަ އެއްޗެއް ނޫނޭ ކުޅަދާނަ އެއް ނޫނޭ އެމްޑީޕީގެ ކެންޑިޑޭޓެއްގެ ގޮތުގައި ރައީސް އިބޫ އަށް އެމްޑީޕީގެ ޕްރައިމަރީގައި ރައީސް ނަޝީދު މާލޭގައި ހުރެއްޖެނަމަ ވާދަ ކޮށްގެން ކުރި ހޯދަން ނުވާނެ އެކަމެއް ދެން އަނެއް ކޮޅުން އިމާރޖް ވަމުން އެއަންނަނީ ކާރނަލް ނާޒިމް ދެން އުމަރު ނަސީރު ދެން ރައީސް ޔާމީން މީ މުޅިން ބްލެކް ބެލްޓް ހޯދާފައި ތިބި މީހުންނޭ އެމްޑީޕީގައި ނެތޭ ބްލެކް ބެލްޓަށް ކޮލިފައިވެފައިވާ އެކަކުވެސް ދެން ކޯއްޗެއްތޭ ސަރުކާރުން ތިޔާ ފަތުރަނީ..\nސެޕްޓެމްބަރު 26, 2021 11:52\nސިޔާސީ ގޮތުން ރައީސް ޔާމީން ދިޔަ މަގުން ރައީސް އިބޫ ވެސް ތިޔާ ދަތުރު ކުރައްވަނީ ތަފާތަކީ ރައީސް ޔާމީން ގިނަ ކަންކަން ކޮށްދިން ކަން ރައީސް އިބޫ ރައްޔިތުންގެ ލާބަ އާއި މަންފާ އަށް ކޮށްދޭ އެއްވެސް ކަމެއް ނެތް 70 ހާސް މީހުން އެދުނީ ހިޔާ ފްލެޓްގެ ކުލި ކުޑަ ކުރަން އެކަން ރައީސް އިބޫ ކޮށްދެއްވަން ވުމުން އެވީ ބޮޑު ބުރައަކަށް ރައީސް ޔާމީން އެފަދަ ކަންކަން ކޮށްދެއްވީ އުފަލުން ހުރެ ބުރައެކޭ ވިދާޅުނުވޭދޯ މީ ތަފާތަކީ ތަފާތު އަދިވެސް ދާނީ ބޮޑުވަމުންނޭ\nސެޕްޓެމްބަރު 26, 2021 12:10\nރައީސަށް ބާރު ނެތިގެންތޭ ހިޔާ ފްލެޓްސް ތަކުގެ ކުލި ކުޑަ ނުކޮށްގެން އުޅެނީ މީ ބާރު ނެތިގެންވާ ކަމެއް ނޫނޭ ރައްޔިތުންނަށް ޚިދްމަތް ދިނުމަކީ އެއީ އެކަން ކުރަން ބޭނުން ނުވާތީއޭ މުޅިން ވެސް ވެރިކަމުގައި ބަގުޑި ބައްދަން މަޖްލީހުގެ މެމްބަރުންނާއި ސިޔާސީ ޕާރޓީގެ ނިންމުންތައް ނިންމޭ ގުނަވަން ތައް ސަރުކާރުގެ ރިސޯރސް ބޭނުން ކޮށްގެން ކޮންޓްރޯލް ކުރުން މިއޮތީ ސިޔާސީ ޕާރޓީ ނިޒާމް ރާއްޖެ އަށް ކަމުދާ ކަމަށް ރައްޔިތުންނަށް ގަބޫލުކުރަން ދަތިވެއްޖެއޭ..\nސެޕްޓެމްބަރު 26, 2021 12:20\nއެމްޑީޕީ އިން މަޖިލީހައް ހޮވުނީމަ ޕާޓީ އައް ގައްދާރުވެފައި ހުވާ ނުކުރަނިސް ކޮޅު ބަދަލު ކުރި މީހަކު މިއަދު އެމްޑީޕީގެ އިންތިހާބޭ ކިޔާފަ ވާހަކަ ނުދެއްކީޔާ ރަގަޅީ !\nމަޖްލީހުގެ ކޮންޓްރޯލް މިހާރުވެސް އޮތީ ރައީސް އިބޫ އަތްޕުޅުގައި ދެން ކިއެއްވެތޭ މާލެ ސަރަހައްދުގެ ފަޅު ތައް ހިއްކާ ގޯތި ނުދެވިގެން އުޅެނީ އެކަމަށް ރައީސް ނަޝީދު ހުރަހެއް ނާޅާ ރައްޔިތުންނަށް ފައިދާ ވާކަމެއްތޭ އެކަންނުކޮށްވޭތޯ މިސަރުކާރުން ދެއްކުނު ހުއްޖަތެއް ދައްކާނެއޭ އެކަމޭ މިއަދު ފެނިގެންދަނީ އެމްޑީޕީ ގައުމީ މަޖްލީހުގެ މެޖޯރިޓީ ލިބިގެން އިތުރަށް ކުރެވޭ ކަމަކީ އެއީ އަންނަ ދައުރަށް ކުރިމަތިލުން ޕްރައިމަރީ އަކާއި ނުލައި އެއީއޭ ކުރަން ބޭނުންވާކަމަކީ އެކަން ކުރަން ތިޔާއުޅެނީ ތިޔާއީ ރައްޔިތުންނަށް ފައިދާ ކުރާ ކަމެއް ނޫނޭ...\nސެޕްޓެމްބަރު 26, 2021 14:55\n97 ގޮނޑީގެ ތެރެއިން އިބޫ ފެކްޝަނަށް 66 ގޮނޑި، އަންނި ފެކްޝަނަށް 33 ގޮނޑިޔޯ. 66 އާއި 33 އެއްކުރީމާ ވަނީ 97 ބާ؟ ބުރާންތި ހިސާބު ކިޔެވީ ކޮންތާކުންބާ؟


Jalu Golhi Thakuge Thalhudhandi Kuvveringe Atha Dheefi - Vaguthu\nޖަލު ގޮޅިތަކުގެ ތަޅުދަނޑި ކުށްވެރިންގެ އަތަށް ދީފި\nނެދަލޭންޑްސްގެ ހަތަރު ސަރަހައްދެއްގައި ހުރި ޖަލެއްގެ ކުށްވެރިން ބަންދުކޮށްފައި ހުންނަ ތަނުގެ ދަޅުދަނޑި އެ މީހުުން އަތަށް ދީފިއެވެ.\nމިގޮތަށް ކުށްވެރިންގެ އަތަށް އެ މީހުން ތިބޭ ގޮޅިތަކުގެ ތަޅުދަނޑި ދީފައި މި ވަނީ އެ ގައުމަކީ ކުށްކުރާ މިންވަރު މަދު ގައުމަކަށްވެފައި އެ ސަރަހައްދުތަކުގައި ހުންނަ ޖަލުތަކުގައި ތިބޭ ކުށްވެރިންނަށް މިނިވަންކަމާއި އެކު ހަރަކާތްތެރިވުމުގެ ފުރުސަތު ދިނުމަށެވެ.\nރިހެބިލިޓޭޝަން ޕްރޮގްރާމެއްގެ ދަށުން ކުށްވެރިންގެ ތަޅުދަނޑިދިންއިރު، އެކަމާއި ޕްރިޒަން އޮފިސަރުން ތިބެނީ ވަރަށް ބޮޑަށް ހިތްހަމަ ނުޖެހިފައެވެ. އަދި އެކަމާއި އެ މީހުން ދަނީ ޝަކުވާތައްވެސް ކުރަމުންނެވެ. އެ މީހުން ބުނަނީ، މިގޮތަށް ކަންތައް ކުުރުމުގެ ސަބަބުން އެ ކުށްވެރިން ކުށްކުރާ ވަރު ގިނަ ވާނެކަމަށެވެ. އަދި ކުށްވެރިން ކުރާ ކަންތައް މޮނީޓާ ކުރުމަށްވެސް ވަރަށް ބޮޑަށް ދަތިވާކަމަށްވެސް އެ އޮފިސަރުން ބުންޏެވެ.\nމި ޕްރޮގްރާމްގެ ދަށުން ކުށްވެރިންނަށް ބޭރުގައި އުޅެވޭނީ ރޭގަނޑު 9:30 ގެ ކުރިންނެވެ. 9:30 ގައި އެނބުރި އެމީހުންގެ ގޮޅިއަށް ވަންނަން ޖެހޭނެއެވެ، އަދި އެ ކުށްވެރިންނަށް މީހުންނާއި ބައްދަލުކޮށް ހެދޭއިރު، ކާން ބޭނުންވާ އެއްޗެހިވެސް ގެނެވެއެވެ.\nނެދަލޭންޑްސްގެ ޖަސްޓިސް ޑިޕާޓްމަންޓުން ބުނީ، އެ ސްކީމްގެ މަގްސަދަކީ ކުށްވެރިންނަކީ ޒިންމާދާރު ބަޔަކަށް ހެދުން ކަމަށެވެ.\nނެދަލޭންޑްސްގެ ގިނަ ޖަލުތަކެއް ކުށްވެރިން ނެތުމުގެ ސަބަބުން މިދިޔަ އަހަރުން ފެށިގެން ބަންދުކޮށްފައިވެއެވެ.\nޖުލައި 17, 2017 - 18:11\nމީ ތެދެއްކަމަށް ޤަބޫލު ކުރަން ވަރަށް ދަތި. އެމްސްޓެޑަމް އަކީ ފަތުރުވެރިންނަށް އެންމެ ނުރައްކާތެރި އެއް ސިޓީ. ދެން ކިހިނެއް މިޤައުމުގަ ކުއްވެރިން މަދޭ ބުނާނީ. ޑެންމާކް ކަހަލަ ޤައުމެއްނަމަ ޤަބޫލްކުރެވުނީސް


Dhathuruveringe market gai kurunmbaage agu ufulijje - vNews.mv\nދަތުރުވެރިންގެ މާރުކޭޓުގައި ކުރުނބާގެ އަގު އުފުލިއްޖެ\nމަރްޔަމް ލީން 21 May 2019, 15:51\nރޯދަމަސް ފެށުނުއިރު މާރުކޭޓުގައި އެންމެ އަގުބޮޑުކޮށް ވިއްކީ ކަނޑޫދޫ މިރުހެވެ. އެހެންނަމަވެސް މިހާރު ކަނޑޫދޫ މިރުހުގެ އަގު ވަނީ އަތްފޯރާފަށަށް ތިރިވެފަ އެވެ. އެހެންކަމުން މިހާރު މާރުކޭޓުގައި އެންމެ އަގުބޮޑުކޮށް ލިބެންހުރީ ކުރުނބާއެވެ. މާރުކެޓުގެ އެކި ގޮޅިތަކުގައި ކުރުނބާގެ އަގު ހުރީ އެކި އަގުތަކަށެވެ. ބައެއް ގޮޅިތަކުގައި 30 ރުފިޔާއަށް ކުރުނބާ ލިބެންހުރި ނަމަވެސް އެހެން ބައެއް ގޮޅިތަކުގައި ކުރުނބާ ލިބެންހުރީ 40 ރުފިޔާއަށެވެ.\nރޯދަމަސް ފެށުނު އިރު ދަތުރުވެރިންގެ މާރުކޭޓުން ކުރުނބާ ލިބެންހުރީ 20 ރުފިޔާއާއި 15 ރުފިޔާއާއި ދެމެދުގެ އަގުތަކުގައެވެ. މިހާރު ކުރުބާގެ އަގަށް މިވަނީ 20 ރުފިޔާގެ ބޮޑު ބަދަލެއް އައިސްފައެވެ.\nމީގެއިތުރުން މާރުކޭޓުގައި ކުރުނބާ ވިއްކާ ގޮޅިތަކުގައި ކުރުނބާ ފެންފުޅި ވިއްކަނީ 100 ރުފިޔާއަށް ކުޑަފުޅިއެކެވެ. އެހެންނަމަވެސް ރޯދަމަސް ފެށުނުއިރު ކުރުނބާ ފުޅި ވިއްކީ 70 ރުފިޔާއަށެވެ. ކުރުނބާގެ ފެނާއި ހެވާ އެއްކޮށްގެން ފުޅީގައި ބަންދުކޮށްފައި ހުންނަނީ5ނުވަތަ6ކުރުނބާގެ ފެނާއި އެކުރުނބާތަކުގެ ހެވާ ބޭނުންކޮށްގެނެވެ. ރޯދަމަހުގެ ކުރިން މާރުކޭޓުގައި ކުރުނބާ ވިއްކާ ގޮޅިތަކުން ކުރުނބާ ފުޅިއެއް ވިއްކާފައިވަނީ 50 ރުފިޔާއަށް ކަން ފާހަގަކޮށްލެވެއެވެ.\nމާރުކޭޓުގެ ގޮޅިއެއްގައި މަސައްކަތްކުރާ މީހަކު ބުނީ ބައެއް ފަރާތްތަކުން މަގުމަތީގައި ތިބެ ކުރުނބާ ވިއްކާތީ މާރުކޭޓަށް ކުރުނބާ ގަންނަން އަންނަ މީހުން ކުރިއަށްވުރެ މަދުވެފައިވާ ކަމަށެވެ. އަދި އެމީހުން ރަށްރަށުން ކުރުނބާ ގެނެސްގެން މީގެކުރިން ވިއްކީ މާރުކޭޓުގައި ކުރުނބާ ވިއްކާ އަގަށްވުރެ2ނުވަތަ3ރުފިޔާ އަގުހެޔޮކޮށް ކަމަށްވެސް އޭނާ ބުންޏެވެ.\nމާރުކޭޓުގައި ވިޔަފާރިކުރާ އިތުރު މީހަކު ބުނީ ރަށްރަށުން ކުރުނބާ ގެންނަ ފަރާތްތަކުން މާރުކޭޓުގައި މިހާރު ކުރުނބާ ވިއްކަނީ ކުރިއަށް ވުރެ އަގުބޮޑުކޮށް ކަމަށެވެ. އެހެންކަމުން މާރުކޭޓުގެ ގޮޅިތަކުގައި އަގުބޮޑުކޮށް ވިއްކަނީ ކުރުނބާ ވިއްކައިގެން ފައިދާއެއް ނުލިބޭތީ ކަމަށް އޭނާ ބުންޏެވެ.\nވިޔަފާރިކުރާ އެހެން މީހަކު ބުނީ ރޯދަ މަހު ރަށްރަށުން މާލެއަށް ބޯޓުތައް އަންނާނީ މަދުން ކަމަށެވެ. އެހެންކަމުން މިހާރު ކުރުނބާ ލިބުން ވަރަށް ބޮޑަށް ދަތިވުމަކީ ވެސް ކުރުނބާ އަގު ބޮޑުވި ސަބަބެއްކަމަށް އޭނާ ބުންޏެވެ.\nމާރުކޭޓުގެ ގޮޅިތަކުގައި ކުރުނބާ ވިއްކާ ފަރާތްތަކުން ބުނީ އެހެން ރޯދަމަސްތަކާ އަޅާބަލާއިރު މިއަހަރު ކުރުނބާ ވިއްކައިގެން ރަނގަޅު އާމްދަނީއެއް ނުލިބޭ ކަމަށެވެ. އަދި ކުރުނބާގެ ޑިމާންޑާއި އެއްވަރަށް ކުރުނބާ ނުލިބޭ ކަމަށްވެސް ބައެއް ވިޔަފާރިވެރިން ބުނެއެވެ.\nއާންމުކޮށް ދަތުރުވެރިންގެ މާރުކޭޓުކައި ވިއްކަނީ އައްޑޫއިން ގެންނަ ކުރުނބާއާއި، ފުވައްމުލަކު އަދި ކާށިދޫން ގެންނަ ކުރުނބާއެވެ.


ކީރިތި ޤުރުއާނުގެ ބަގީޗާ: سورة ޤަދްރު – Ilm\nކީރިތި ޤުރުއާނުގެ ބަގީޗާ: سورة ޤަދްރު\nލައިލަތުލް ޤަދްރި ވިލޭރޭގެ މާތްކަން\n• ރޭގަނޑު ފެށެނީ އިރު އޮއްސުމުންނެވެ. އަދި ރޭގަނޑު ނިމެނީ ފަތިސްނަމާދަށް ބަންގިގޮވުމުންނެވެ.\n• ޞައްޙަވެގެންވާ ބަހުގައި، الْقَدْرُ ގެ މާނާގައި އެ ދެކަންތައް ހިމެނިގެންވެއެވެ. އެއްވެސް ޝައްކެއްނެތްގޮތުގައި ޤަދްރުވިލޭއަކީ ޤަދަރުމަތިވެރިވެގެންވާ ރެއެވެ. ޝަރަފުވެރިވެގެންވާ ރެއެކެވެ. އަދި އެރޭ، އެއިލާހު، އަންނަ އަހަރުގައި މަރުވާނޭ މީހުންނާއި، ދިރުއްވާނޭމީހުންނާއި (އުފަންވާނޭމީހުން) ރިޒުޤު އަދި އެހެނިހެން ކަންކަން ކަނޑައަޅުއްވާ މިންވަރުކުރައްވައެވެ.\n• ﴿وَمَآ أَدْرَاكَ مَا لَيْلَةُ الْقَدْرِ﴾ [القدر: 2]\nلَيْلَةُ الْقَدْرِ خَيْرٌ مِّنْ أَلْفِ شَهْرٍ ﴿٣﴾ މާނައީ: “ޤަދްރުވިލޭރޭ، އެއްހާސް މައްސަރަށްވުރެ ހެޔޮކަން ބޮޑެވެ.”\nމިތާގައި ހެޔޮކަމުގެ މާނައަކީ އެރޭ ހެޔޮޢަމަލުކުރުމުގެ ޘަވާބެވެ. އެރޭގައި ﷲ ތަޢާލާ މި އުންމަތުގެ މައްޗަށް ބާވާލައްވާ ހެޔޮކަމާއި، ބަރަކާތުގެ ވާހަކައެވެ. އެހެންކަމުން އެރޭގައި އީމާންވެހުރެ (އެރޭގެ މާތްކަމާއި މަތިވެރިކަން ޤަބޫލުކޮށް އެކަމަށް އީމާންވެހުރެ) ﷲގެ ޙަޟްރަތުން ޘަވާބާއި ދަރުމަ އެދޭ ޙާލު ރޭއަޅުކަންކޮށްފި މީހެއްގެ ވޭތުވެދިޔަ ފާފަތައް ފުއްސަވާދެއްވާނެތެވެ. އޭގެ ފަހުގައި ﷲ ތަޢާލާ ޛިކުރުކުރައްވަނީ އެރޭގައި ހިނގާނޭ ކަންތައްތަކެވެ.\nتَنَزَّلُ الْـمَلَاـئِكَةُ وَالرُّوحُ فِيهَا بِإِذْنِ رَبِّهِم مِّن كُلِّ أَمْرٍ ﴿٤﴾ މާނައީ: “މަލާއިކަތުންނާއި ޖިބްރީލު (ޢަލައިހިއްސަލާމު) އެބޭކަލުންގެ ރައްބުގެ އިޛުނަފުޅާއެކު، ހުރިހާ އަމުރުފުޅަކައިގެން އެރޭ ފައިބައިވަޑައިގަންނަވާނެތެވެ.”\nކީރިތި ރަސޫލާ صلي الله عليه وسلم ގެ ޙަދީޘްބަސްފުޅެއްގައި އައިސްފައިވެއެވެ. ” التمسوا ليلة القدر في الوتر من العشر الأواخر من رمضان” خرّجه البخاري ومسلم\nމާނައަކީ ” ތިޔަބައިމީހުން ރޯދަމަހުގެ ފަހުދިހައިގެ އޮނަހިރިރޭތަކުން ލައިލަތުލް ޤަދްރި ވިލޭރޭ ލިބިގަންނާށެވެ. ”\nލައިލަތުލް ޤަދްރި ވިލޭރެއަކީ ކޮން ރެއެއް ކަމާއިމެދު ސަމާޙަތުއް ޝައިޚު ޢަބްދުލްޢަޒީޒް ބުން ބާޒް رحمه الله ގެ ފަތުވާ\nލައިލަތުލް ޤަދްރިވިލޭރޭގެ މާތްކަން އަންގައިދޭ ވަރަށް ގިނަ ޙަދީޘްފުޅުތައް އައިސްފައިވެއެވެ. މިގޮތުން އަބޫހުރައިރާ ރިވާކުރައްވާފައިވާ ޙަދީޘްފުޅެއްގައި ވެއެވެ. “من قام ليلة القدر إيماناً واحتساباً غُفِر له ما تقدم من ذنبه” خرّجه البخاري ومسلم، މާނައަކީ ” ލައިލަތުލް ޤަދްރިވިލޭރޭ، އީމާންތެރިކަމާއެކު ﷲގެ ޙަޟްރަތުން ދަރުމަޔާ ޘަވާބަށް އެދި އަޅުކަން ކޮށްފިމީހާގެ ވޭތުވެދިޔަހާ ފާފައެއް ފޮހެވިއްޖެއެވެ. ”\nފަތުވާގެ މަޞްދަރު: ދިސަލަފިއްޔާ


ފޮހެވޭނޭ ބާއޭ… 24 – Esfiya\n”މިޝޫ މިރޭ ފެންނާނެ ކަމަށް އަހަރެން އުއްމީދުކުރަން…” އިޒްކާން ފޯނު ބޭއްވުމުގެ ކުރިން ބުންޏެވެ. ފޯނު ކެނޑިގެން ދިއުމާއެކު މިޝްޔާ މާޔޫސް ވިއެވެ. އަދި އެއްފަހަރު އިޒްކާން ގުޅާލާނެނަމައޭ އޭނަގެ ހިތަށް އެރިއެވެ.\nކޮޓަރިއަށް ވަން ދީމް ހުރީ މިޝްޔާއަށް ބަލާށެވެ. އެމޫނު ކިތަންމެހާ ވެސް ރަގަޅަށް އޭނަ ދިރާސާ ކުރިއެވެ. ލުއި ފިޔަވަޅުތަކެއްގައި ގޮސް އޭނަ ކުޑަދޮރު ކައިރިއަށް ހުއްޓުނެވެ. އަދި އުނަގަނޑުގައި ދެއަތް ވިއްދާލިއެވެ. ކުއްލިޔަކަށް ދީމް ފެނުމުން މިޝްޔާ ސިހުނެވެ.\n”ދޮންތާ…” މިޝްޔާ ތެދުވުނެވެ. އަދި އޭނަގެ ހިތް ހަމައަކަށް އަޅުވާލަން އުޅުނެވެ. ”ތިހާ ވަރަށް ފޯނަށް ތިބަލަނީ ކީއްވެ؟، އަނެއްކާ ދޮންތައަށް ނޭގި ސިއްރުކަމެއް ކުރަނީތަ؟…” ދީމްގެ ޖުމްލައިން މިޝްޔާއަށް ދީމްއާ ދިމާއަށް ބަލާލެވުނެވެ. އަދި ހިންދިރުވާލެވުނެވެ. ހީވީ ވައްކަން ކުރަނިކޮށް ފަޅާ އެރިހެންނެވެ.\n”އައި ސީ، ދައްކަބަލަ ތި ފޯނު، ދޮންތައަށް ވެސް އެނގެން ޖެހޭނެއެއްނު…” މިޝްޔާގެ އަތުގައި އޮތް ފޯނު އަތުލަން ދީމް ދިމާކޮށްލުމުން މިޝްޔާ އޭނަގެ އަތް ފުރަގަހަށް ލިއެވެ. ”ދެން ދައްކަބަލަ، ދޮންތަ ބޭނުމީ ތީ ކޮންކަހަލަ ކުއްޖެއްތޯ ބަލަން، ކްލާސްމޭޓެއްތަ؟ އަޅެ ދެން ދީބަލަ، އެހެން ނޫނީ ގަދަކަމުން އަތުލާނީ…” ދީމް ގޮތް ދޫކުރާކަށް ނޫޅުނެވެ. މިޝްޔާ ރައްޓެހިވެގެން އުޅޭ ކުއްޖާގެ ފަތިފުށް ބެލުން އޭނައަށް މުހިންމު ކަމަކަށް ވެއްޖެއެވެ. އަދި ހަމައެއާއެކު މިޝްޔާ އެކަން ސިއްރުކުރީތީ ދެރަވެސް ވިއެވެ.\n”ދެން ދޮންތާ…” ދީމް ހަތިޔާރު ނުބަހައްޓާނެކަން އެނގުމުން ގޮތް ހުސްވެފައިވާ ރާގަކަށް އޭނަ ބުންޏެވެ. އޭރު ދީމް ހުރީ އޭނައަށް ކޮޓަރިން ބޭރަކަށް ނުނިކުމެވޭނެހެން ކުރި ބައްދާލައިގެންނެވެ. އޭނަ ފިޔަވަޅެއް އަޅާލިޔަސް އެދިމާއަކަށް ދީމް ފިޔަވަޅު އަޅައެވެ. މިފަހަރު ސަލާމަތް ވުމުގެ ފުރުސަތެއް ނެތޭ ބުނާ ކަހަލައެވެ. ދީމް އެހާވެސް ހުޝިޔާރެވެ.\n”މިޝޫ ދެން ބުނެބަލަ، ދޮންތަ ނުބުނާނަމޭ އެއްވެސް މީހަކު ގާތު، އައި ޖަސްޓް ވޯންޓު ނޯ ހޫ ހީ އިޒް…” ދީމް ބުންޏެވެ. މިޝްޔާ ހުރީ އޭނަގެ ފޯނުގައި ބާރަކަށް ހިފަހައްޓައިގެންނެވެ. ”މިޝޫ ދޮންތައަށް އިތުބާރު ނުކުރަނީތަ؟ ދެރަވެއްޖެ، އަޅެ ދޮންތަ ނޫޅެމޭ މިޝޫގެ ލައިފްއަށް ފާޑު ކިޔާކަށް…” ދެރަވާކަމަށް ހެދެމުން ދީމް ވާހަކަ ދެއްކިއެވެ.\n”ދޮންތާ…” މިޝްޔާ ލަފްޒުތަކަށް ބާރުލަމުން ބުންޏެވެ. ދީމް އެހެން ވާހަކަ ދެއްކުމުން އޭނަ ހިތްހަމައެއް ނުޖެހުނެވެ. ދީމް އަކީ އޭނަގެ އެންމެ ގާތް އެކުވެރިޔާ އެވެ. އޭނަގެ ލޯބިވާ ދައްތަ ވެސް މެއެވެ. އޭނަގެ ހުރިހާ ސިއްރުތައް ދަންނަ އެސިއްރުތަކުގެ ފާރަވެރިޔާއެވެ. އެހެން މީހަކަށް އިތުބާރު ނުކުރެވުނަސް އޭނަ ދީމްއަށް އިތުބާރު ކުރެއެވެ. އިޒްކާންގެ ވާހަކަ ބުނަން އޭނަ ބޭނުންވީ ރަގަޅު ދަނޑިވަޅެއް ބަލާފައެވެ.\n”އިޒްކާން…” މިޝްޔާ އެންމެ ފަހުން ބުންޏެވެ. ދީމްއަށް ލިބުނު ހައިރާންކަމާއެކު އޭނަގެ ދެލޯވެސް ބޮޑުވެގެން ދިޔައެވެ. އޭނަ އައިސް މިޝްޔާ ކުރިމައްޗަށް ހުއްޓުނެވެ. އަދިވެސް ޤަބޫލު ނުކުރެވިފައެވެ.\n”ރިއަލީ؟…” ދީމްއަށް އަހާލެވުނެވެ. މިޝްޔާ ބޯޖަހާލިއެވެ. ”ދޮންތަ ގާތު ބުނަން ހުރީ ރަގަޅު ދަނޑިވަޅެއް ބަލާފަ، ފަހަރެއްގައި ވެސް ދޮންތައަށް ސިއްރުކުރާކަށް ނޫން…” މިޝްޔާ ބުންޏެވެ.\n”އައި ނިއު އިޓް، ޒޭން މިޝޫ ފަހަތުން އުޅޭ ގޮތުން ފުރަތަމަވެސް ޝައްކުވިއޭ، އެންޑް މިޝޫ ޒޭން ހުންނަ ތަންތަނުގަ އަބަދު ހިނިތުންވެފަ ހުރުމާ ގެއްލިފަ ހުރުން ވެސް ފާހަގަ ކުރެވުނޭ، އެކަމަކު އަހަރެން ހީކުރީ އެއީ ކުށްހީއެއް ކަމަށް، ބަޓް ނައު އެވްރީތިންގް އިޒް ކްލިއާރ، ޔޫ އެންޑް ޒޭން، ދެމީހުން ވަރަށް ބޮޑަށް ވެސް ގުޅޭ، ޑިޑް ހީ ޕްރޮޕޯޒް ޔޫ؟، އަޅެ ކިހިނެއްތަ ދިޔައީ؟ ހުރިހާ ކަމެއްގެ ތަފްސީލީ ރިޕޯޓް ދޮންތައަށް ކިޔައިދީބަލަ….” ދީމް އުފާވެފައި ހުރިވަރު އޭނަގެ އަޑުން ހާމަކޮށްދެއެވެ.\n”އަދި ޒޭން ޕްރޮޕޯޒް ނުކުރޭ، އެއްޗެއް ބުނަން އަބަދު ބޭނުންވެފަ ހުންނަހެން ހީވޭ، އެކަމަކު ފަސްޖެހެނީ…” ޚިޔާލަކަށް ގެއްލިފައި ހުރެފައި މިޝްޔާ ބުންޏެވެ. އޭނަގެ ލޯކުރިމަތިން ސިފަވަނީ މިއަދު ޕާރކްގައި ހިނގި ހާދިސާއެވެ. އިޒްކާން އޭނަ ގެނެސް މޭގައި ޖައްސާލި މަންޒަރެވެ. އެހަށިގަނޑު ހޫނުކަމުން ކުރެވުނު ފޮނި ތަޖުރިބާތަކެވެ. އެހިތުގެ ތެޅުން އިހުސާސްކުރެވުމުން ލިބުނު ހިތްހަމަޖެހުމެވެ. އެވަގުތުކޮޅު އިތުރަށް ދިގުވެގެން ދިޔަ ނަމަ ހާދަ ރަގަޅު ވީސް ހެއްޔެވެ؟\n”ޒޭން ވަރަށް ޝައި ވާނެ…” ދީމް ބުންޏެވެ. އެއާއެކު މިޝްޔާ ލޯއަޅާލިއެވެ. ”ހީ އިޒް ޕާރފެކްޓް، ޝައި ވީމަ އަދި ވަކިން ބޮޑަށް…” އިޒްކާންގެ ދިފާއުގައި މިޝްޔާ ނުކުތުމުން ދީމްއަށް މަޖާވިއެވެ.\n”އަޅެ ހާދަ އުފާވެއްޖެޔޭ، މެރީކޮށްގެން ވެސް އުޅޭނީ އެއްގެއްގައި، އޯވވވ…” ޚިޔާލީ ދުނިޔެއަކަށް ގެއްލުނު ދީމްއަށް ބުނެވުނެވެ. އެއާއެކު މިޝްޔާ ވެސް ހިނިތުންވެލިއެވެ.\n”މިހެން ބުނީމައޭ ހަނދާން މިވީ، މިރޭ އެބަޖެހޭ އެގެއަށް ދާން ވެސް، ވަރަށް ބިރު އެބަގަނޭ، ޔޫޝް މަންމަ އަހަރެން ދެކެ ލައިކް ވާނެތަ؟…” ދީމް ކަންބޮޑުވެފައިވާ ރާގަކަށް ބުންޏެވެ. ”ހުނުން ކޮންޓްރޯލް ކުރަންޏާ ލައިކް ވާނެ….” މިޝްޔާ ބުންޏެވެ. އެއާއެކު ދީމް ކުޑަކޮށް ހަޅޭއްލަވައިގަތެވެ.\n”ހައު މީން…” ދީމް ބުންޏެވެ.\n”މިޝޫ ވެސް އަހަންނާއެކު ދާން ވާނެ، ޔޫޝް ބުނި އަށެއްޖަހާއިރު ބަލާ އަންނާނަމޭ، ކުޑަ ޑިނާރ އެއްވެސް އޮންނާނެޔޭ…” ދީމް މިރޭގެ ކަންތައް ރޭވިފައިވާ ގޮތުގެ ތާވަލް މިޝްޔާއަށް ކިޔައިދިނެވެ. ދީމްގެ ޖުމްލައިން މިޝްޔާއަށް އުފާވެރިކަން ގެނެސްދިނެވެ. އިޒްކާންއާއި ބައްދަލުކުރަން އެގެއަށް ދެވޭތީއެވެ.\n”އަދި އެބަޖެހޭ މިރެއަށް ލާނެ ހެދުމެއް ވެސް ޗޫޒްކުރަން، ޔޫޝް މަންމަ ވަރަށް ޓިޕިކަލް ވާނެޔޯ ޔޫޝް ބުނީ، އެހެންވީމަ އާދައިގެ ހެދުމެއް ލާންޖެހޭނީވެސް…” ދީމް ބުންޏެވެ. ދީމް އަކީ ފެށުނީއްސުރެ ފެޝަނަށް ލޯބިކުރާ ކުއްޖެކެވެ. އެއާ ޚިލާފަށް މިޝްޔާ ބޭނުންވަނީ ސާދާ ދިރިއުޅުމެކެވެ. މިއަހަރުގެ ރޯދަމަހަށް ބުރުގާ އަޅަން ވެސް އޭނަ ވަނީ ގަސްދުކޮށްފައެވެ. ބުރުގާއަޅާ ވާހަކަ ދީމް ގާތު ބުނުމުން ދީމް ބުނެފައިވަނީ އޭނަ އެކަމާމެދު ވިސްނާނެ ކަމުގަ އެވެ. މިޝްޔާ ދައްތައަށް ވިސްނައިދެވޭތޯ އުޅުނެވެ. ނަމަވެސް އެކަށީގެންވާ ފަދަ ނަތީޖާއެއް ނުނެރެވުމުން އެމައުޟޫއަށް ވާހަކަ ދެއްކުން ޖެހުނީ ހުއްޓާލާށޭވެ.\n”އަހަރެން މިހުރީއެއްނު އެހީވާން…” މިޝްޔާ ބުންޏެވެ. ”ޔަޕް، މިޝޫ ލާކަހަލަ ގޯންޏަކަށް އެރިގެން ދާން ޖެހޭނީ…” ދިމާކުރާ ރާގެއްގައި ދީމް ބުންޏެވެ.\nދީމް ވާހަކަ ދައްކަން ހުރެފައި ދިއުމުން މިޝްޔާ ވަގުތުން އިޒްކާންއަށް މެސެޖް ކުރިއެވެ. ޔޫޝައުއާއެކު ގޭމް ކުޅެން އިން އިޒްކާންގެ ފޯނަށް މެސެޖެއް އައި އަޑު އިވުމުން ޔޫޝައުގެ ސަމާލުކަން އެކަމަށް ހުއްޓުނެވެ. ގޭމުކުޅޭ އަތްގަނޑު ބާއްވަމުން އިޒްކާން ފޯނު ނެގިއެވެ. ޔޫޝައު ބަލަން އިނުމުން އޭނަ ބުމަ އަރުވާލިއެވެ.\n”ޕިސް ޕިސް، ބުނުމެއް ވެސް ނޯވެއޭ ދޯ؟…” ޔޫޝައު ހަށަން ބަނދެލިއެވެ. އިޒްކާން ފަރުވާލެއް ނުބެހެއްޓިއެވެ. މިޝްޔާގެ މެސެޖް ފެނުމުން ތުންފަތުގައި ހިނިތުންވުމެއް ދުވެލިއެވެ.\n”ކާކު؟…” ޔޫޝައު އެހިއެވެ.\n”ތި އަތް ދުރުގަ ބާއްވަބަލަ…” ޔޫޝައުގެ އަތް އިޒްކާންގެ ފޯނާ ދިމާއަށް ދަތުރުކުރުމުން ހުޝިޔާރުކަމާއެކު އިޒްކާން އެއަތުގައި ހިފިއެވެ. އެވަރުން ވެސް ޔޫޝައު ހުއްޓާނުލިއެވެ. ސަލާމަތުން އޮތް އަތުން އިޒްކާންގެ ފޯނުގައި އޭނަ ހިފިއެވެ. އަދި ދަމައިގަނެވޭތޯ އުޅުނެވެ. އިޒްކާން ވެސް ދުލެއް ނުދިނެވެ.\nޔޫޝައު މިރޭ ގެއަށް މެހުމާނަކު ގެންނަ ވާހަކަ ބުނެފައި ވުމުން ކައްކަންވީ އެއްޗެހީގެ އިރުޝާދު ނޯކަރުންނަށް ދިނުމުގައި އުޅުނު ބަލްޤީޝް ބޮޑުކޮޓަރީގައި އަޑުގަދަވެގެން ބަދިގެއިން ނިކުމެއްޖެއެވެ. ގައިގައި ހިފައިގަނެގެން ތިބި ޔޫޝައުއާ އިޒްކާން ފެނި އޭނަ ދެފަރާތަށް ބޯހޫރާލިއެވެ.\n”ތީދެން ކޮންކަމެއް؟… ހަމަޖެހިގެން ތިބެ އެއްވެސް ކަމެއް ކުރެވޭކަމަކަށް ނުވޭދޯ؟، އަބަދު ދެބަސްވުން…. ނަމާދުކޮށްގެންތަ ތިތިބީ؟…” ބަލްޤީޝްގެ އަޑަށް ދެޒުވާނުން ދުރަށް ޖެހިލައިފިއެވެ. އިޒްކާން ސޯފާއިން ތެދުވުނެވެ.\n”ޒޭން ފެއްޓީ…” ޔޫޝައު ބުންޏެވެ.\n”ޔޫޝައުއަށް ވުރެ ބޮޑީ އިޒްކާންއެއްނު ދެން ކޮން ޒޭން އެކޭ ކިޔާކަށްތަ…” ހިތްހަމަނުޖެހިފައިވާ ރާގަކަށް ބަލްޤީޝް ބުންޏެވެ. އެއާއެކު އިޒްކާން ނުހޭން ހުރެފައި ވެސް ހެވުނެވެ. މިމަންޒަރު ފެނުމުން ޔޫޝައު ލޯއަޅާލިއެވެ.\n”ސޮރީ މަންމާ…” ޔޫޝައު މާފަށް އެދުނެވެ.\n”ހޫނނނ، ދެން މަންމަ ކުރި ސުވާލަށް ޖަވާބު ދީބަލަ، ނަމާދުކޮށްގެންތަ ތިތިބީ؟…” ބަލްޤީޝް އޭނަގެ ސުވާލު ތަކުރާރުކޮށްލިއެވެ. ޔޫޝައުއާ އިޒްކާން ސުވާލަށް ޖަވާބު ދިނުމުގެ ގޮތުން ބޯޖަހާލިއެވެ.\n”މަންމަ ގާތު އަދިވެސް ބުނާކަށް ބޭނުމެއް ނުވޭތަ ޔޫޝައު ތިހާ ވަރުން ގެއަށް ގެންނަން ތިއުޅެނީ ކޮން މެހުމާނެއްކަން؟…” ބަލްޤީޝް ބުންޏެވެ. ”މަންމާ އަދި ކުޑަ އިންތިޒާރެއްކޮށްލަބަ އޭރުން އެނގޭނެ، އިޓްސް އެ ސަޕްރައިޒް ފޯރ ޔޫ…” ސުވާލުތަކުގެ ތެރެއަށް ބަލްޤީޝް ދޫކޮށްލަމުން ޔޫޝައު ދިޔައީ އޭނަގެ ކޮޓަރިއަށެވެ. ދަމުން އޭނަ އިޒްކާންއަށް ބަލާލިއެވެ. އޭނަގެ ސިއްރު ހޯދާނަމޭ ބުނާ ފަދަ ގޮތަކަށެވެ.\nބަލްޤީޝް ދެން ބަލާލީ އިޒްކާންއަށެވެ. ޔޫޝައުގެ ހުރިހާ ކަމެއް އެންމެ ރަގަޅަށް އެނގޭނެ މީހަކީ އިޒްކާން ކަމަށް ވާތީއެވެ. ނަމަވެސް އޭނަ ބަލާލުމާއެކު އިޒްކާން ކޮނޑުއަރުވާލައިފިއެވެ. ބަލްޤީޝް ދެން ދިޔައީ ބަދިގެއަށެވެ. ޔޫޝައު ގެންނަން އުޅޭ މެހުމާނާއަށް އޭނަގެ ފުރިހަމަ ސަމާލުކަން ދެވިއްޖެއެވެ.\n”އަނެއްކާ އަންހެން ކުއްޖެއްބާ؟…” ބަލްޤީޝްއަށް ވިސްނުނެވެ. އެއާއެކު ހިނިތުންވުމެއް ދުވެލިއެވެ. މިދުވަސް އަންނާނެ ދުވަހަކަށް އޭނަ އިޒްތިޒާރު ކުރާތާ ހާދަ ގިނަ ދުވަސް ވެއްޖެއެވެ. ޔޫޝައު ހޮވުން ދެކިލާ ހިތުން ކެތްތެރިކަން ކުޑަ ވެގެން ދިޔައެވެ.\nއިރުއޮއްސި އަނދިރިކަން ވެރިވާން ފަށައިފިއެވެ. ވިއްސާރައިގެ ސަބަބުން ބޭރުތެރެ ވަނީ އާދަޔާ ޚިލާފަށް ފިނިވެފައެވެ. ދުންފިނީގެ އަސަރުވެސް ހިސާބަކަށް ފާޅުވެއެވެ. ތުނިކޮށް ވެހެމުން ދިޔަ ވާރޭގެ ސަބަބުން ލުއި މިޔުޒިކެއްގެ އަޑު އިވިއިވި ހުއްޓެވެ. ދޭތެރެއަކުން ވިދާލި ކަމުގައި ވިޔަސް ގުގުރީގެ އަޑެއް ނީވެއެވެ. މިޝްޔާއާއި ދީމް ތިބީ ތައްޔާރު ވާށެވެ. ދެކުދިންގެ ޚަބަރެއް ނުވެގެން ސަލްމާ އައިސް ކޮޓަރިއަށް ވަނެވެ. އޭނަ ސުވާލުކުރުމުން ޖަވާބު ދިނީ ދީމް އެވެ. ލަސްނުވެ ގެއަށް އައުމަށް ސަލްމާ އިރުޝާދު ދިނެވެ.\nދީމް ހުރީ ރަތްކުލައިގެ މެކްސީއެއް ލައިގެންނެވެ. ޚަޔާތުގައި ފުރަތަމަ ފަހަރަށް އެހާ ދިގު ހެދުމެއް ލާން ޖެހުމުން އޭނައަށް އުނދަގޫވިއެވެ. ލުއި ގޮތަކަށް މޭކަޕްކޮށްގެން ހުރިއިރު އިސްތަށިގަނޑު އޮތީ މިނިވަންކަމާއެކު ދޫކޮށްލެވިފައެވެ. އަރައިގެން ހުރި އުސްފައިވާނުގެ އެހީގައި ހެދުމުގެ ފަސްބައިގެ ބޮޑުބައެއް ބިންމަތީގައި ފެތުރުމުން ސަލާމަތްކޮށްދެއެވެ. ދީމް ތައްޔާރުކޮށްދިން މިޝްޔާއަށް ތައްޔާރުވާން ލިބުނީ ފަސް މިނެޓެވެ.\nދެކުދީން ތައްޔާރުވެގެން ބޭރަށް ނިކުތް އިރު އިންތިޒާރުގައި ޔޫޝައު ހުއްޓެވެ. މިޝްޔާ އުއްމީދުކޮށްގެން ހުރީ އިޒްކާން ފެންނާނެ ކަމަށެވެ. ނަމަވެސް އިޒްކާން ނުފެނުމުން މޫނުގެ ކުލަވަރު ފަނޑުވާ ގޮތް ވިއެވެ. ދީމް ފެނި ކަޅިޖަހާނުލައި ބަލަން ޔޫޝައު ހުއްޓެވެ. ޔޫޝައުގެ ބަލާލުމުގައި ހުރި އަސަރުތަކުން ދީމްގެ މޫނު ރަތްކޮށްލިއެވެ. ޔޫޝައު ދީމްގެ ރީތިކަމަށް ތައުރީފު ކުރިއެވެ.\nދީމްމެން އަރަން ކާރުގެ ދޮރުފަތް ޔޫޝައު ހުޅުވާލާ ދިނެވެ. ”ތެންކިއު…” ދީމް ތުއި އަޑަކުން ބުންޏެވެ. ޔޫޝައު ހިނިތުންވެލިއެވެ. ދީމް އެރީ ކުރީ ސީޓަށެވެ. މިޝްޔާ އިނީ ފަހަތު ސީޓުގައެވެ.\n”ވަރަށް ހާސްއެބަވޭ…” ޔޫޝައު ކާރަށް އެރުމާއެކު ދީމް ޔޫޝައުގެ މުލައްދަނޑީގައި އޮޅިލައިގަންނަމުން ބުންޏެވެ. ޔޫޝައު ބުނީ ހާސްނުވުމަށެވެ. ޔޫޝައުގެ ޖުމްލަތަކުން ދީމްގެ ހިތަށް ފިނިކަމެއް ލިބުނެވެ.\n”ތިންކް ޕޮޒިޓިވްލީ…” ދީމް ތަކުރާރުކޮށް އޭނަގެ ހިތަށް ވިސްނައިދިނެވެ. އަދި ހުރިހާ ކަމެއް އުއްމީދު ކުރިފަދައިން ދިއުމަށް އެދި މާތްﷲއަށް ދުޢާކޮށްލެވުނެވެ. އޭނަ އިނީ ޔޫޝައުގެ ކޮނޑުގައި ބޯއަޅާލައިގެންނެވެ.\nފަސްވަމުން ދިޔަ މަންޒަރުތަކަށް ބަލަން އިން މިޝްޔާއަށް އިރުއިރުކޮޅާ ފޯނަށް ނަޒަރު ހިންގާލެވެއެވެ. އިޒްކާން އޭނަ ފޮނުވި މެސެޖަށް ރައްދު ނުދިނުމުން ހިތުގައި ޖެހޭ ގޮތް ވިއެވެ. އެމަދު ވަގުތުކޮޅުގައި އޭނައަށް ވިސްނުނީ މުޅިން ގޯސްކޮށެވެ. ދެރަވިއެވެ. މެސެޖް ނުފޮނުވުނީ ކަމަށް ހީކޮށް އޭނަ ދެވަނަ ފަހަރަށް ވެސް ލިޔުނެވެ.\n”އަހަރެން ހީކުރީ ޒޭން އަންނާނެކަމަށް…” މިޝްޔާ ލިޔުނެވެ. ތިން މިނެޓް ވީއިރުވެސް ޖަވާބެއް ނުލިބުނެވެ. ދެރަވެގެން ގޮސް މިޝްޔާގެ މޭގައި ރިއްސާލިއެވެ. އިޒްކާންއަށް ކަމެއް ވީ ހެއްޔެވެ؟ ޔޫޝައު ގާތުން އޮޅުން ފިލުވަން ވެސް ހިތަށް އެރިއެވެ. ނަމަވެސް އެހިތްވަރެއް އޭނައަކަށް ނުލިބުނެވެ.\n”ވުޑްލޭންޑް” އަށް ދެވުމުން މިޝްޔާމެން ކާރުން ފޭބިއެވެ. އެއީ ދެބުރިއަށް ނަގާފައިވާ ރީތި ގެއެކެވެ. ކުޑަ ބަގީޗާއެއް ވެސް އޮތެވެ. ރޭގަނޑުގެ ވަގުތުގައި ވެސް އެތަނުގެ ރީތިކަން ފާޅުވެއެވެ. ބޭރުތެރެ ފިނިކަމުން އެހާ ގިނަ އިރު ބޭރުގައި ހުރެވޭވަރެއް ނޫނެވެ. ދީމްމެންގެ ފަހަތުން ލަސް ފިޔަވަޅުތަކެއްގައި މިޝްޔާ އެތެރެއަށް ވަންނަން މިސްރާބު ޖެހިއެވެ. އޭރު ފިނިވެގެން ގޮސް އޭނަ ހުރީ ހަަށަން ބަނދެލައިގެންނެވެ.\nމައިދޮރުން ވަން ޔޫޝައު އާއެކު ހުރި އަންހެންކުއްޖާ ފެނި ބަލްޤީޝްގެ ހިނިތުންވުން ފުޅާވެގެން ދިޔައެވެ. ފުރަތަމަ ނަޒަރުން ވެސް ޔޫޝައުގެ ހޮވުން އޭނައަށް ކަމުދިޔައެވެ. ބަލްޤީޝްގެ ގާތުގައި ހުއްޓިލައިގެން ހުރި އިޒްކާންއަށް ހޯދާލެވުނީ މިޝްޔާ ފެނޭތޯއެވެ.\nބަލްޤީޝް އައިސް އަމިއްލައަށް ތަޢާރަފް ވެލިއެވެ. އަދި ނުހަނު ގަޔާވެފައި ހުރެ ދީމްއާ ވާހަކަ ދެއްކިއެވެ. އެއާއެކު ދީމްގެ ހާސްކަމަށް ނިމުމެއް އަތުވެއްޖެއެވެ. އޭނަގެ ހިނިތުންވުން ވެސް ފުން ވެގެން ދިޔައެވެ. ޔޫޝައު ހުރީ އުފަލުން ގޮސް ބުނާނެ އެއްޗެއް ނޭގިފައެވެ.\n”ދަރިފުޅުގެ ހޮވުން ވަރަށް ވެސް ފުރިހަމަ…” ޔޫޝައުގެ ބޮލުގައި ބަލްޤީޝް ފިރުމާލިއެވެ.\nބަލްޤީޝްގެ ސަމާލުކަން ޔޫޝައު މެންގެ ފަހަތުން ހިނގާފައި އަންނަ އަންހެން ކުއްޖާއަށް ހުއްޓުނެވެ. އޭނަ އެކުއްޖާއަށް ރަގަޅަށް ބެލިއެވެ. ބަލްޤީޝްގެ ދެލޯ މިޝްޔާއަށް އަމާޒުވެފައިވާކަން އެނގުމާއެކު މިޝްޔާގެ މޭގަނޑު ނެގިފައި ޖެހެން ފެއްޓިއެވެ. ބަލްޤީޝް ބަލަން ހުރި ގޮތުން އޭނަ ލައިގެން ހުރި ހެދުމަށް ނަޒަރު ހިންގާލެވުނެވެ. އަދި އޭގައި އުނިކަމެއް ހުރިތޯ ހޯދާ ލެވުނެވެ. މިޝްޔާ ހުރީ ހިނގައިގަންނަން ނުކެރިފައެވެ. ބަލްޤީޝް ބަލަން ހުރި ގޮތުން އޭނަ ދެކެ ހިތްހަމެނުޖެހުނީކަމަށް ހީކުރެވުނެވެ.\nނަމަވެސް އެއީ މިޝްޔާގެ ސާދާކަން ފެނި ބަލްޤީޝްގެ ފުރިހަމަ ސަމާލުކަން އަތުލެވުމުން ވީ ގޮތްކަމެއް އޭރު މިޝްޔާއަކަށް ނޭގުނެވެ. ބަލްޤީޝްއަށް މިޝްޔާ ނުހަނު ކަމުދިޔައެވެ. އިޒްކާންއާއި ވަރަށް ގުޅެޔޭ އޭނަގެ ހިތަށް އެރިއެވެ. އެޚިޔާލުން ވެސް ބަޔާންކުރަން ދަތި ފިނިކަމެއް ހިތަށް ލިބުނެވެ.\nބަލްޤީޝް ބަލަން ހުރި ދިމާއަށް އެންމެންގެ ނަޒަރު ހުއްޓުނެވެ. އިޒްކާން ވެސް މައި ދޮރު ކައިރިއަށް ޖެހިލިއެވެ. މިޝްޔާ ފެނުމުން އޭނައަށް ހިނިތުންވެވުނެވެ.\n”މިޝޫ އާދެބަލަ…” މިޝްޔާ ހުއްޓުން އަރާފައި ހުރުމުން ދީމް ބުންޏެވެ.\n”ދީމް ކޮއްކޮތަ؟…” ބަލްޤީޝްއަށް އަހާލެވުނެވެ. އެދެމެދުގައިވާ ގާތްކަން އޭނައަށް ފާހަގަ ކުރެވިއްޖެއެވެ.\n”ލައްބަ…” ދީމް ޖަވާބު ދިނެވެ.\nމިޝްޔާ އައިސް ދީމްގެ ފުރަގަހުން ހުއްޓުނެވެ. އޭނަ ހުރީ ހާސްވެފައެވެ. ބިރުގެންފައެވެ.\nބަލްޤީޝް އޭނަގެ ތަޢާރަފެއް މިޝްޔާއަށް ވެސް ދިނެވެ. މިޝްޔާ ބަލްޤީޝްއަށް ބަލާލަމުން ހިނިތުންވާން މަސައްކަތްކުރިއެވެ.\n”މިޝްޔާ…” މިޝްޔާ ބުންޏެވެ.\n”ވަރަށް ރީތި ނަމެއް، ދައްތަ ފެނުމުން ހާދަ ބިރުގެންފަ ތިހުރީ…” ބަލްޤީޝް ބުންޏެވެ. އެތެރެއަށް އައުމަށް ދައުވަތު ދެމުން އޭނަ ކާކޮޓަރިއާ ދިމާއަށް މިސްރާބު ޖެހިއެވެ. ކާކޮޓަރިއަށް ވަނުމުގެ ކުރިން އަދިވެސް އެއްފަހަރު މިޝްޔާއަށް ބަލައިލަމުން އޭނަ ހިނިތުންވެލިއެވެ. ދެން އޭނަ ބަލާލީ އިޒްކާން އަށެވެ.\nމިޝްޔާ ހުރީ ވާނުވާ ނޭގިފައެވެ.\n”އަހަންނަށް ހީވަނީ ދީމްއަށް ވުރެ ބޮޑަށް މަންމައަށް ކަމުދިޔައީ މިޝޫ ހެން…” ޔޫޝައު ދިމާކުރާ ރާގެއްގައި ބުންޏެވެ. ”މަންމަ މީހަކު ދެކެ ވަރަށް ބޮޑަށް ލައިކް ވީމަ އެހެން ވާނީ…”\nދީމްއާއި ޔޫޝައުގެ ފަހަތުން ކާކޮޓަރިއަށް ދިޔުމަށް މިޝްޔާ ވެސް ހިނގައިގަތެވެ. ކުރިއަށް ދެފިޔަވަޅު އެޅުނުތަނާ ހުއްޓެން މަޖުބޫރުވީ އިޒްކާން އެއަތުގައި ހިފުމުންނެވެ. މިޝްޔާ ފިނިވިއެވެ. އޭނައަށް މުޅި ތަނަށް ނަޒަރު ހިންގާލެވުނީ ކަންބޮޑުވެފައި ހުރެއެވެ. ހިތުގައި އުތުރި އަރަން ފެށި ޖަޒުބާތުތައް ހިންދާލެވޭތޯ މިޝްޔާ އުޅުނެވެ.\n”ރުޅި އައިއްސަ މިހިރީ…” މިޝްޔާ ބުންޏެވެ. އެއާއެކު އިޒްކާންގެ އުފާވެރިކަން ގެއްލިގެން ދިޔަތަން ރީއްޗަށް ފެނުނެވެ. އެއާއެކު މިޝްޔާއަށް ބުނެވުނު ޖުމްލައާ މެދު ވިސްނި ދެރަވިއެވެ.\n”މިޝޫ ދެރަވާވަރުގެ ކަމަކަށް އަހަންނަށް ކުރެވުނީ ކޮންކަމެއްތަ؟…” އިޒްކާން އެހިއެވެ. ”މިރޭ އަހަރެން މެސެޖް ކުރީމަ ރިޕްލައި ނުކުރަމެއްނު…” މިޝްޔާ ޖަވާބުގައި ބުންޏެވެ.\n”އައެމް ސޮރީ… މިއުޅޭ ޔޫޝައު މިޝޫމެން ބަލާ ދިޔައިރު ދިޔައީ އަހަރެންގެ ފޯނު ފޮރުވާލާފަ….” އިޒްކާން މިއަދު ހިނގި ހާދިސާ ކިއައި ދިނުމުން މިޝްޔާއަށް ހެވުނެވެ. އެއަޑުގެ ތެރެއަށް އިޒްކަން ހުރީ ގެއްލިފައެވެ.\n”އައި ލަވް ދެޓް ސައުންޑް…” އިޒްކާން ބުންޏެވެ.\nއިޒްކާން މެންނަށް ލަސްވެގެން ބޭރަށް ނިކުތް ޔޫޝައުއަށް ފެނުނު މަންޒަރުން ހުރީ ހުއްޓުން އަރާފައެވެ. އެއާއެކު ލާނެއް ހިނިތުންވުމެއް ތުންފަތަށް ވެރިވިއެވެ.\n”އޯހް ގޯޑް، ހާދަ ރޮމޭންޓިކް ސީނެކޭ…” ޔޫޝައުގެ އަޑަށް މިޝްޔާއާއި އިޒްކާން ދިޔައީ ސިއްސައިގެންނެވެ. ވަގުތުން މިޝްޔާގެ އަތުން އިޒްކާންއަށް ދޫކޮށްލެވުނެވެ. އޭރު ޔޫޝައު ހުރީ އެމީހުންނާ ދާދި ކައިރީގައެވެ.\n”މިހެންވެ ދޯ މަށަށް ސިއްރުކޮށްގެން އުޅުނީ، ފޯނު ވަގަށް ނެގިއިރު އޭގެ ޕާސްވޯޑުވެސް ހުރީ ބަދަލުކޮށްފައޭ…” ޔޫޝައު ދިމާކޮށްގަތުމުން އިޒްކާން އަޑު މަޑުކުރަން އެންގިއެވެ. މިޝްޔަ ހުރީ ހަދާނެ ގޮތް ހުސްވެފައެވެ. އެތަނުން ދާން ވެސް ބޭނުން ވެފައެވެ.\n”މަންމައަށް އަޑު އިވުނަސް އޯކޭ ވާނެ، ދެންމެ މިޝޫ ފެނިފަވެސް ހުރީ ހުއްޓުން އަރާފަ، ޝީ ރިއަލީ ލައިކް ހާރ…” އިޒްކާންގެ ކޮނޑަށް އަތް ވައްޓާލަމުން ޔޫޝައު ބުންޏެވެ.\n”ކޮންމެ ކަމަކަށް ވެސް ވަގުތު ކަނޑައެޅިފައި ވެޔޭ، ޔޫޝައުގެ ފަރާތުން މަންމައަށް އެނގިއްޖެއްޔާ މިމަހު ދޭން ބުނި ރުފިޔާ ނުދޭނަން، އޭރުން ސަލާން ޖަހަން ޖެހޭނީ…” އިޒްކާންގެ އެންމެ ޖުމްލައަކުން ޔޫޝައު މައިތިރިވެއްޖެ އެވެ.\n”ފައިން…” ޔޫޝައު ބަލި ޤަބޫލުކުރުމުގެ ގޮތުން ދެއަތް މައްޗަށް އުފުލާލިއެވެ. އަދި އަނގަޔަށް ވައްތަރެއް ޖައްސާލިއެވެ.\nAdhi nuveh kiyan kiyaafa cmnt eh dheynan\nHmmmmmm Dhn varah molhu kameh thi kurevuny\nJ vee tha second shabee 🙂 😉 stay away frm things which doesn’t concern u\nHehee kada veeetha Ira. ? Nukiyaaa comment kollyyy yoo??????? lollolol\nAdhives kiyany tha ira :p\nnice . me first\ndhn fahun ehaaa hate kurany kyhvebaaaaa????????\nV v v nice mi story kuriah dhaa goyy.kyp it up\noh my god….eii 2nd shabee kurii cmnt eh…not me..\nsoo 1st shabeege nooni 2nd shabeega nan badhalu kolabala!\nPeh hehehhhehehehehhehe kon second eh first eh. E shabee hus dhoguehadhany. Eyna amilla ah dhemyhunah vegen comment kurany\nWhat the hell why don’t u use ur own name\nI guess h are right Ira mi shabee mew vareh ge anhenai anga laan nulaan thaneh neygigen ulhenee\nލޯބި އަހަރެން ވާނަމޭ (7)\nހިތާމަ އެހެނިހެން ލޯބި May 22, 2017\nނޭދެމޭ ވަކިވުމެއް… ހާދަހާ ލޯބިވޭ 56\nލޯބި November 16, 2013\nހިތާމަ ލޯބި April 14, 2017\nލޯބި May 27, 2014\nހިތާމަ ބިރުވެރި އެހެނިހެން މަޖާ ލޯބި June 22, 2020


Dhe Dingee eh Dhiyavaathee MNDF in Eheetherikan Foarukohdheefi – Iru\nދެ ޑިންގީއެއް ދިޔަވާތީ އެމްއެންޑީއެފުން އެހީތެރިކަން ފޯރުކޮށްދީފި\nގދ.ހައުޑިގަލާއަށް ދަތުރު ދިއުމަށްފަހު ގދ.ތިނަދޫއަށް ދަތުރުކުރި ދެ ޑިންގީއަކަށް ދިޔަވާތީ އެމްއެންޑީއެފް ސަދަން އޭރިއާ ކޯސްޓްގާޑް ސްކޮޑްރަންއިން އެހީތެރިކަން ފޯރުކޮށްދީފިއެވެ.\nމީޑިއާތަކަށް މައުލޫމާތުދެމުން އެމްއެންޑީއެފްގެ އިންފޮމޭޝަން އޮފިސަރު މޭޖަރ އިބްރާހިމް އާޒިމް ވިދާޅުވީ ގދ.ހައުޑިގަލާއިން ގދ.ތިނަދޫއަށް ދަތުރުކުރި ދެ ޑިންގީއަކަށް ދިޔަވާތީ އެމްއެންޑީއެފް ސަދަން އޭރިއާ ކޯސްޓްގާޑް ސްކޮޑްރަންއިން އެހީތެރިކަންފޯރުކޮށްދީފައިވާކަމަށާއި އެއީ ގދ.ހައުޑިގަލާއަށް ދަތުރު ދިއުމަށްފަހު ގދ.ތިނަދޫއަށް ދަތުރުކުރި ދެ ޑިންގީއެއް ކަމަށެވެ. އަދި މި ހާދިސާގެ މަޢުލޫމާތު އެމްއެންޑީއެފް ކޯސްޓްގާޑް މެރިޓައިމް ކޯޑިނޭޝަން ސެންޓަރު (އެމްއާރުސީސީ)އަށް ލިބިފައިވަނީ މިއަދު 15:58 ހާއިރު ކަމަށް އާޒިމް ވިދާޅުވިއެވެ.\nހައުޑިގަލާއަށް ދަތުރުދިޔަ ދެޑިންގީގެ ތެރޭގައި ހިމެނެނީ ހަ މީހުންނާއެކު ދަތުރުކުރި “ރަންދިޔެ” ނަމަކަށް ކިޔާ ޑިންގީއަކާއި އަދި ފަސް މީހުންނާއެ ދަތުރުކުރި “ކުރި” ނަމަކަށް ކިޔާ ޑިންގީއެކެވެ. މި ދެ ޑިންގީގައި ތިބި ޖުމުލަ 11 މީހަކު، ސަދަން އޭރިއާ ކޯސްޓްގާޑް ސްކޮޑްރަންގެ އެހީތެރިކަމާއެކު ވަނީ މިއަދު 17:15 ހާއިރު ގދ.ތިނަދޫއަށް ގެންގޮސްދީފައިވާކަމަށާއި މި ހާދިސާގައި އެއްވެސް މީހަކަށް އަނިޔާއެއް ލިބިފައިނުވާކަމަށްވެސް އާޒިމް ވިދާޅުވިއެވެ.


Choatu ge Hat-trick aai eku Green Streets in Da Grande balikoffi - vNews.mv\nޗޯޓުގެ ހެޓްރިކާއެކު ގްރީން ސްޓްރީޓްސް އިން ދަ ގްރާންޑޭ ބަލިކޮށްފި\nއައްފާން މުހައްމަދު 11 April 2022, 01:27\nއުރީދޫ ދިވެހި ޕްރިމިއަރ ލީގުގައި އާދިއްތަ ދުވަހުގެރޭ ކްލަބް ގްރީން ސްޓްރީޓްސް އިން ދަ ގްރާންޑޭ ސްޕޯޓްސް ކްލަބުގެ މައްޗަށް ފަސޭހަ މޮޅެއް ހޯދިއިރު ހަސަން ނަޒީމް ގާސިމް (ޗޯޓު) ހެޓްރިކް ހަދައިފިއެވެ.\nގަލޮޅު ރަސްމީ ފުޓުބޯޅަ ދަނޑުގައި ކުޅުނު މިމެޗުން ގްރީން ސްޓްރީޓްސް މޮޅުވީ 0-4 ގެ ނަތީޖާއަކުންނެވެ.\nމިމެޗުން ގްރީން ސްޓްރީޓްސް މޮޅުވިއިރު މިއީ މި ސީޒަނުގެ ލީގުގައި އެޓީމުން ހޯދި ދެވަނަ މޮޅެވެ. ހަތް މެޗު ކުޅުނު ދިވެހި ލީގުގެ މި ސީޒަނުގެ ފުރަތަމަ ބުރު ގްރީން އިން ނިންމާލީ އެންމެ މެޗަކުން މޮޅުވެގެންނެވެ. އެއީ ވަރުގަދަ ކްލަބް ވެލެންސިއާ އަތުން ހޯދި މޮޅެވެ. ފުރަތަމަ ބުރުގައި ދެން ގްރީން އަށް ލިބިފައިވާ ޕޮއިންޓަކީ ދަ ގްރާންޑޭ އާއި އެއްވަރުވެގެން ހޯދި ޕޮއިންޓެވެ.\nޖުމްލަ ހަތަރު ޕޮއިންޓާއެކު ލީގުގެ ދެވަނަ ބުރުގައި ގްރީން އިން ކުޅުނު ފުރަތަމަ މެޗުގައި އެޓީމުގެ ކުޅުންތެރިން ވަނީ ދަ ގްރާންޑޭ އާއި ދެކޮޅަށް މޮޅު ކުޅުމެއް ދައްކާފައެވެ. އެކަން ހާމަވާ އެއް ކަމަކީ މެޗު ފަށައިގެން9ވަނަ މިނެޓުގައި އެޓީމުން ލަނޑެއް ޖަހާ ލީޑު ނެގުމުންނެވެ. މިއީ ގްރީން ސްޓްރީޓްސްގެ ކޮލަމްބިއާ ފޯވާޑް ހޯސޭ އަވީލާ ކާމިޔާބު ކޮށްދިން ލަނޑެކެވެ.\nމެޗުގައި ގްރީން އިން ދެވަނަ ލަނޑެއް ޖަހާ ލީޑުފުޅާކުރީ ފުރަތަމަ ހާފުގެ 23 ވަނަ މިނެޓުގައެވެ. އަހުމަދު ނާހިލް އިބްރާހިމް ތަނަވަސްކޮށްދިން ފުރުސަތަކުން މިލަނޑު އެޓީމަށް ކާމިޔާބު ކޮށްދިނީ ޗޯޓު އެވެ.\nމިހާފުގައިވެސް އަދި މެޗުގައިވެސް ދަ ގްރާންޑޭގެ ކުޅުންތެރިން ވަނީ ލަނޑުޖަހަން ގިނަ މަސައްކަތްތަކެއް ކޮށް، ރަނގަޅު ހަމަލާތަކެއްވެސް ފޮނުވާލާފައެވެ. އެހެންނަމަވެސް މިފަދަ ހުރިހާ ހަމަލާއެއް ގޯލަށް ވަނުމަށް ހުރަހަކަށްވީ ގްރީން ސްޓްރީޓްސްގެ ޕާކިސްތާނު ކީޕަރު ހަނީފް ސާގިބް އެވެ.\nދެލަނޑުގެ ލީޑެއްގައި އޮވެ ގްރީން ސްޓްރީޓްސް އިން ދެވަނަ ހާފު ފެށިއިރު މިހާފުގެ ފުރަތަމަ 35 މިނެޓުގައި ލަނޑެއް ފެނިގެން ގޮސްފައެއް ނުވެއެވެ. ގްރީން ސްޓްރީޓްސް އަށް މިހާފުގައި ޖެހި ފުރަތަމަ ލަނޑު އަދި މެޗުގައި އެޓީމުން ޖެހި ތިންވަނަ ލަނޑު ކާމިޔާބު ކޮށްދިނީވެސް ޗޯޓުއެވެ. އަދި މެޗުގައި ތިންވަނަ ލަނޑެއް ޖަހާ ޗޯޓު ހެޓްރިކް ފުރިހަމަކުރީ މެޗުގެ ފުރިހަމަވަގުތުގެ އެންމެ ފަހު މިނެޓުގައެވެ.\nމިމެޗުން ގްރީން ސްޓްރީޓްސް މޮޅުވިއިރު، އެޓީމަށް ހަތް ޕޮއިންޓް ލިބިފައިވާއިރު ލީގު ތާވަލުގައި ލިބެނީ ހަތްވަނައެވެ. މެޗުން ބަލިވި ދަ ގްރާންޑޭ އަށް މި ސީޒަނުގެ ލީގުގައި އަދި މޮޅެއް ހޯދިފައި ނުވާއިރު އެއް ޕޮއިންޓާއެކު އެޓީމު އޮތީ ތާވަލުގެ ފުލުގައެވެ.\nމިމެޗާއެކު ދިވެހި ލީގުގައި ފުރަތަމަ ބުރުގައި ކުޅުނު7މެޗުގެ އިތުރުން ދެވަނަ ބުރުގެ ފުރަތަމަ ހަފްތާގެ ކުޅުން ނިމުނުއިރު، ހުރިހާ ޓީމެއްވެސް ވަނީ ޖުމްލަ 8 މެޗު ކުޅެފައެވެ. ލީގު ތާވަލުގެ އެއްވަނައިގައި އޮތް އެންމެފަހުގެ ޗެމްޕިއަން މާޒިޔާ ސްޕޯޓްސް އެންޑް ރެކްރިއޭޝަނަށް 21 ޕޮއިންޓް ލިބިފައިވެއެވެ. ދެވަނައިގައި އޮތް އީގަލްސް އަށް 19 ޕޮއިންޓު ލިބިފައިވާއިރު ތިންވަނައިގައި އޮތް ވެލެންސިއާ އަށް ލިބެނީ 13 ވަނަ އެވެ.\nހަތަރު ވަނައިގައި އޮތް ޓީސީ ސްޕޯޓްސް ކްލަބަށް 11 ޕޮއިންޓު ލިބިފައިވާއިރު، ފަސް ވަނައިގައި އޮތް ޔުނައިޓެޑް ވިކްޓްރީ އަށް ވަނީ 10 ޕޮއިންޓް ލިބިފައެވެ. ހަ ވަނައިގައި އޮތް ސުޕަ ޔުނައިޓެޑް ސްޕޯޓްސް (ސަސް) އަށް އަށް ޕޮއިންޓު ލިބިފައިވެއެވެ.\nކްލަބު ގްރީން ސްޓްރީޓްސް ދަ ގްރާންޑޭ ސްޕޯޓްސް ކްލަބު ދިވެހި ޕްރިމިއާ ލީގު އެފްއޭއެމް ކުޅިވަރު


Majileehugai Hingi Hama Nujehun Haamakan Bodu Gothehggai Thahugeegu Kurumah ECR In Govaalaifi | Hathaavees\nމަޖިލީހުގައި ހިނގި ހަމަނުޖެހުން ހާމަކަން ބޮޑު ގޮތެއްގައި ތަހުގީގުކުރުމަށް އީސީއާރް އިން ގޮވާލައިފި\nގާނޫނުއަސާސީ އިސްލާހު ކުރުމަށް މި މަހުގެ ދެވަނަ ދުވަހުގެ ރޭ ދަންވަރު ރައްޔިތުންގެ މަޖިލީހުން ބޭއްވި ޖަލްސާގައި ހިނގާ ދިޔަ ހަމަނުޖެހުން ޔޫރަޕިއަން ކޮންޒަވޭޓިވްސް އެންޑް ރިފޯމިސްޓްސް ޕާޓީ (އީސީއާރް) އިން ގޮވާލައިފިއެވެ.\nއީސީއާރް އިން މިއަދު ނެރެފައިވާ ނޫސްބަޔާނެއްގައި ބުނީ ނައިފަރު ދާއިރާގެ މެންބަރު އަހުމަދު ޝިޔާމަށް ލިބުނު އަނިޔާއާ މެދު ކަންބޮޑުވާ ކަމަށެވެ. އަދި، މަޖިލީހުގައި އިދިކޮޅު ކޯލިޝަން ތަމްސީލުކުރާ މަދު މެންބަރުންނަށް އެބޭފުޅުންގެ ގާނޫނީ ޒިންމާ އަދާކުރަން ހުރަސް އެޅެމުންދާކަމީ ރާއްޖޭގައި ޑިމޮކްރަސީ އަށަގެންނެވުމަށާއި ދައުލަތުގެ ނިޒާމުތައް އިސްލާޙުކޮށް ހަރުދަނާ ކުރުމަށް ކުރެވެމުންދިޔަ މަސައްކަތްތަކަށް ހީނަރުކަން އަންނާނެ ކަމެއްކަން ވެސް އެޕާޓީން ވަނީ ފާހަގަކޮށްފައެވެ.\nއިދިކޮޅު ޕްރޮގްރެސިވް ކޮންގްރެސް ކޯލިޝަނުން، މަޖިލީހުގެ މިއަދުގެ ޖަލްސާ ބޮއިކޮޓްކޮށްފައި ވަނީ ހިނގާދިޔަ ގައިރު ގާނޫނީ އަމަލުތަކާއި މެދު ނުރުހުން ފާޅުކޮށް، އެކަން މިނިވަންކަމާއި އެކު ތަހުގީގުކޮށް، މެންބަރު ޝިޔާމަށް އިންސާފު ހޯދައިދިނުމުގެ މުހިންމު ކަމަށް އަލި އަޅުވާލުމަށްޓަކައިކަން އީސީއާރުގެ ބަޔާނުގައިވެއެވެ.\nމަޖިލީހުގައި ހިނގާދިޔަ ހަމަނުޖެހުމުގެ ޖިނާއީ ތަހުގީގު ފުރިހަމަކަމާއި ހާމަކަންބޮޑުކަމާއެކު ކުރިއަށްގެންދިއުމަށް ދިވެހި ސަރުކާރަށް ގޮވާލާފައިވާ އެ ބަޔާނުގައި އީސީއާރުން ބުނެފައިވަނީ ޑިމޮކްރަސީ އާއި، އިންސާނީ ހައްގުތައް ހިމާޔަތް ކުރުމަށް އަދި އިހުތިރާމު ކުރުމަށް ރާއްޖެއިން ދޭ ސަމާލުކަން މިނެކިރޭނީ އެ ތަހުގީގާއި މެދު ސަރުކާރުން އަމަލުކުރާގޮތެއްގެ މައްޗަށް ކަމަށެވެ.\nއަދި، ރާއްޖޭގައި ޑެމޮކްރަސީއާ ހިލާފަށް ހިންގަމުންދާ އެފަދަ ކަންކަމާއި މެދު ކަންބޮޑުވުން އިތުރުވަމުން އަންނަ ކަމަށްވެސް އެބަޔާނުގައި ބުނެފައިވެއެވެ. އެފަދަ އަމަލުތައް ހިނގިޔަ ނުދިނުމަށް ރައީސް އިބްރާހީމް މުހައްމަދު ސޯލިހުގެ ސަރުކާރަށް ނަސޭހަތްތެރިވުމަށް ޔޫރަޕްގެ އިއްތިހާދަށް ވެސް އީސީއާރުން ވަނީ ގޮވާލައިފައެވެ.\nއީސީއާރަކީ އިނގިރޭސިވިލާތުގެ ވެރިކަންކުރާ ކޮންޒަވެޓިވް ޕާޓީ ފަދަ ޑެމޮކްރަސީއާއި އިސްލާޙަށް ވަކާލާތުކުރާ 40 އަށްވުރެ ގިނަ ސިޔާސީ ޕާޓީ ހިމެނޭ ޖަމާއަތެކެވެ. ޔޫރަޕްގެ އިތުރުން ވެސް އެމެރިކާގެ ވެރިކަންކުރާ ރިޕަބްލިކަން ޕާޓީ ފަދަ ބޮޑެތި ސިޔާސީ ޕާޓީތައްވެސް އީސީއާރ ގެ މެންބަރުންގެ ތެރޭގައި ގުނާލެވެއެވެ.\nމަޖިލީހުގައި ހިނގާދިޔަ ހަމަނުޖެހުން ފުލުހުން ތަހުގީގު ކުރަމުން އަންނައިރު މަޖިލީހުގެ ރައީސް ރައީސް މުހައްމަދު ނަޝީދުގެ މައްޗަށް ދައުވާ ކޮށްދިނުމަށް އެދި ޕީޖީ ހުސައިން ޝަމީމަށް އިދިކޮޅުން ވަނީ ސިޓީއެއް ފޮނުވާފައެވެ. މި ހަމަނުޖެހުމުގައި ޝިޔާމަށް ލިބިވަޑައިގެންނެވި އަނިޔާތަކަށް އިތުރު ފަރުވާ ހޯދުމަށް ރާއްޖެއިން ބޭރަށް ވަޑައިގަތުމަށް މަސައްކަތް ކުރައްވަމުން އަންނަ ކަމަށް ޝިޔާމް ވަނީ ވިދާޅުވެފައެވެ.\nPrevious މާދަމާ ވެސް މަޖިލީހުގެ ޖަލްސާއަށް ނުދާން އިދިކޮޅު މެންބަރުން ނިންމައިފި\nNext ރާއްޖެއިން މިއަދު ޕޮޒިޓިވްވި 18 މީހަކު، 98 މީހަކު ވަނީ ބަލިން ރަނގަޅުވެފައި


ކ.ގާފަރު އިންޖީނުރޫމުގެ ކާނުތަކުގައި އެޅުމަށް ބޭނުންވާ ދަގަނޑު ޝީޓްތައް ސަޕްލައި ކޮށްދެއްވާނެ ފަރާތެއް ހޯދުމަށް\nމިކުންފުނީގެ ކ.ގާފަރު އިންޖީނުރޫމުގެ ކާނުތަކުގައި އެޅުމަށް ބޭނުންވާ ދަގަނޑު ޝީޓްތައް ސަޕްލައި ކޮށްދެއްވާނެ ފަރާތެއް ހޯދުމަށް ކުރެވުނު ނަންބަރު H-2014/161 އިޢުލާނާ ގުޅިގެން އެއްވެސް ފަރާތަކުން އަގު ހުށަހަޅާފައިނުވާތީ، އެއިޢުލާން ބާޠިލުކޮށް، އަލުން މި މިމަސައްކަތަށް އަގު ހުށަހެޅުމުގެ ފުރުޞަތު ހުޅުވާލެވިފައިވާ ވާހަކަ ދަންނަވަމެވެ.\nމިމަސައްކަތް ކޮށްދެއްވަން އެދިވަޑައިގަންނަވާ ފަރާތްތަކުން 2014 ސެޕްޓެންބަރު 03 ވާ (ބުދަ) ދުވަހުގެ 10:30 އަށް މިކުންފުންޏަށް ވަޑައިގެން މަޢުލޫމާތު އޮޅުންފިލުއްވުން އެދެމެވެ.\nމިޕްރޮޖެކްޓަށް ހުށަހެޅޭ، ޓެކްނިކަލް ގޮތުން ގަބޫލުކުރެވޭ ޕްރޮޕޯޒަލްތައް އިވެލުއޭޓް ކުރެވޭގޮތުގެ ތަފުސީލު:\nހުށަހެޅޭ އެންމެ ހެޔޮ އަގު / ހުށަހެޅި އަގު × 90\nމުއްދަތު: 05 ޕޮއިންޓް\nހުށަހެޅޭ އެންމެ ކުރު މުއްދަތު / ހުށަހެޅި މުއްދަތު × 05\nތަޖުރިބާ: 15 ޕޮއިންޓް\nމިމަސައްކަތަށް ފައިސާ ދޫކުރުން: ބިލް ހުށަހަޅާތާ 30 ދުވަހުގެ ތެރޭގައި.\nއަންދާސީހިސާބު ހުށަހަޅުއްވަންވާނީ ތިރީގައި މިދަންނަވާ ގޮތަށް އެޑްރެސް ކޮށްފައެވެ.\nބިޑް ހުޅުވުން: ބިޑް ހުޅުވުމަށް ހަމަޖެހިފައިވަނީ 2014 ސެޕްޓެންބަރު 11 ވާ (ބުރާސްފަތި) ދުވަހުގެ 11:30 ގައި ސްޓެލްކޯ ހެޑްއޮފީހުގެ ދެވަނަ ފަންގިފިލާގެ ބައްދަލުކުރާ ކޮޓަރީގައި މި މަސައްކަތަށް އަންދާސީހިސާބު ހުށަހަޅުއްވާ ފަރާތްތަކުގެ ހާޒިރުގައެވެ.\nވީމާ، މި މަސައްކަތް ކޮށްދެއްވަން އެދިވަޑައިގަންނަވާ ފަރާތްތަކުން 2014 ސެޕްޓެންބަރު 11 ވާ (ބުރާސްފަތި) ދުވަހުގެ 11:30 އަށް އަންދާސީހިސާބު ހުށަހެޅުއްވުން އެދެމެވެ.\n02 ޛުލްޤަޢިދާ 1435\nމި އިޢުލާނާ ގުޅިގެން އިތުރު މަޢުލޫމާތު ސާފުކުރެއްވުމަށް ގުޅުއްވާނީ 3338124 / 3338122 ނަންބަރު ފޯނާއެވެ. އަދި އީމެއިލް ކުރައްވާނީ [email protected] މި އެޑްރެހަށެވެ.\nޕަބްލިޝްކުރި ގަޑި: 08:26\nސުންގަޑި: 03 ސެޕްޓެންބަރު 2014 10:30


Haajaru | Safuhaa\nދޮންގޮމައަކީ އަވަށުގެ ކަމުވޮށިގެންވާ އާއިލާއަކުން އައިސްފައިވާ މަޝްހޫރު އަންހެނެކެވެ. މުރާލި މީހެކެވެ. ބުރަމަސައްކަތް ކުރާ މަންމައަކަށްވެފައި ކުދިންނަށް ވޮށުފިލާޖަހާދީ އަރަބި އަދި ތާނަ އަކުރު އުގަންނާދީ ގުރުއާން ކިޔަވައިދޭ އެދުރުދައިތައެކެވެ. ޚުލްގު ހެޔޮ އަވަށްޓެރިންނަށް އަޅާލާ ހެޔޮމީހެކެވެ. ގޭގައި މީރު އެއްޗެއް ހެދިއްޔާ އަވަށްޓެރިންނަށް ނުދީ ނުކެވޭނެއެވެ. އެހާ މަސައްކަތެރިިއެވެ. ފަންގިވިނުމާ އަތްތެރި މަސައްކަތްކޮށް ކާށިން ތެޔޮ ހާނާ އަދި ހަވާދުހަނާކުރުންފަދަ ކޮންމެވެސް މަސައްކަތެއްގައި އަވަދިނެތިއުޅުނެވެ. މިސްކިތު ވަޅުދޮށަށް ފެންބަލާ ދިޔުންފަދަ ގޭގެ އެހެން މަސައްކަތާއި އުޅެވޭވަރުވާނީ އިރުއޮއްސުމަށްފަހުގައެވެ. ނަމަވެސް މިހާރު އުމުރުން ދުވަސްވެ އަސާގަނޑުގެ އެހީގައި އުޅެން ފެށުމުން މަސައްކަތްކުރާނެ ހިތްވަރެއް ނުހުރެއެވެ.\nއެހެން ރޭތައް ފަދައިން ދުވާލުގެ މަސައްކަތަށް ނިންމާލާފައި ދޮންގޮމަ އަވަސްވެގަތީ ވަޅުމިސްކިތުން ފެން ބަލާ ދިޔުމަށެވެ.\nކުދި ފަންގެތަކުގެ ކުރިމަތީގައި އޮތީ ކަށިކެޔޮ ވަލެކެވެ. ގަސްތައް ބޯކަމުން ހަނދުވަރު ނުދެންޏާ ކަޅުފޮއި ރޭތަކުގައި އެހިސާބުގަނޑު ފެންނަނީ ނާމާންކޮށެވެ. ހަނދުވަރުގެ އަލި ދިއްލާލާފައި އޮތްއިރު ދުރުން ކަޅުވައިލެޓް ކުލައަކަށް ދާ އުދަރެހާއި ދިމާލުން ގަސްކަރަ ކަޅުފުރޭތަތަކެއް ހެން ފެންނާން ހުއްޓެވެ. ބޯވަޅު ލިބާހަކާއި ކަނޑިކިއެއް އަނދެލައިގެން ހުރި ދޮންގޮމަ ފެންބަޑިޔާ ކިހިލީގައި ޖަހާލައިގެން ދެފަރާތުގައި ގަސްތަކާއި ވިނަތައް ހެދިފައިވި ހަނި ގޯޅިގަނޑުން ކުރިއަށް ހިނގައިގަތެވެ.\nފަލަކުގައި ރަނިކަން ކުރަމުން ދިޔަ ހަނދުފެނުމުން ދޮންގޮމައަށް ހިތްހަމަޖެހުން އިހުސާސްވިއެވެ. ހަނދުގެ ސަބަބުން ގޯޅިއަށް ފަނޑު އަލިކަމެއްވެރިވެ ކޮންމެވެސް ވަރަކަށް ތަންތަން ފެނެއެވެ. މިސްކިތުގެ ފުޅައް ކައިރިން ކޮންމެވެސް އެއްޗެއް ލޮލުގެ ހިމަކޮޅުން ފެނިލިހެން ހީވެގެން ދެތިންފަހަރު އެސްފިޔަ ތަޅުވައިލިއެވެ. އެއީ އިންސާނީ ސޫރައެކެވެ.\nދޮންގޮމަ ކައިރިވިއިރު މަޑުމަޑުން ރޯން ހުރެފައި އެކުއްޖާ ރުއިން ހުއްޓާލައިފިއެވެ. ތިންއަހަރުވެސް ނުވާ ކުޑަކުޑަކުއްޖެކެވެ. އަވަށުގެ އެހެން މީހުން އާއްމުކޮށް ލައި ނޫޅޭފަދަ ހެދުމެއް ލައްވާފައި ހުރި ކުއްޖެކެވެ. މަޑު އަޅިކުލައިގެ ދޫ ފޭރާމެއް ގަޔަށް މަހާލާފައެވެ. އުނަގަނޑުން ތިރިއަށް އޮތް ކަޅުކަން ގަދަ އިސްތަށިގަނޑެކެވެ.\n"އެކޮއި މަންމަ ކޮބާ؟ އެކަނިތަ؟ ކީއްވެ މިތާ ތިިހިރީ؟ އެކޮއި ރޮނީ ކީއްވެތަ؟ " އެތައް ސުވާލެއް ކުރުމުންވެސް ޖަވާބެއްނުދީ ބަލަން ހުރީއެވެ. ފަހަރެއްގައި އެކުއްޖާ މާ ބޮޑަށް ބިރުގަތީއެވެ. ނޫނީ ޅަކަމުން އަދި ވާހަކަދައްކަން ނޭގެނީއެވެ. މިކުއްޖާ އެކަނި ބަހައްޓާފައި ދާން ކެރޭނީ ކިހިނެއްހެއްޔެވެ؟ ދޮންގޮމަ ކައިރިއަށް ޖެހިލުމުން އެކުއްޖާވެސް ދޮންގޮމައާއި ކައިރިއަށް ފިޔަވަޅެއް އެޅިއެވެ. އެކަމުން ޔަގީންވީ އެކުއްޖާ އެހީތެރިކަން ބޭނުންވެފައި ހުރިކަމެވެ.\n"ކޮއިފުޅު ނަން ބުނެބަލަ..." ޖަވާބެއް ދޭނެކަމުގެ އެއްވެސް އުއްމީދެއް ނެތަސް ދޮން ގޮމަ އެހިއެވެ.\n"ހާޖަރު...." އެކުއްޖާ ހީލުމުން ދޮންގޮމަގެ ހިތުގައި މަޑު މަޑު ހޫނުކަމެއް ފެތުރުނެވެ. އަބަދުވެސް އޭނަ އަންހެންދަރިއަކު ބޭނުންވިއެވެ. ދެ ފިރިހެންދަރިން ލިބުމަށްފަހު އުނގު ފަޅުފިލުވައިދޭނެ ދަރިއެއްގެ ލޯބިން މަހުރޫމްވިއެވެ. ފިރިމީހާއާއި ދަރިން ވަލަށް ދަރުހޯދާ މަސައްކަތު ދިޔުމުން އެކަނި ފިލުވައިދީ އަތްގާތްކޮށްލަދޭނެ ކުއްޖަކު އޭނަ ކިތަންމެހާވެސް ބޭނުންވިއެވެ. ހާޖަރު އެއުނިކަން ފޫބައްދާދޭނެއެވެ. ލޯބިން ހިތް ފުރުމާއެކު އޭނައަށް އެކުޑަކުއްޖާ އުރާލެވިއްޖެއެވެ. ފެންބަޑިޔާ މަތިންވެސް ހަދާންނެތުނެވެ. ކުޑަކޮށް މިލަވެފައި ހުރުމުން ގިފިލީ ވަޅުދޮށަށް ގެންގޮސް ދާނިން ބޮލަށް ފެންއަޅާ ނިކަން ރީތިކޮށް ފެންވަރުވައިލިއެވެ. ޖިފުޓިއަށް ވަދެ ފޮތިގަނޑަކުން ފެން ހިއްކާލާފައި ރަގަޅަށް ކާށިތެޔޮލައްވާ ފުނާއަޅުވާ އަނދުން އަޅުވާ ފުށްމަލުން މޫނުގައި ތަޅައިލިއެވެ.\nފިރިމީހާއާއި ދެކުދިން ގެއަށް އައުމުން އެތައް ސުވާލުތައް އަމާޒުވިއެވެ. ވަގަށް ގެނައިކުއްޖެއް ހެއްޔޭވެސް ފިރިމީހާ އަހައިލިއެވެ. ކަންހިނގިގޮތް ދޮންގޮމަ ކިޔައިދިނެވެ. އޭރު ހާޖަރު އޮތީ އޭނަގެ ކޮނޑުމަތީ ނިދިފައެވެ. އޭނަ ނިދާ އަށިމަތީގައި ބާއްވާލާފައި އެތެރެ ގޭގެ ކަނުގައި އަޅުވާފައި އޮތް ފުޅިބައްތި ގެނެސް ބޮޑަށް އަލިވާނެހެން ދިމާ މަތީގައި އެލުވާލައިފިއެވެ. ހޭލެވުނަސް ހާޖަރު ބިރުގެންފާނެތީއެވެ.\nހެނދުނި އިރު އެރުމާއެކު ދޮންގޮމަ އަވަށުގެ ގޭގެއަށް ހިނގާ އެއްވެސް ކުއްޖަކު ގެއްލިގެން މީހަކު އުޅުނުތޯ ޚަބަރު އޮޅުން ފިލުވާހެދިއެވެ. އެފަދަ އެއްވެސް މައުލޫމާތެއް ނެތުމުން ދޮންގޮމަ ހެއްދެވި ފަރާތަށް ދުޢާކުރިއެވެ. އެފަދަ އުފާވެރިކަމެއް ލިބެންވީ ސަބަބެއް ނޭގުނެވެ. ކޮންމެގޮތެއް ވިޔަސް އަމިއްލަ ދަރިއެއްގެ ގޮތުގައި ހާޖަރު ބަލަން އޭނަ އަޒުމް ކަނޑައެޅިއެވެ.\nދޮންގޮމަގެ ފިރިމީހާއާއި ކުދިންވެސް ހާޖަރު ދެކެ ރުހި އާއިލާގެ މެމްބަރެއްގެ ގޮތުގައި ބަލައިގަތެވެ. އަދި ދޮންގޮމައިގެ ހިތް ލޯބިން އެންމެ ފުރެނީ އޭނަ ކިޔަވައިދޭ ކުދިންގެ ތެރޭ ހާޖަރު ހުރެ އަކުރު އުނގެނި ގުރުއާން ކިޔަވާ އޭނަގެ ފަހަތުގައި ނަމާދުވެސް ކުރާތީއެވެ.\nދެތިން އަހަރުފާއިތުވެގެން ދިޔައިރު ހާޖަރުއަކީ އެންމެ އެހީތެރިވާ އެންމެ ރަގަޅު ކުއްޖާކަމުގައިވިއެވެ. ކޮންމެ ދުވަހަކު ގޭތެރެސާފުކޮށް ކެއްކުމުގައި އެހީތެރިވެދީ ދަނޑުވެރިކަމުގައިވެސް ހާޖަރު އުޅެއެވެ. ހާޖަރުއައި ފަހުން މިރުހާއި ބަރަބޯ އަދި ފަޅޯފަދަ ތަކެތި މާރަގަޅަށް ހެދި ގޮވާން ކެނޑޭ މިންވަރު އިތުރުވިއެވެ. އޮޅުއަލަ ދަނޑަށްވެސް އެކުޑަކުއްޖާ އެރި އޮންނާނެއެވެ. އެހާ ކުޑައިރުވެސް ފަންގި ވިނުމާއި ހަވާދު ހަނާކުރަން ދަސްކުރަން ގާތުގައި އިންނާނެއެވެ. ހަވާދު ފުނޑައިލުމަށްފަހު ފޮޔާ ދައި ނިކަން ރީތިކޮށް ސާފުކޮށްލާނެއެވެ. ކަށިކެޔޮ ކަނދި އެގޭ އެންމެނަށް މީރުކަމުން އެންމެ ދުވަހެއްވެސް ވައްޓާނުލާ އެކުއްޖާ އެމަސައްކަތްވެސް ކުރެއެވެ. ގޭ އަށިމަތިން ވަޅޯ މަހާއި ރިހާކުރު ހުސްވާއިރެއް ނުދާނެއެވެ. ރުކުރަލާއި މޭވާފަދަ ތަކެތިވެސް ގޭގައި މަދުނުވާވަރަށް ގެނެސްފައި ހުރެއެވެ.\nފަނުން ހަދާފައިވާ ބަދިގެ ހުންނަނީ ގެއާއި ދިހަވަރަކަށް ފޫޓު ދޮރުގައެވެ. ދޮންގޮމަ އެއްދުވަހު ހެދުނު ހޭލައިގެން ދިޔައީ ނިކަން މީރުވަހެއް ދުވަންފެށުމުން ޚަބަރު ބަލައިލާށެވެ. ހާޖަރު ހުރީ މަސް ފިހުމުގައި އަވަދިނެތިއެވެ. ބަނބުކެޔޮ ފެނުކައްކަން އަރުވާފައި ހުރިއިރު އަނެއް ތެލީގައި ގަރުދިޔަ އުނދާފައެވެ. ދުވަހަކު އެތަން ތަރުތީބުނުކުރާ ވަރަށް ތަރުތީބުކޮށް ސާފުކޮށްލާފައެވެ.\n"ސުބުހާނަﷲ ހާދަ މީރުވަހެކޭ ކޮއިފުޅާ.." ދޮންގޮމަ ތައުރީފުކުރިއެވެ.\n"މަސްކޮޅެއް ފިހެލަނީ. ކަނޑުކުކުޅުވެސް ހަދައިފިން. މަންމަ ބުރަކޮށް މަސައްކަތްކުރާތާ މާ ދުވަސްވެއްޖެ. ދެން އޮތީ އަރާމުކުރަންވީ ދުވަސް. ހާޖަރު މިހިރީނު. ހުރިހާ މަސައްކަތެއް ރޭގަނޑު ކޮށްފާނަން. ހަވާދު ހަނާކޮށް މަސްފިހެ ކާށި ގާނާ ގޭތެރެ ސާފުކޮށް ހުރިހާކަމެއް ކުރަން މަންމަ ދަސްކޮށްދީފިން......" ހާޖަރު ވާހަކަދައްކަނީ ނިކަން މަޑުމަޑުންނެވެ.\n"މަންމައަށް ލިބުނު ރަންކޮޅެއްނު..." ދޮންގޮމާގެ ހިތް ފުރުނެވެ.\nއުމުރުން ދުވަސްވެ ލޯބޯ ކޮށިވުމުން ދޮންގޮމައަށް ނުކުރެވޭ ކިތަންމެ ކަމެއް ކުރަން ހާޖަރު އަތުކުރި އޮޅައިލިއެވެ. ރޭގަނޑު ނިދަން އޭނަ އެރުމުން ހާޖަރު އޭނަގެ ބޮލާއި ފައިގާ ތެޔޮލާދީ މަސާޖުކޮށްދެއެވެ. ހާޖަރު ލައްވާ މާ ގިނަ މަސައްކަތް ކުރެވޭކަމުގެ އިހުސާސް އޭނަގެ ހިތަށް އުދަގޫވެސް ކުރުވައެވެ. ހާޖަރު އޭނަ ގާތުގައި ހުރުމުން ލިބޭއުފަލާއި ލޯބި ވާ މިންވަރުން އެކުއްޖާގެ އާއިލާއާއި ބެހޭގޮތުން ދުވަހަކު އޭނަ ސުވާލެއް ނުކުރެއެވެ. އާއިލާގެ އެންމެ ފަހު މީހާވެސް ނިޔާވީކަން ނޭގެއެވެ. އެއިން އެއްވެސް ކަމެއް ދޮންގޮމައަށް މުހިއްމެއް ނޫނެވެ. ހާޖަރުއަކީ އޭނަގެ ކުޑަ އަންހެން ދަރިއެވެ.\nއަކުރުތައް ނުފެންނަ ވަރުވުމުން ކުދިންނަށް ކިޔަވައިދޭން ދަތިވެ ގިނަވަގުތު ދޮންގޮމަ އޮންނަނީ ހާޖަރު ބުނިފަދައިން އަރާމުކުރާށެވެ. ހެނދުނު އިރުއަރާއިރަށް ހާޖަރު ގޭގެ ހުރިހާ މަސައްކަތެއް ނިންމާލާފައި ދަނޑަށްދެއެވެ. ގެއަށް އައިއްޔާ އުޅޭނީ އޭނަގެ މަންމަގާތުގައެވެ.\nއެއްރޭ ދަންވަރު ދޮންގޮމަ ހޭލެވުނީ ކަރު ހިއްކައިގެންނެވެ. ފެންބަޑިޔާގައި ފެން ހުސްވެފައެވެ.\n"ހާޖަރު ހާޖަރު. ފެންފޮދެއް...ކޮބާތަ؟ " ދޮންގޮމަ ގޮވައިލިއެވެ. ހާޖަރު ތަންމައްޗަކު ނެތެވެ.\nކަޅުފޮއި ރެއެއްކަމުން އެއް އަތުން ފުޅިބައްތި އަދި އަނެއް އަތުން އަސާ ހިފައިގެން އޮޅިގަނޑު ގިރާކޮށްލާފައި ނުކުންނަން ހަދައިގެން ތަނެއްގައި އަޅައިނުގަތީވެސް ކިރިޔާއެވެ. އައި ވައިރޯޅިއަކާއެކު ބައްތީގެ ހުޅުކޮޅު ހޫރިގަތެވެ. ބަދިގެއާއި ދިމާލުން މީހެއްގެ ހަރަކާތް ފެނި ހިނގައިގަނެވުނީ އެދިމާލަށެވެ. ފަނުން ހަދާފައިވާ ބަދިގޭގައި ހުންނަ ފަންގި ދޮރު ކަހާލާފައިވާތީ އެތެރެ ރީއްޗަށް ފެންނާން ހުއްޓެވެ. ލޮލުގައި އަޅައިގަތް މަންޒަތަކުން ހިތްވެސް ނުހުއްޓުނީ ކިރިޔާއެވެ. އަތުން ބައްތިވެސް ދޫނުވީ ހަމަ ކިރިޔާއެވެ. އުނދުގައި ރޯކޮށްފައި ހުރި އަލިފާން ދަރުގެ ތެރެއަށް ދެފައި ލައިގެން ފާޑެއްގެ އަންބާ އެއް ކަހަަލަ އެއްޗެއް ކިޔަން އިނީ އޭނަގެ ދަރި ހާޖަރު ފިޔަވާ އެހެން ދެވަނަ ކުއްޖެއްނޫނެވެ.\n"އަސްތަޣުފިރުﷲ....." ދޮންގޮމައަށް ލިބުނު ސިހުމާއެކު މަޑުމަޑުން ފަހަތަށް ޖެހި ޖިފުޓިއާއި ދިމާލަށް ހިނގައިގަތެވެ. އަދި ތަންމަތީގައި އޮށޯވެއްޖެއެވެ. އޭނައަށް ހާޖަރުގެ ނޭގޭ ކަންތައްތަކެއް ވާކަން ކުރިންވެސް އެނގެއެވެ. އެހެން ކުދިންނާ ތަފާތުކަމުގެ އިހުސާސް ކުރެވެއެވެ. މިހާރު އެކަން ޔަގީންވީއެވެ. ހާޖަރުއަކީ އެހެން ކުދިން ކަހަލަ ކުއްޖެއްނޫނެވެ. ހާޖަރު އެހެން ކުދިންނާ ތަފާތުވީ ކީއްވެކަމުގެ ސުވާލުގެ ޖަވާބު ލިބިއްޖެއެވެ. އެއީ އިންސާނެއްނޫނެވެ. ދޮންގޮމަ ހިތުގައި އިންތިހާ ދަރަޖައިގެ ބިރުވެރިކަން ހިނގައިލިއެވެ. ނަމަވެސް ހިނދުކޮޅަކަށެވެ. އެތައް އަހަރުތަކެއް ވާންދެން ހިތުގައި އުފެދެމުންއައި ލޯތްބާއި ކުލުނު އެ އިހުސާސްގެ މައްޗަށް ކުރި ހޯދައިފިއެވެ. އިންސާނަކަށް ވިޔަސް ނުވިޔަސް އޭނަ ހާޖަރު ދާކަށް ބޭނުމެއް ނޫނެވެ.\nއަމާންކަމާއެކު އެތައް ދުވަހެއް ފާއިތުވެގެން ހިގައްޖެއެވެ.\nހާޖަރު އޭނަގެ މަސައްކަތުގައި ދޮންގޮމަ މެންނާއެކު އެގޭގައި އުޅުނެވެ. ހަގީގަތުގައި ދޮންގޮމަ ނުރުހިދާނެތީ ހާޖަރު ބިރުވެސް ގަނެއެވެ. އުމުރުން ދުވަސްވުމުން ބައެއްފަހަރު ފިރިހެންދަރިން ކުރާ ކަންތަކާ ރުޅިއައިސް ބަސް ބުނާތީ އެކަމާ ހާޖަރު ކަންބޮޑުވެއެވެ. ކުރާ ކޮންމެ ކަމެއް އެހާ ފަރުވާތެރިކަމާއެކު ކުރަނީ ދޮންގޮމަ ރުއްސާށެވެ. އެހެންނޫންނަސް އޭނަގެ ހުރިހާވެސް މީހަކީ ދޮންގޮމައެވެ.\nމިއަދު ދޮންގޮމަ އިނީ ބަނާރަސީ ކަސަބުން ޖަރީކޮށްފައިވާ ރަތްކުލައިގެ ލިބާހެއް ލައިގެން ނިކަން ރީތިވެގެންނެވެ. ބުރުގާގައި ޖަހާފައިވާ ރަން ކަށިވެސް ވިދައެވެ. ކަރުގައި ރަންކުލައިގެ ފައްޓަރުބައި އަޅާފައި އޮތުމުން އަދި ވަކިން ޝާހީގޮތެއް ހުއްޓެވެ. އެ ހެދުމަކީ ހާޖަރު ކަސަބުން ހިރުގަތައިގެން ބޯވަޅު އެޅި ހެދުމެކެވެ. ދޮންގޮމަ ރޯނުން ގަތާފައިހުރި ޖޯއްޔެއްގައި އޮށޯވެލާ ދުފާ މަޑިސީލައިން ރަގަޅަށް ދުފާލާ އަނގަ ރަތްކޮށްލައިފިއެވެ.\n"މަންމަ ވަރަށް ނަލަ.." ހާޖަރު ބަސް މަދުވިޔަސް އެގޮތަށް މަދު މަދުން ބުނެލާ ބަސްތައް ދޮންގޮމައިގެ ހިތުގެ ތަސައްލީއަކަށް ވެއެވެ.\n"ކޯނޗެއް ހަދަން ގަބުޅި ގާނަނީ......" ހުނިގޮނޑިމަތީގައި ދެފައި އެއްފަރާކަށް ލައިގެން ފަރިތަކޮށް ގަބުޅިގާނަން އިން ހާޖަރުއަށް ނަޒަރު ހުއްޓާލަމުން ދޮންގޮމަ އެހިއެވެ.\n"ހުނި ހަކުރު ހަދަން.."\n"ސާބަހޭ މަންމަ ޖަވާހިރާ..." ދޮންގޮމަ ދެލޮލަށް ކަރުނަ އަތުވެއްޖެއެވެ. އެހެންނުވާންވީ ކީއްވެހެއްޔެވެ؟ ރޭ އޭނަގެ ބޯ މޮޑެދޭން ހާޖަރު އަނެއްފަރާތު ބޮޑުއަށިމަތީ އޮތް ފިރިމީހާއާއި ދެއްކުނު ވާހަކައެއްގެ ތެރޭ އޭނަ ހުނިހަކުރު ރަހަބަލާނުލާ ދުވަސްކޮޅެއް ވެއްޖެކަމަށާ ކާހިތްވާ ވާހަކަ ބުނީއެވެ. އެއިނީ ހުނިހަކުރު ހަދަން ތައްޔާރުކޮށްގެންނެވެ. މިއީ މާތްﷲ ފޮނުއްވި ރަހުމަތެކެވެ. އިންސިއަކުވެސް މިހާ ޚިދުމަތްތެރިވެފައި މުރާލިއެއް ނުވާނެއެވެ. މިހާ އަޅައެއްނުލާނެއެވެ.\nހުނިހަކުރުހަދަން ގަބުޅި ގާނާފައި ކާށްޓެއްގެ ހުނިފެލައިލުމަށްފަހު ތަގަރި ހިފައިގެން ގަސްތަކާއި ދިމާލަށް ހާޖަރު ވަނެވެ. ކުއްލިއަކަށް ބާރު އަޑުފަށްގަނޑެއް އިވިގެން ދޮންގޮމަ ދެފަޔަށް ބާރު ލާފައި ހިނގައިގަތީ ހާޖަރުއަށް ކަމެއްވީ ކަމުގައި ހިތާއެވެ.\n"ހާޖަރު ހާޖަރު." ދޮންގޮމައަށް ގޮވައިލެވުނީ މާ ބާރަކަށެވެ. ކޮންމެހެން ރުޅިއަކުން ނޫނެވެ.\nއެދިމާލަށް ނުކުމެވުނުއިރު ރުކުގައި ޖެހީނުން ބިނދިފައިވާ ތަގަރިން ހުނިތައް ފަސްތަކުގެ މައްޗަށް އެޅިފައި ހުއްޓެވެ. ހާޖަރުގެ ދެލޯ ތަންމިނަށް ހުޅުވައިގެން ބަލަން ހުއްޓެވެ. ހުރިހާކަމެއް ނިކަން ފަރުވާތެރިކަމާއެކު ތަރުތީބުންކުރާ ކުއްޖާގެ އަތުން މިފަދަ ހާދިސާއެއް ހިނގި ފުރަތަމަ ފަހަރެވެ.\n"އެއީ މާ ބޮޑުކަމެއްނޫނެއްނު. ބައްޕަ މީގެ އެއްޗެއް ވަޑާން ގެއިން ގެނެސްދީފާނެ.." ބިރުގެންފައި ހުރި ހާޖަރު ރުއްސާލަން ދޮންގޮމަ ބުނެލިއެވެ . ނަމަވެސް ސިކުންތުކޮޅަކަށްވެސް މަޑުކޮށްނުލާ ގަސްތަކުގެ ތެރެއަށް ދުވެފައިގޮސް އޭނަ ގެއްލުނެވެ. ދޮންގޮމަ ހީކުރީ އެހާ ފުރިހަމައަށް ކަންތައް ކުރަމުންދަނިކޮށް އެކްސިޑެންޓެއް ހިނގުމުން ލަދުގަތީކަމަށެވެ. އޭނައަށް ނޭގުނީ މިއީ އޭނައަށް ހާޖަރު ފެންނާނެ އެންމެ ފަހު ފަހަރުކަމުގައެވެ.\nދޮންގޮމަ އެތައް ދުވަހެއްވާންދެން ހާޖަރުއަށް އިންތިޒާރުކުރިއެވެ.\nރޭގަނޑުގައި އިތުރު ބައްތިއެއް ދިއްލާލައިގެން ނޫނީ އަލިފާން ގަނޑެއް ދޮރުމަތީ ޖަހާލައިގެން ގޯޅިގަނޑާއި ދިމާލަށް ނަޒަރު ހުއްޓާލައިގެން އިންނަނީ އެކުޑަ ކުޑަ ކުއްޖާ އެނބުރި އައިސްދާނެކަމުގެ އުއްމީދުގައެވެ. އެކަމަކު ހިތާމަ ހުއްޓެވެ. ހާޖަރު އެއް ނައެވެ. ދޮންގޮމަ އޭނަގެ ފިރިމީހާ ގާތު ހާޖަރުގެ ހަގީގަތް ފައުޅުކުރުމުން ފިރިމީހާ ބުނީ އެމީހުން ސަލާމަތްވީ ނަސީބު ރަގަޅުކަމުން ކަމަށާއި އެކުއްޖާ ނެތުމުން އުފާ ކުރާކަމުގައެވެ. އެކަމަކު އެދެމަފިރިންނަށް އަންހެންދަރިއަކު ލިބިފައިނުވާތީ އެކުއްޖާއާއިމެދު ބައްޕައެއްގެ ގޮތުގައި ދެކެވި އެ އިހުސާސްތައް ހިތުގައި އޮތްކަން އެނގޭނީ ހަމައެކަނި އޭނައަށެވެ.\nއެކަމަކު ދޭތެެރެއަކުން އޭނަ އުޅޭކަމުގެ އިހުސާސް ކުރެވެއެވެ. އެއްރޭ ދޮންގޮމަގެ ފިރިމީހާ ގަދަޔަށް ބޮލުގައި ރިއްސާތީ އުޅުނެވެ. ކުޑަ ދެއަތުން އޭނަގެ ބޯ މޮޑެދޭންފެށިއެވެ.\n"މިކުއްޖާ މިތާ ކީއްކުރަނީ؟ މިތަނުން ދޭ. އަހަރެމެން އެކަނި ހާލަށް އުޅެން ދޫކޮށްލާ.." އޭނަ އަޑުލިޔަސް ހިތުގައިވީ ކުލުނެވެ. ދަރިފުޅަކީ ހަންޑިކުއްޖަކަށްވިޔަސް ކޮންފަދަ އަޅާލުމެއް ހެއްޔެވެ؟ ކޮންފަދަ ލޯތްބެއް ހެއްޔެވެ؟ އޭނަގެ ލޮލަށް ކަރުނަ އައެވެ.\nމަޑުމަޑުންގޮސް ހާޖަރު އުޅޭކަމުގެ ހުރިހާ ނިޝާންތައް އެގެއިން އެއްކޮށް ފިލާ ހިގައްޖެއެވެ. އެމީހުންނަށް އެއްގޮތަކަށްވެސް އެކުއްޖާ އުޅޭކަމެއްގެ ހިލަމެއްނުވެއެވެ. އެންމެ ފުން ހިތާމައެއް ލިބުނީ ދޮންގޮމައަށެވެ. ކިތަންމެ އުދަގޫކަމަކަށްވިޔަސް ފަންވަތެއްގައި ދޮންގޮމަ ސިޓީއެއް ލިޔުނެވެ.\n"ލޯބިވާ ހާޖަރު. ތިއީ މި މަންމަގެ އަންހެންދަރިއެއްފަދަ. ދުވަހެއްގެ ކޮޅުންވެސް އެނބުރި އަންނަން ބޭނުންވެއްޖެއްޔާ ނޫނީ އެކަނިވެރިކަން އިހުސާސްވަންޏާ އަހަރެން މިހިރީ. އެކަމަކު މާ ގިނަ ދުވަހަކަށް އަހަރެންވެސް މިތާ ހުންނާނެހެން ހިޔެއްނުވޭ. ކޮންމެ ތާކު އުޅުނަސް އުފަލުގައި އުޅެއްޗޭ. ތިއީ އަހަރެންގެ ހަޔާތުގައި ލިބުނު އެންމެ ބޮޑު އުފާ....."\nދޮންގޮމަ އެ ފަންވަތް ފުޅިއަކަށް ލާފައި މޫދަށް ދޫކޮށްލުމުން ރާޅުތައް މަޑުމަޑުން އެ ފުޅި ދުރަށް ގެންގޮސް ކަނޑަށް ފޯރުކޮށްފިއެވެ. ދޮންގޮމައިގެ ދެލޯ ކަރުނުން ފުސްވިއެވެ.\nދޮންގޮމަ ނިޔާވެގެން ވަޅުލި ދުވަހުގެ ރޭ ކަށިކެޔޮވަލުގެ ތެރެއިން ކުޑަކުއްޖެއްގެ ރުއިިމުގެ އަޑުން އަވަށްޓެރިންގެ ގައިން އެރޭ ހީބިހި ހަލުވައިލިއެވެ. އެއީ ދޮންގޮމަ ގެންގުޅުނު ކުޑަ ހާޖަރުކަން އެނގި އެތައް ބަޔަކަށް އަސަރުކޮށް ހިތްފަޅައިގެންދާ ވަރުވީއިރު ބިރުން ހުންއައި މީހުންވެސް ތިއްބެވެ. ދޮންގޮމައާއި ހާޖަރުގެ އޮތް ހަހަރުވެތި ގުޅުން އެންމެ އެނގޭ ބަޔަކީވެސް އަވަށްޓެރިންނެވެ. އެރޭގެ ފަހުން އެތައް އަހަރެއްވާންދެން ހާޖަރު އެހިސާބުން ފެނިފައިވިއެވެ. ވިދުވަރެއްހާ ބާރަށް ފުޅައް ހުރަސްކޮށް އެގޭ ވަލުތެރެއަށް ވަންނަ ތަނެވެ. ނަމަވެސް އެއްވެސް މީހަކަށް ގޯނާކޮށް އުދަގޫކޮށްފައެއް ނުވެއެވެ. ދޮންގޮމަގެ ހަންޑީގެ ނަމުގައި ހާޖަރު އަދި އަދަށްދާންވެސް މަޝްހޫރުވެފައިވެއެވެ.\nމިއީ ހަގީގީ ހާދިސާއެއްގެ މައްޗަށް ބިނާކޮށް އާއިލާ ކުއްޖަކު ލިޔުނު ވާހަކައެއްގެ ދިވެހި ތަރުޖަމާއެކެވެ.


ފާރިސް ހައްޔަރުކުރުމުން ނަޝީދު ހުރީ އުފަލުން! | Rumaalu2\nRumaalu2 ޖެނުއަރީ 27, 2018 0\nކަންދެއްކުމާއި އެހެން މީހުންގެ ސަމާލުކަން އަތުލުމަށް ނަޝީދު ރޯބުހުތާން ދޮގުތައް ހަދަމުން ގެންދާކަން އެއީ އެންމެހާ ދިވެހިންނަށް ސާފުވެފައިވާ ކަމެކެވެ. ނަޝީދު ކަމެއް ނުކުރާނެ ކަމަށް ބުނެފި ނަމަ އެއީ އެކަން ކުރާނެ ވާހަކަ ކަމާއި އަދި ނަޝީދު ސިޔާސީ މީހަކަށް މާ ބޮޑަށް ހެޔޮއެދިއްޖެ ނަމަ ނުވަތަ ހެޔޮ އެދޭކަމަށް ބުނެފި ނަމަ އެއީ އެމީހަކަށް ހަސަދަވެރިވަނީ ކަމަށް ބަލަން ޖެހެއެވެ. އެހެން ބުނަން ޖެހެނީ މާޒީގައި ނަޝީދުގެ އަމަލުތައް ހުރި ގޮތުންނެވެ.\nއެމްޑީޕީގެ ރައީސް ކަން ކުރެއްވި އިބުރާ އާއި ޑރ.މުނައްވަރު އަދި ޑރ.ޑީޑީ އަށް ވެސް ނަޝީދު ތައުރީފް ކުރިއެވެ. އެހެނަސް މަކަރުވެރިކަމާއި ފަރުދާގެ ފުރަގަހުގައި ހުރެ އެމީހުން އެމަގާމުން ދުރުކުރުމަށް ފިއްތާލިއެވެ.\nމިއަދު ރާއްޖޭގެ ސިޔާސީ މަސްރަޚުން ފެންނަމުން ދަނީ ނަޝީދު މިފަދައިން ކުރީގެ ރައީސް މައުމޫނުގެ ދަރިކަލުން ފާރިސް އަށް ހެޔޮއެދިގެން އުޅޭ މަންޒަރެވެ. ފާރިސްގެ ހައްގުގައި ނަޝީދު ޓްވީޓް ކުރުން މެކުހަށް ޖަހައިފިއެވެ. ނަމަވެސް މިއީ ހައްތަހާ ވެސް މައުމޫނުގެ ސަޕޯޓަރުންގެ ބޯކާލުމަށް ނަޝީދު ޖައްސާ ސްޓަންޓްތަކެވެ.\nނަޝީދު ގަބޫލުކުރާ ގޮތުގައި ފާރިސް އަކީ އޭނާއަށް ވެރިކަމަށް ކުރިމަތިލުމަށް އޮތް ހުރަހެކެވެ. އިދިކޮޅުން އެއްކެންޑިޑޭޓަކު ނެރޭއިރު އެމީހަކަށް ނަޝީދަށް ވެވޭނީ ފާރިސް މަންޒަރުން ބޭރަށް ލައިގެން ކަން އެމްޑީޕީ އާއި ޚުދު ނަޝީދު ވެސް ގަބޫލުކުރެއެވެ.\nއެހެންވީމާ ވެރިކަމާއި ހެދި މޮޔަވެފައި ހުރި މީހަކު ކަން ދެއްކުމުގެ ގޮތުން ކިތަންމެ ގިނަ ޓްވީޓެއް ކޮށް ހަގީގަތް ފޮރުވަން މަސައްކަތް ކުރިޔަސް، ހަގީގަތަކީ ނަޝީދު އެދޭގޮތަކީ ވެސް ފާރިސް ހައްޔަރުވުމެވެ. އެމްޑީޕީގައި އެތައް މެންބަރުންނެއް ތިއްބައި ރިޝްވަތުގެ ހުތުރު އަމަލުތައް ހިންގަން ފާރިސްގެ ބޮލަށް އެމްޑީޕީން ސަވާރުވި ބޭނުމަކީ ވެސް ފާރިސް ސިޔާސީ މަސްރަޚުން ގެއްލުވާލުމެވެ.\nކެނެރީގޭ މުހައްމަދު ނަޝީދަކީ މީހުންގެ ލޮލުގައި އަނދުން އެޅުވުމަށް އެފަދަ ދެވަނައެއް ނެތް ބޭފުޅެކެވެ. ރައްޔިތުންގެ ބައިތުލް މާލުން ޚަރަދުކޮށްގެން އަމިއްލައަށް ފިލްމު ކުޅެ މަޝްހޫރުވާން ލައްކަ މަސައްކަތް ކުރި މީހެކެވެ. ހަގީގަތުގައި ފާރިސް ހައްޔަރުކުރުމުން ނަޝީދު ހުރީ ވަރަށް އުފަލުންނެވެ. ޓްވީޓުތަކާއި އިންޓަވިއުތައް މެދުވެރިކޮށް ނަޝީދު އޮއްސާލަނީ ހަމަ ކިނބުލުގެ ކަރުނައެވެ.\n3 އިރުއިރަކު 1 ފަހަރު ޕޯޑިއަމުގައި ސަރުކާރު ވައްޓާލުން


ނޭޗާ ޕާކް – Mikal News\nފުވައްމުލައް ނޭޗާޕާކް ބަންދު\nމިދުވަސްވަރު ފުވައްމުލައް ސިޓީގެ ކޮވިޑް ހާލަތު އޮތް ގޮތުން ފުވައްމުލައް ނޭޗާޕާކް އާއްމުންނަށް ބަންދު ކުރެވިފައިވާ ކަމަށް އެޕާކް އިން ހާމަކޮށްފިއެވެ. މިއަދު ފުވައްމުލަކު ނޭޗާޕާކް ފޭސްބުކް ކޮމިއުނީޓީ ޕޭޖްގައި އިއުލާންކުރި ނޯޓިސްގައިވާ ގޮތުން\nފުވައްމުލަކު ނޭޗާ ޕާކް އާއްމުންނަށް ހުޅުވާލައިފި\nފުވައްމުލައް ސިޓީ ނޭޗާ ޕާކް އާއްމުންނަށް މިއަދު އަލުން ހުޅުވާލަން ނިނަމްއިފިއެވެ. މިއަދު 28 ޖުލައި 2021 ވަނަ ދުވަހުގެ މެންދުރު 3:00 އިން ފެށިގެން ނާޗާ ޕާކް ހުޅުވާލާނެކަމަށް، ޕާކް ބަލަހައްޓާ އޮފީހުން\nފުވައްމުލަކުގެ ބަންޑާރަ ކިޅީގައި ހެދިފައިވާ ލޮޓަސް ނެގުމާއި ގުޅޭގޮތުން ފުވައްމުލަކު ސިޓީ ކައުންސިލުން މިނިސްޓްރީ އޮފް އެންވަޔާމަންޓާއި މަޝްވަރާ ކޮށްފިއެވެ. މީގެ އިތުރުން މިނިސްޓްރީ އޮފް އެންވަޔާމަންޓްއިން ހިންގަމުން އަންނަ ފުވައްމުލަކު ނެޗާ ޕާކު


Nasheed ah inthihaabugai vaadhakureeven jeheyne: UN\nނަޝީދަށް އިންތިހާބުގައި ވާދަކުރެެވެންް ޖެހޭނެ: ޔޫއެން\nއިންިތިހާބުތަކުގައި ވާދަކުރުމުގެ ހައްގު ކުރީގެ ރައީސް މުހައްމަދު ނަޝީދަށް ލިބެން ޖެހޭނެ ކަމަށް ނިންމައި އެ ހައްގު އިއާދަކުރަން ޔޫއެން ހިއުމަން ރައިޓްސް އޮފީހުން ދިވެހި ސަރުކާރަށް ގޮވާލައިފިއެވެ. ޔޫއެން ހައިކޮމިޝަނާ ފޯ ހިއުމަން ރައިޓްސް ޒައިދު ރައަދު ހުސައިންގެ އޮފީހުން މިއަދު ބުނީ ނަޝީދަށް އިންތިހާބުތަކުގައި ވާދަކުރުމުގެ ފުރުސަތު ދޭން ޖެހޭނެ ކަަމަށް ނިންމީ އެމަނިކުފާނު 2013 ވަނަ އަހަރާއި 2016 ވަނަ އަހަރު ހުށަހެޅުއްވި ޝަކުވާތަކެއް ބެލުމަށް ފަހު ކަމަށެވެ.\nއެގޮތުން ބެލި ބެލުމުން އެނގުނީ ނަޝީދުގެ މައްޗަށް ހިންގާފައި ވަނީ އިންސާފުވެރި ޝަރީިއަތެއް ނޫންކަން ކަމަށާއި އެހެންވީމާ އިންތިހާބުތަކުގައި އަދި ރިޔާސީ އިންތިހާބުގައި ވެސް ވާދަކުރުމުގެ ހައްގު ދޭން ޖެހޭނެ ކަމަށް ޔޫއެން ހިއުމަން ރައިޓްސްގެ ވެބްސައިޓުގައި މިއަދު ޖެހި ލިއުމުގައި ބުނެފައި ވެއެވެ. ނަޝީދުގެ މައްްސަލަ ބެލުމުން ފާހަގަ ކުރެވުނު މައްސަލަތައް ލިއުމުގައި ބަޔާންކޮށްފައި ވެއެވެ.\nއެގޮތުން ފާހަގަކޮށްފައިވާ އެއް ކަމަކީ ނަޝީދުގެ ޝަރީއަތް ހިންގާފައި ވަނީ އިންސާފުވެރި ޝަރީއަތެއް ލިބިދިނުމަށް ގާއިމްކޮށްފައިވާ ބައިނަލް އަގުވާމީ މުއާހަދާއާ ހިލާފު ގިނަ ކަންތައްތަކެއް އެކުލެވޭ ގޮތުން ކަމަށް ވުމެވެ.\nއިންތިހާބުގައި ވާދަކުރުމުގެ ފުރުސަތު ދިނުމުގެ އިތުރަށް ނަޝީދުގެ މައްސަލަ އަލުން ބަލައި އާ ޝަރީއަތެއް ހިންގުމަށް ވެސް ޔޫއެން ހިއުމަން ރައިޓްސް އޮފީހުން ވަނީ ގޮވާލާފައެވެ.\nޓެރަރިޒަމްގެ ކުށް ސާބިތުވެ ޖަލު ހުކުމެއް ތަންފީޒުކުރައްވަން ފެއްޓެވުމަށް ފަހު ނަޝީދު ރާއްޖޭން ބޭރަށް ވަޑައިގެންނެވީ ފަރުވާއަށެވެ. ނަމަވެސް އޭގެ ފަހުން އެނބުރި ވަޑައެއް ނުގަންނަވައެވެ. އުޅުއްވަނީ އނގިރޭސިވިލާތާއި ސްރީލަންކާގަ އެވެ.


MP Ahmed Siyam | Mihaaru\nމެމްބަރު އަހުމަދު ސިޔާމް\nއެމްޑީއޭ ހިންގުމާ ސިޔާމް ހަވާލުވެވަޑައިގެންފި\nއެމްޑީއޭ ހިންގުމާ، އެ ޕާޓީގެ ލީޑަރު އަހުމަދު ސިޔާމް މިއަދު ހަވާލުވެވަޑައިގެންފި އެވެ.\nނ. އިރުފުށި ރިސޯޓް ހިންގުމުގެ މައްސަލައިގައި ސަން ޓްރެވަލްސް އަށް 16 މިލިއަން ޑޮލަރު ދައްކަން ހިލްޓަން އިންޓަނޭޝަނަލްގެ މައްޗަށް ކުރި ހުކުމުގެ އިސްތިއުނާފް އަޑުއެހުންތައް ހައި ކޯޓުން މިއަދު ނިންމާލައިފި އެވެ.\nސަން ސިޔާމް ރިލްވާންގެ މަންމައާ ބައްދަލު ކުރައްވައިފި\nގެއްލުވާލާފައިވާ ނޫސްވެރިޔާ އަހުމަދު ރިލްވާންގެ މަންމަ އައިމިނަތު އީސާއާ، މޯލްޑިވްސް ޑިވެލޮޕްމަންޓް އެލަޔަންސް (އެމްޑީއޭ) ގެ ލީޑަރު އަހުމަދު ސިޔާމް މުހައްމަދު މިއަދު ބައްދަލުކުރައްވައިފި އެވެ.\nރައީސް ޔާމީނަށް ސިޔާމްގެ ތާއީދެއް ނެތް: އިބޫ\nމި މަހު 23 ގައި އޮންނަ ރިޔާސީ އިންތިޚާބުގައި ރައީސް އަބްދުﷲ ޔާމީނަށް ތާއީދު ނުކުރައްވަން އެމްޑީއޭގެ ލީޑަރު އަހްމަދު ސިޔާމް ނިންމަވައިފި ކަމަށާއި އެހެންކަމުން ވީހާ ވެސް އަވަހަކަށް އޭނާ އިއްތިހާދާ ގުޅިވަޑައިގަތުމަށް އިދިކޮޅު ޕާޓީތަކުގެ ރިޔާސީ ކެންޑިޑޭޓު އިބްރާހިމް މުހައްމަދު ސޯލިހް (އިބޫ) މިއަދު ގޮވާލައްވައިފި އެވެ.\nSeptember 05, 2018 35\nސަން އޮންލައިނާއި ސަން ޓީވީ ހުއްޓާލަން ނިންމައިފި\nސަން މީޑިއާގެ ދަށުން ހިންގަމުން އަންނަ "ސަން އޮންލައިން" އާއި ސަން ޓީވީ" އަދި "ސަން އެފްއެމް" ވަގުތީ ހުއްޓާލަން އެ ކުންފުނިން ނިންމައިފި އެވެ. މީގެ ތެރެއިން ސަން އެފްއެެމް ވަނީ މިދިޔަ މޭ މަހުން ފެށިގެން ހުއްޓާލައިފަ އެވެ.\nރައީސް އަބްދުﷲ ޔާމީންގެ ޒަމާންވީ އެކުވެރިޔާ، އަދި ޕީޕީއެމްގެ ކޯލިޝަންގައި ހިމެނޭ އެމްޑީއޭގެ ލީޑަރު އަހުމަދު ސިޔާމް (ސަން ޓްރެވަލް ސިޔާމް) ވެސް ސަރުކާރު ދޫކުރައްވާ އިދިކޮޅު ކޯލިޝަނާ...\nމި ސަރުކާރު ހިންގާ ޕާޓީ، ޕީޕީއެމާ އެކު ކޯލިޝަން ހަދާފައިވާ އެމްޑީއޭގެ ލީޑަރު އަހްމަދު ސިޔާމް، އިދިކޮޅު ޕާޓީތަކާ ގުޅިވަޑައިގަންނަވަން އުޅޭ ކަމަށް ތުހުމަތު ކުރަމުން ދަނިކޮށް،...\nނ. އިރުފުށި ރިސޯޓް ހިންގަން ހިލްޓަން އިންޓަނޭޝަނަލާ އެކު ހެދި އެއްބަސްވުން ސަން ޓްރެވަލްސް އެންޑް ޓުއާސް އިން އުވާލި މައްސަލާގައި ހިލްޓަނަށް 26 މިލިއަން ޑޮލަރު ދޭން ސިންގަޕޫރު އާބިޓްރޭޝަނުން ކޮށްފައިވާ އަމުރު ރާއްޖޭގައި ތަންފީޒު ނުކުރެވި އެންމެފަހުން ސިންގަޕޫރުގެ ސުޕްރީމް ކޯޓަށް މައްސަލަ ހުށަހަޅައި އަޑުއެހުންތައް ފަށައިފި އެވެ.\nރައްޔިތުންގެ މަޖިލީހުގެ މިދިޔަ ދައުރުގައި އެންމެ މަދުން ޖަލްސާތަކަށް ހާޒިރުވި ބޭފުޅުންގެ ގޮތުގައި މީދޫ ދާއިރާގެ މެމްބަރު އަދި އެމްޑީއޭގެ ލީޑަރު އަހުމަދު ސިޔާމް މުހައްމަދާއި ކާށިދޫ ދާއިރާގެ ޖުމްހޫރީ ޕާޓީގެ މެމްބަރު ފައިސަލް ނަސީމް ހިމެނިއްޖެ އެވެ.


Kaiveni Kurevunee Beyvafaatheri Akaai Kan Engunee Kaiveni Party Ge There In - Vaguthu\nކައިވެނި ކުރެވުނީ ބޭވަފާތެރިޔަކާއި ކަން އެނގުނީ ކައިވެނި ޕާޓީ ތެރެއިން\nކައިވެނި ޕާޓީގައި ޕްރެޒެންޓޭޝަން ދިން ވަގުތު ނަގާފައިވާ ފޮޓޯއެއް\nސިންގަޕޫރުގެ ދެޒުވާނުން ކައިވެނިކޮށް ކައިވެނި ޕާޓީ ކުރިއަށް ދަނިކޮށް ކައިވެނި ކުރެވުނީ ބޭވަފާތެރިޔަކާއި ކަން ފިރިމީހާ އަށް އެނގި ކައިވެނި ރޫޅޭ ހިސާބަށް ހިނގައްޖެއެވެ.\nމީޑިއާ ރިޕޯޓްތައް ބުނާ ގޮތުގައި ކައިވެނި ޕާޓީގެ ވަކި ހިސާބަކުން ދެމަފިރިން ހަމަޖައްސާފައި އޮތީ އެމީހުންގެ ލޯބީގެ ގުޅުމާއި ބެހޭ މަޖާ ވީޑިއޯތަކާއި ފޮޓޯތައް ޕާޓީއަށް ގޮސް ތިބި މީހުންނަށް ދައްކާލާށެވެ. ޕްރެޒެންޓޭޝަނެއްގެ ގޮތުގައި އެކަން ކުރަން ފިރިމީހާ ސްޓޭޖަށް އަރާ ޕްރެންޒެންޓޭޝަން ދައްކަން ފެށިއިރަށް ފެނުނީ ވީޑިއޯ އެކެވެ.\nއެވީޑިއޯ އިން ފެނުނީ އޭގެ 30 ވަރަކަށް މިނެޓް ކުރިން އޭނާ ކައިވެނި ކުރި އަނބިމީހާ އެދުވަހުގެ ހެނދުނު އެމީހުންގެ ކައިވެނި ކުރި ހޮޓަލަށް އެހެން ފިރިހެނަކާއި އެކު ވަންނަ މަންޒަރެވެ.\nއެހައި ހިސާބުން މައްސަލަ ގޯސްވެ އިތުރަށް ބެލި ބެލުމަށް އެނގުނީ އަނބިމީހާގެ ސިއްރު ލޯބިވެރިޔަކު ހުންނަ ކަމެވެ. އެލޯބިވެރިޔާ އާއި އަނބިމީހާ އެދުވަހު ހެނދުނު ހޮޓަލުން ބައްދަލުކޮށް ދެމީހުން ވަނީ ކޮޓަރީގައި ވެސް އެދުވަހު ވަގުތު ހޭދަކޮށްފައެވެ.\nމިކަން އެނގުމާއި އެކު ފިރިމީހާ ބޭނުންވީ އޭނާގެ އަނބިމީހާ ވަރި ކުރާށެވެ. ނަމަވެސް ސިންގަޕޫރުގެ ޤާނޫނު އޮންނަ ގޮތުން ވަގުތުން ވަރިއެއް ނުކުރެވެއެވެ. ވަރި ކުރުމުގެ ކަންތައްތައް ކުރިއަށް ގެންދަން ޖެހެނީ ކޯޓުންނެވެ. އެހެންކަމުން ފިރިމީހާ މިހާރު ވަނީ މައްސަލަ ކޯޓަށް ހުށަހަޅާފައެވެ.\nތިވާނީ ފިރިހެން މީހާއަށް އެނގިގެން ކުރީ ބައިގައި ޕްލޭން ކުރެވިގެން ކުރި ކަމަކަށެވެ. ކައިވެނި ކުރަން ނިންމި ފަހުން އަންހެނާގެ ބޭވަފާތެރިކަން އެނގުމުން ކައިވެނި ހަމަޖެހިފައި އޮތުމުން ކުރީއެވެ. ނަމަވެސް ތި ޕްރެޒެންޓޭޝަނަކީ އަންހެން މީހާ އެންމެނަށް ދައްކާލަން ފިރިހެން މީހާ ކުރި ކަމެކެވެ.\nއޭޕްރީލް 28, 2018 00:42\nޟަރިޔަމް އުޅޭގޮތްދޯ އެއީ


އާޝިފާގެ ޤާތިލުން ކޯޓުގަ މަސައްކަތްކުރީ ދޮގު އަންގައިދޭ މެޝިން މެދުވެރިކޮށް ސަލާމަތްވާން\nކަޝްމީރުގެ ފައްޅިއެއްގައި ރޭޕްކުރުމަށްފަހު މަރައިލި އުމުރުން 8 އަހަރުގެ އާޝިފާގެ ގާތިލުން މިއަދު ކޯޓަށް ހާޒިރުކުރުމުން ވަކީލު މެދުވެރިކޮށް މަސައްކަތްކުރީ ދޮގު އަންގައިދޭ މެޝިން މެދުވެރިކޮށް ސަލާމަތްވުމަށެވެ.\nފައްޅީގެ ބޮޑުމީހާ އާއި4ފުލުސް އޮފިސަރުންވެސް ހިމެނޭ7ގާތިލުންގެ ވަކީލު ބުނީ އޭނާގެ މުވައްކިލުން އެއްވެސް ކުށެއް ނުކުރާ ކަމަށާއި ދޮގު އަންގައިދޭ މެޝިން މެދުވެރިކޮށް ބަޔާން ދޭން ތައްޔާރު ކަމަށެވެ. ނަމަވެސް ފަނޑިޔާރުން ވަނީ އެކަން ޤަބޫލުނުކޮށް ފުލުހުން ހުށަހެޅި ރިޕޯޓް ޤާތިލުންނާއި ހަވާލުކޮށްފައެވެ.\nކޯޓަށް މައްސަލަ ވެއްދުމަށްޓަކައި ފުލުހުން ކޯޓަށް ވަންނަން މަސައްކަތްކުރުމުން ޤާތިލުންނަށް ތާއީދުކުރާ ވަކީލުންތަކެއް ފުލުހުންނަށް ހުރަސްއަޅަމުންދިއަ މަންޒަރު ވަނީ ފެނިފައެވެ. މިއަދުގެ އަޑުއެހުން ނިންމައިލީ ދެން ޝަރީއަތް ކުރިއަށް ގެންދާނެ ދުވަހެއް އިއުލާކުރުމަކާއި ނުލައެވެ.\nއާޝިފާގެ ހައްޤުގައި އިންޑިއާގެ ގިނަ ސްޓޭޓްތަކެއްގައި މިހާރު ވެސް ގެންދަނީ މުޒާހަރާތައް ކުރަމުންނެވެ. އާޝިފާ ނިޞްބަތްވަނީ އެންމެ ފަޤީރު ނަސްލަށެވެ. އެހެންކަމާއިއެކުވެސް މައްސަލަ މިހައި ސީރިއަސްވެފައި މިވަނީ ހިންދޫންނާއި މުސްލިމުންނާއި ދެމެދުގައި ޖެހިފައިވާ މައްސަލައަކަށްވެފައި ކަަޝްމީރުގެ އާބާދީގައި ގިނައީ މުސްލިމުން ކަމަށް ވުމުންނެވެ.\nފައްޅީގަ 8 އަހަރުގެ ޢާޝިފާ ރޭޕްކޮށް މަރައިލި މައްސަލަ އިންޑިއާ ގުޑުވާލައިފި


SunOnline: 65 aharun mathiveema vazeefa ah dhiyas allowance libeyne: Raees\n65 އަހަރުން މަތިވީމަ ވަޒީފާއަށް ދިޔަސް އެލަވަންސް ލިބޭނެ: ރައީސް\nފާތިމަތު ސައީދު 13 Aug 2018, 17:52\nރައީސް ޔާމީން ތ އަތޮޅަށް ކުރައްވަމުން ގެންދަވާ ދަތުރުފުޅުގެ ތެރެއިން --- ފޮޓޯ/ ރައީސް އޮފީސް\nއުމުރުން 65 އަހަރުން މަތީގެ މީހުންނަށް ދޭ އެލަވަންސް އެ އުމުރަށް ދިއުމުން ވަޒީފާއަށް ދިޔަސް ދޭނެ ކަމަށް ރައީސް އަބްދުﷲ ޔާމީން އަބްދުލްގައްޔޫމު ވިދާޅުވެއްޖެ އެވެ.\nމިއަދު ތ. ވޭމަންޑުއަށް ވަޑައިގެން ރައްޔިތުންނާ ވާހަކަފުޅު ދައްކަވަމުން ރައީސް ޔާމީން ވިދާޅުވީ އެމަނިކުފާނު ރަށްރަށުގައި ދައްކަވަމުންދާ ވާހަކަ އެހެން ގޮތަކަށް ބަދަލުކޮށްގެން އިދިކޮޅު ފަރާތްތަކުން ދައްކަމުންދާ ކަމަށެވެ.\nރައީސް ޔާމީން ވިދާޅުވީ ރިޓަޔާ ކުރާ އުމުރު 74 އަހަރަށް ހެދުމުން 65 އަހަރު ވާ މީހުންނަށް ދޭ އިނާޔަތް ކެނޑިގެންދާނެ ކަމަށް ބުނެ އިދިކޮޅު ފަރާތްތަކުން ދައްކަނީ ދޮގު ވާހަކަތަކެއް ކަމަށެވެ.\n"އެބޭފުޅުންގެ އިނާޔަތެއް ކެނޑިގެން ނުދާނެ. އަދި ކީއްތޯ. އެބޭފުޅުންގެ އިނާޔަތް ލިބިފައި އޭގެ އިތުރަށް އެބޭފުޅުންގެ ތެރެއިން ސަރުކާރުގެ ވަޒީފާއަށް ވަންނަން ބޭނުންފުޅުވާ ބޭފުޅުންނަށް އެބޭފުޅުންގެ އިނާޔަތަށް ވުރެ ބޮޑު އެއްޗެއް ލިބިގެންދާނެ ފޯމިއުލާއެއް އަޅުގަނޑު ހުށަހެޅީ. އެހެންވީމަ އޭގެންވަނީ ފައިދާ،" ރައީސް ޔާމީން ވިދާޅުވި އެވެ.\nރައީސް ޔާމީން ވިދާޅުވީ 65 އަހަރު ފުރުމުން ރިޓަޔާކުރަން ބޭނުންވާ މީހުންނަށް އެފުރުސަތު އޮންނާނެ ކަމަށެވެ. 65 އަހަރުވުމުން ވަޒީފާ އަދާކުރަން މަޖުބޫރު ނުކުރާނެ ކަމަށާއި އެއީ އިހުތިޔާރެއް ކަމަށް ރައީސް ޔާމީން ވިދާޅުވި އެވެ.\nއުމުރުން 65 އަހަރު ވުމުންވެސް ވަޒީފާ އަދާކުރަން ބޭނުންވާ ޓީޗަރުންނާއި ޑޮކްޓަރުންނާއި ނަރުހުންވެސް އުޅޭ ކަމަށް ރައީސް ޔާމީން ވިދާޅުވި އެވެ. އަދި އެމަނިކުފާނުގެ ކުރިއަށް އޮތް ސަރުކާރުގައި އެ ފުރުސަތު ހުޅުވާލާނެ ކަމަށް ވިދާޅުވި އެވެ.\n"ޑޮކްޓަރުންވެސް އަޅުގަނޑު ގަބޫލެއް ނުކުރަން 65 އަހަރުވުމުން އެމީހުން ގެއަށް ދާން ޖެހޭނެ ކަމަކަށް. އެމީހުންނަށް ޚިދުމަތް ނުދެވޭނެ ކަމަކަށް އަޅުގަނޑު ގަބޫލެއް ނުކުރަން،" ރައީސް ޔާމީން ވިދާޅުވި އެވެ.\nރައީސް ޔާމީން ވިދާޅުވީ އެމަނިކުފާނު ދެން އަންނަ ދައުރަކަށް ހޮވުނު ނަމަވެސް މީހުންގެ އަބުރާ ބެހެން ފުރުސަތު ނުދެއްވާނެ ކަމަށެވެ. އަދި ތަންތަނަށް އެއްވެ، މީހުންގެ ގޭގޭދޮށަށް އެއްވެ އަޑުގަދަ ކުރަންވެސް ފުރުސަތު ނުދެއްވާނެ ކަމަށް ވިދާޅުވި އެވެ. އެއީ އެތައް ބައެއްގެ ހައްގު ގެއްލިގެންދާ ކަމަކަށް ވާތީ ކަމަށްވެސް ރައީސް ޔާމީން ވިދާޅުވި އެވެ.\n"އެއްވެ އުޅޭ މީހުން މިހާރުވެސް އެއްވާންވީ. އެކަމަކު ރައްޔިތުންގެ އާންމު ގޭގޭ ދޮށަށް އައިސްފަ. މަދަރުސާތައް ކައިރިއަށް އައިސްފަ މިސްކިތުގައި މީހުން ޖަމާއަތުގައި ތިއްބައި ހަޅޭފަޅޭ ނުލެވޭނެ،" ރައީސް ޔާމީން ވިދާޅުވި އެވެ.\nރީ-ރަޖިސްޓެރޭޝަނަށް އިދިކޮޅު ފަރާތްތަކުން ފޯމު ހުށަހަޅަން އެންމެ ފަހު ވަގުތަށް މަޑުކޮށް އެ ފޯމުތައް ނުލެވިގެން "އެތަނަށް އަރައިގަތީ" ކަމަށް ރައީސް ޔާމީން ވިދާޅުވި އެވެ. އަދި އެކަން ހުއްޓުވަން ޖެހުނީ ފުލުހުން ގެނެސްގެން ކަމަށްވެސް ރައީސް ޔާމީން ވިދާޅުވި އެވެ.\n"ދާދިފަހުން ރީ-ރެޖިސްޓްރީކޮށް ނިންމީ ސެޕްޓެމްބަރު 23 ވަނަ ދުވަހު ލާ ވޯޓަށް. ކިހިނެތްތޯ އެކަންވެސް ނިމިގެން ދިޔައީ. އަޅުގަނޑުމެން ހުށަހަޅާ ފޯމުތައް ދައުލަތުން ނިންމާ ގޮތަކަށް އިލެކްޝަންސް ކޮމިޝަނުން އެ ކަނޑައަޅާ މުއްދަތަކަށް ހުށަހެޅޭތޯ ބަލަން. އެބޭފުޅުން އެންމެ ފަހު ދުވަހަށް ބެހެއްޓި ފޯމުތައް ނުލެވިގެން އެތަނަށް އަރައިގަތީ. އެންމެ ފަހުން ފުލުހުން ގޮސްގެން އެކަންވެސް ހުއްޓުވަން ޖެހުނީ" ރައީސް ޔާމީން ވިދާޅުވި އެވެ.\nޔާމީނަށް ސެކިއުރިޓީ ދީފި، ދެން ބޭނުންވަނީ އިނާޔަތްތައް


5 aharu, hamaesuvaalu, Rilwan koba hey?\nފަސް އަހަރު، ހަމަ އެ ސުވާލު، ރިލްވާން ކޮބާ؟\nރިލްވާން ގެއްލުނުތާ4އަހަރު ވުމުން ރިލްވާންގެ އާއިލާއިން ބޭއްވި ހިންގާލުން: އަހުމަދު ނާއިމް | އަވަސް\nމިނިވަން ނޫހުގެ ނޫސްވެރިޔާ އަހުމަދު ރިލްވާން ގެއްްލުވާލިތާ މިއަދަށް ފަސް އަހަރުވީ އެވެ. އޭނާއަށް ވީގޮތް ހޯދުމަށް ކުރަން ފެށި ސުވާލުތައް އަދިވެސް ހަމަ އޮތީ އެހެނެވެ. ޖަވާބެއް ނެތެވެ. ރިލްވާން ކޮބައި ހެއްޔެވެ؟\nނިމިދިޔަ ސަރުކާރުގައި މިކަމަށް އެއްވެސް ކުރިއެރުމެއް ނުލިބުނުއިރު މި ސަރުކާރުގެ ރިޔާސީ ކޮމިޝުން ދަނީ ރިލްވާންއަށް ވީގޮތް ހޯދަމުންނެވެ. އެކަމަކު އަދި އާއިލާއަށް ޖަވާބެއް ދެވޭ ވަރެއް ނުވެ އެވެ.\nޝަރުއީ މަރުހަލާގެ ތެރެއިން ވެސް ރިލްވާންއަށް އިންސާފު ލިބިފައި ނެތްއިރު އާއިލާގެ އެންމެ ބޮޑު އުދާހަކީ ރިލްވާން ގެއްލުވާލުމުގެ ފަހަތުގައި ފަހަތުގައި ތިބި މީހުން ރަށުން ބޭރަށް ފުރައިގެން ގޮސްފައިވުމަކީ އިންސާފު ގާއިމްކުރަން ދައުލަތް ފެއިލްވަމުން އަންނާތީ އެވެ.\nރިލްވާން ގެއްލުނުތާ މިއަދު ފަސް އަހަރު ވުމާ ގުޅިގެން އެ އާއިލާއަށް ފާހަގަވި ކަންތައްތައް ފާހަގަކޮށް ނެރުނު ބަޔާނެއްގައި ބުނީ ރިލްވާން ވަގަށް ނެގި މައްސަލައިގައި ހައްޔަރުކުރި ބައެއް މީހުން ދޫކޮށްލުމާއި، އެ މައްސަލައިގައި ޝާމިލުވާ ފަނޑިޔާރުން ރަށުން ބޭރަށް ދިއުމާއި އަދި ރިލްވާން ގެއްލުވާލުމުގައި ތުހުމަތު ކުރެވޭ ބައެއް މީހުން ފުރައިގެން ދިއުމަކީ އިންސާފު ގާއިމްކުރަން ދައުލަތް ފެއިލްވަމުންދާ ކަމެއް ކަމަށެވެ.\nއެ ބަޔާނުގައި ބުނީ ރިލްވާން ގެއްލުވާލި މައްސަލައިގައި ޝަރީއަތުން ދައުވާ ސާބިތުނުވާ ކަމަށް ނިންމި އިރު ފުލުހުންގެ ތަހުގީގަށް ޕްރޮސިކުއުޓާ ޖެނެރަލް އޮފީހުގެ ފަރުވާ ކުޑަކަން ފާހަގަ ކުރެވުނު ކަމަށެވެ. އަދި މި މައްސަލަ އިސްތިއުނާފު ކުރަން ޕީޖީ އޮފީހުން ފަސްޖެހިފައި އޮތުމަކީ އިންސާފަށް އެޅިގެންދާ ވަރަށް ބޮޑު ހުރަހެއް ކަމަށެވެ.\nރިލްވާން ގެއްލުވާލުމުގެ މައްސަލައިގައި ތަހުގީގުގައި ހުރި މައްސަލަތަ ބެލި ފަނޑިޔާރުން އަލުން ޝަރީއަތް ފަށަން އަމުރު ނުކުރުމަކީ ސުވާލު އުފެދޭ ކަމެއް ކަމަށް ބަޔާނުގައި ބުނެފައިވެ އެވެ.\nއާއިލާގެ ބަޔާނުގައި އިތުރަށް ބުނީ ރައީސް އިބްރާހީމް މުހައްމަދު ސޯލިހު އުފައްދާފައިވާ މަރާލެވިފައިވާ މީހުންނާއި ގެއްލުވާލެވިފައިވާ މީހުންގެ މައްސަލަތައް ބަލާ ކޮމިޝަނުން އިންސާފު ހޯދަން ފައްޓަވާފައިވާ ކަމަށާއި ނަމަވެސް އިންސާފު ލިބުން ލަސްވުމަކީ އިންސާފަށް އެޅޭ ހުރަހެއް ކަމަށެވެ.\nއަހުމަދު ރިލްވާން ކުރީގެ ނައިބު ރައީސް އަހުމަދު އަދީބު ޕްރޮސެކިއުޓާ ޖެނެރަލްގެ އޮފީސް + ކްރިމިނަލް ކޯޓް ކުށްކުރުން ރަހީނު ކުރުން\nދައުލަތުން އެސްއޯއެފް ދިފާއު ކުރަނީ ކީއްވެ؟


މަހަކު-/ 5610 ރުފިޔާ\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 އޮކްޓޯބަރ 21 ވާ ހޯމަ ދުވަހުގެ 13:30 ގެ ކުރިން، މިނިސްޓްރީ އޮފް އާޓްސް، ކަލްޗަރ އެންޑް ހެރިޓޭޖް (ޤައުމީ ދާރުލްއަސާރު، ޗާންދަނީމަގު) އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] އަދި ފެކްސް 3326796 މެދުވެރިކޮށްވެސް ބަލައިގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އަދި ޕްރެކްޓިކަލް އޮންނާނީ، 2019 އޮކްޓޯބަރ 27 އާއި 2019 ނޮވެމްބަރ 27 އާ ދެމެދު، މިނިސްޓްރީ އޮފް އާޓްސް، ކަލްޗަރ އެންޑް ހެރިޓޭޖް ގައެވެ.\n12 ޞަފަރު 1441


Hat-trick eh hadhaa, Lewandowski Bayern molhukoh dheefi - vNews.mv\nބަޔާނާއި ސްޓުޓްގާޓް ބައްދަލުކުރި މެޗުގެ ތެރެއިން- ފޮޓޯ:- ގެޓީ އިމޭޖަސް\nހެޓްރިކެއް ހަދާ، ލެވަންޑޮސްކީ ބަޔާން މޮޅުކޮށްދީފި\nއައްފާން މުހައްމަދު 21 March 2021, 10:57\nފާއިތުވީ ސީޒަނުގައި ފުޓުބޯލައިން ވަކި ކުޅުންތެރިއަކަށްދޭ ހުރިހާ އެވޯޑެއްކަހަލަ ގޮތަކަށް ހޯދާފައިވާ ޕޮލެންޑްގެ ތަރި، ރޮބާޓް ލެވަންޑޮސްކީ ކާމިޔާބުކޮށްދިން ހެޓްރިކާއި އެކު، ބަޔާން މިއުނިކުން ފަސޭހަ ކަމާއިއެކު ސްޓުޓްގާޓް އަތުން މޮޅުވެއްޖެއެވެ.\nއަމިއްލަ ދަނޑުގައި ކުޅުނު މިމެޗު ބަޔާން ކާމިޔާބުކުރީ 0-4 ގެ ނަތީޖާއަކުންނެވެ.\nމެޗުގެ ކުރީކޮޅު ބަޔާންއަށް މައްސަލަތަކަކާއި ކުރިމަތިލާން ޖެހުނުއިރު ފުރަތަމަ ހާފުގެ 12 ވަނަ މިނެޓުގައި އެޓީމުގެ އެލްފޮންސޯ ޑޭވީސްއަށް ވަނީ ރެފްރީ ސީދާ ރަތްކާޑެއް ދައްކާ ދަނޑުން ފޮނުވާލާފައެވެ. ޑޭވީސްއަށް ރަތްކާޑު ދެއްކީ ސްޓުޓްގާޓުގެ ވަޓަރު އެންޑޯއަށް ކުރި ނުރައްކާތެރި ފައުލަކާ ގުޅިގެންނެވެ.\nއެހެންނަމަވެސް ކުޅުންތެރިއަކު މަދުކަން އިހުސާސްވެ ކުޅުން ރަނގަޅުކޮށް ބަޔާން އިންވަނީ ފުރަތަމަ ހާފުގެ ތެރޭގައި ހަތަރު ލަނޑު ކާމިޔާބުކޮށް މެޗު ޔަގީންކޮށްފައެވެ.\nއެގޮތުން އެޓީމުގެ ފުރަތަމަ ލަނޑު މެޗުގެ 18 ވަނަ މިނެޓުގައި ބަޔާނަށް ލީޑު ނަގައިދިނީ ލެވަންޑޯސްކީއެވެ. އަދި މެޗުގެ 22 ވަނަ މިނެޓުގައި ސާޖް ގްނަބްރީ ބަޔާނަށް ލީޑު ފުޅާކޮށްދިންއިރު، އޭގެ މިނެޓެއް ފަހުން ލެވަންޑޯސްކީ ވަނީ ބަޔާނުގެ ތިންވަނަ ލަނޑު ޖަހާފައެވެ. އަދި މި މެޗުގައި ލެވަންޑޯސްކީ ހެޓްރިކް ފުރިހަމަކޮށްފައިވަނީ މެޗުގެ 39 ވަނަ މިނެޓުގައި ޖެހި ލަނޑުންނެވެ.\nމި މެޗުގައި ލެވަންޑޯސްކީ ތިން ލަނޑު ޖެހިއިރު، މިއީ މި ސީޒަނުގެ ޖަރުމަން ލީގުގައި ލެވަންޑޯސްކީ ކާމިޔާބުކުރި 35 ވަނަ ލަނޑެވެ. އަދި މި ސީޒަނުގެ ހުރިހާ މުބާރާތެއްގައި ލެވަންޑޯސްކީ މިހާތަނަށް ވަނީ 42 ލަނޑު ކާމިޔާބުކޮށްފައެވެ.\nމިމޮޅާއެކު ބަޔާންވަނީ ޖަރުމަނު ލީގުގެ ޕޮއިންޓް ތާވަލުގެ އެއްވަނައިގައި ހަތަރު ޕޮއިންޓުގެ ލީޑެއް ނަގާފައެވެ. އެޓީމަށް ކުޅުނު 26 މެޗުން 61 ޕޮއިންޓް ލިިބިފައިވާއިރު ދެވަނައިގައި އޮތް އާރްބީ ލިޕްޒިގަށް 26 މެޗުން ލިބެނީ 57 ޕޮއިންޓެވެ. އަދި ބަޔާން އަތުން ބަލިބި ސްޓުޓްގާޓު އޮތީ ޕޮއިންޓް ތާވަލުގެ އަށްވަނައިގައި 26 މެޗުން 36 ޕޮއިންޓް ހޯދައިގެނެނެވެ.\nޑޯޓްމަންޑާއި ކޮލްން ބައްދަލުކުރި މެޗުގެ ތެރެއިން- ފޮޓޯ:- ގެޓީ އިމޭޖަސް\nމީގެއިތުރުން ބޮރޫޝިއާ ޑޯޓްމަންޑް ވަނީ ރޭ ކޮލްން އާއިދެކޮޅަށް ކުޅެ 2-2 ގެ ނަތީޖާއަކުން އެއްވަރުވެފައެވެ. މެޗުގައި ޑޯޓްމަންޑްގެ ދެލަނޑުވެސް ޒުވާން ފޯވާޑް އާލިންގ ބްރައުޓް ހާލަންޑް ކާމިޔާބުކުރިއިރު ކޮލްންގެ ފުރަތަމަ ލަނޑު ލިބުނު ޕެނަލްޓީއަކުން ކާމިޔާބުކޮށްދިނީ އޮންދްރެޖް ޑޫޑާ އެވެ. އަދި އެޓީމުގެ ދެވަނަ ލަނޑު ކާމިޔާބުކޮށްދިނީ އިސްމާއިލް ޖެކޮބްސް އެވެ.\nޑޯޓްމަންޑް އޮތީ ޕޮއިންޓް ތާވަލުގެ ފަސްވަނައިގައި 26 މެޗުން 43 ޕޮއިންޓް ހޯދައިގެންނެވެ. އަދި ޑޯޓްމަންޑް އަތުން ޕޮއިންޓެއް ހޯދި ކޮލްން އޮތީ ތާވަލުގެ 14 ވަނައިގައި 26 މެޗުން ލިބުނު 23 ޕޮއިންޓާއިއެކުގައެވެ.


gavaaidhaa hilaafah bidheyseen recruit kuraa meehaku deport kohlaifi\nގަވާއިދާ ހިލާފަށް ބިދޭސީން ރެކްރޫޓްކުރާ މީހަކު ޑީޕޯޓު ކޮށްލައިފި\nޑީޕޯޓް ކުރި ޝަފީގުލް އިސްލާމް ފޮޓޯ: އިމިގްރޭޝަން --\nރާއްޖެއަށް ގަވައިދާ ހިލާފަށް މީހުން ރެކްރޫޓް ކުރުމާއި ހުއްދަނެތި ވިޔަފާރި ކުރުމުގައި އުޅުނު ބަންގްލަދޭޝް މީހަކު ރާއްޖޭން ޑީޕޯޓްކޮށްލައިފި އެވެ.\nއިމިގްރޭޝަނުން މިއަދު ބުނީ ގަވައިދާ ހިލާފަށް މީހުން ރެކްރޫޓްކުރާ ކަމަށް ތުހުމަތު ކުރެވޭތީ އާއި ގަވާއިދާ ހިލާފަށް ހުއްދަނެތި ވިޔަފާރި ކުރާތީ ޑީޕޯޓްކޮށްލާފައި ވަނީ ބަންގްލަދޭޝްގެ ޝަފީގުލް އިސްލާމް، 49 ކަމަށެވެ.\nއިމިގްރޭޝަންގެ ކޮންޓްރޯލާ މުހައްމަދު އަހްމަދު ހުސައިން (ހަނަފީ) ވިދާޅުވީ ޝަފީގުލް އިސްލާމް ހައްޔަރުކޮށް ޑީޕޯޓްކޮށްލީ ގަވައިދާ ހިލާފަށް ރާއްޖޭގައި އުޅެމުންދާ ބިދޭސީން މަދުކުރަން ހިންގި ހާއްސަ އޮޕަރޭޝަނެއްގައި ކަމަށެވެ. އަދި މަގުސަދަކީ ގަވާއިދާ ހިލާފުވުމަށް މެދުވެރިވާ ސަބަބުތައް ހޯދާ އެ ސަބަބުތައް މަދުކޮށް މިކަމުގައި ނަތީޖާއަކަށް ވާސިލްވުމަށް މަސައްކަތް ކުރުން ކަމަށްވެސް ހަނަފީ މިއަދު ކުރެއްވި ޓްވީޓުގައި ވިދާޅުވި އެވެ.\nގަވާއިދާ ހިލާފަށް ރާއްޖެ އެތެރެވެފައިވާ ބިދޭސީންގެ އަދަދު އިތުރުވެފައިވާއިރު، މީހުން ރެކްރޫޓް ކުރުމުގައިވެސް ގަވާއިދާ ހިލާފަށް ކަންކަން ހިނގާ މީހުން ރެކްރޫޓްކުރުމުގެ ތެރެއިން ހިއުމަން ޓްރެފިކިން އަށް މަގުފަހިވާ އެތައް ކަމެއްވެސް ހިނގަ އެވެ.


Aafiya ge Mahchah Hukum Ihvvun Faskoffi\nއާފިޔާގެ މައްޗަށް ހުކުމް އިއްވުން ފަސްކޮށްފި\nވ. ރަކީދޫގައި އަނިޔާވެރިކޮށް މަރާލި މުހައްމަދު އިބްތިހާލުގެ މަރުގެ މައްސަލާގައި ދައުލަތުން ދައުވާ އުފުލާފައިވާ އޭނާގެ މަންމަ އާފިޔާ މުހައްްމަދުގެ މައްޗަށް ހުކުމް ކުރުމަށް މިއަދު އޮތް ނަމަވެސް އެ މައްސަލާގައި ހުކުމް އިއްވުން ފަސްކޮށްފިއެވެ.\nއެ މައްސަލާގައި ހުކުމް އިއްވުން ކްރިމިނަލް ކޯޓުން ވަނީ އެހެން ދުވަހަކަށް ފަސް ކޮށްފައެވެ. އެއީ އެ މައްސަލަ އަދިވެސް ދިރާސާ ކުރަމުން ގެންދާތީ ކަމަށް އެ ކޯޓުން ބުންޏެވެ. އިބްތިހާލު މަރާލުމުގެ ދައުވާ ދައުލަތުން އިބްތިހާލުގެ މަންމަ އާފިޔާއަށް އުފުލާފާއިވާއިރު ދެ ދައުވާއެއް އާފިޔާގެ މައްޗަށް ވަނީ އުފުލާފައެވެ. އެއީ ގަސްދުގައި ކުއްޖަކު މެރުމުގެ ދައުވާއާ އަމުރަށް ނުކިޔަމަންތެރިވުމުގެ ދައުވާއެވެ.\nމި މައްސަލާގައި މިދިޔަ ފެބްރުއަރީ މަހުގެ 26ވަނަ ދުވަހު ބޭއްވި އަޑުއެހުމުގައި ވަނީ މައްސަލައަށް ހުކުމް އިއްވުމުގެ ކުރިން ހުލާސާ ބަޔާން އިއްވާފައެވެ.


America in alhaa fiyavalhakun Iran nugudaane: Rouhani | Mihaaru\nއީރާނުގެ އިސްލާމީ އިންގިލާބީ ދުވަހު ރައީސް ރޫހާނީ ތަގްރީރު ދެއްވަނީ. --ފޮޓޯ:އޭއެފްޕީ\nއެމެރިކާ އިން އަޅާ ފިޔަވަޅަކުން އީރާން ނުގުޑާނެ: ރޫހާނީ\n12 ފެބުރުއަރީ 2019 - 12:183comments\nތެހެރާން (ފެބްރުއަަރީ 12) - އެމެރިކާ އިން އަޅާ ފިޔަވަޅަކުން އީރާން އެކަހެރި ނުވާނެ ކަމަށާ އަދި އެމެރިކާގެ ދަތިކުރުމުގެ ފިޔަވަޅުތަކުގެ ސަބަބުން އީރާން ގުޑުވާ ނުލެވޭނެ ކަމަށް ރައީސް ހަސަން ރޫހާނީ ވިދާޅުވެއްޖެ އެވެ.\n"އީރާނުގެ ރައްޔިތުން މިނިވަން ކަމަށްޓަކައި މަގުތަކަށް މިއަދު ނުކުމެފައިވާ މަންޒަރުން ދައްކުވައިދެނީ ދުޝްމަނުންގެ ރޭވުމުން އީރާނުގައި ކާމިޔާބު ނުވާނެކަން،" ތެހެރާނުގެ އާޒާދީ (މިނިވަން) މައިދާނުގައި ބޭއްވި ބޮޑު އެއްވުމުގައި ރޫހާނީ ވިދާޅުވި އެވެ. "އީރާނުން މިސައިލެއް އުފައްދަން އެއްވެސް ބައެއްގެ ކިބައިން ހުއްދަ ހޯދާކަށް ނުޖެހޭނެ."\nކޮންމެ އަހަރެއްގެ ވެސް ފެބްރުއަރީ 11 ވަނަ ދުވަހު އީރާނުން ގައުމީ ފެންވަރުގެ އެއްވުންތައް ބާއްވަ އެވެ. އެއީ 1979 ވަނަ އަހަރުގެ އިސްލާމީ އިންގިލާބުގެ އިހްތިފާލް ފާހަގަ ކުރުމަށެވެ. މިއީ ޝާހް މުހައްމަދު ރިޒާގެ ވެރިކަން ބަދަލުކޮށް އާޔަތުﷲ ރޫހުﷲ ޚުމައިނީގެ އިސްލާމިކް ރިޕަބްލިކް ގާއިމްކުރިތާ 40 އަހަރު ފުރުނު އަހަރެވެ. އީރާން މީހުން އެ ދުވަސް ފާހަގަ ކުރަނީ "10 ދުވަހުގެ ފަތިހުގެ" ގޮތުގަ އެވެ.\nއީރާނުން އިއްޔެ ބޭއްވި އެއްވުމުގައި ސުޕްރީމް ލީޑަރު އަލީ ޚާމަނާއީގެ ފޮޓޯ ހިފައިގެން. --ފޮޓޯ:އޭއެފްޕީ\nރޫހާނީގެ ތަގްރީރުގައި ވިދާޅުވެފައި ވަނީ 1979 ވަނަ އަހަރުގެ އިންގިލާބަކީ އިސްތިއުމާރީ ބާރަކުން ގައުމު ސަލާމަތްވި އިންގިލާބެއް ކަމަށެވެ.\n"އީރާނުން ވަނީ މިނިވަން އިސްލާމިކް ރިޕަބްލިކް ސިސްޓަމެއް ގާއިމްކޮށްފައި،" ރޫހާނީ ވިދާޅުވި އެވެ.\nއީރާނުގެ އިންގިލާބީ ދުވަހުގެ ހަރަކާތްތައް ބޭއްވީ ސަލާމަތީ ފިޔަވަޅުތައް ވަރަށް ބޮޑަށް ވަރުގަދަކޮށްފަ އެވެ. އީރާން-އިރާގު ހަނގުރާމަ ނިމުނުތާ 30 އަހަރު ފާހަގަ ކުރުމަށް މިިދޔަ އަހަރު ބޭއްވި އަސްކަރީ ހިނގާލުމަކަށް ވަނީ ބަޑިން ހަމަލާދީ 29 މީހުން ވަނީ މަރާލައިފަ އެވެ.